
DISTICHA 


Docte  Pater,  Gabriel,  Carmeli  ex  Ordine  claro, 

Sit  laus  digna  tibr,  promeritumque  decus. 
Ouatuor  expletis  saeclis  a  morte  Poetae 

Baptistae,  celebrem  Mantua  quem  recolit; 
Quique  Beatorum  resplendet  honoribus  auctus, 

£t  Carmeliticum  Sidus  in  orbe  micat; 
Illius  vitam  narras,  defendis  honorem, 

Plaudis  et  eiusdem  dotibus  egregiis. 
Cuius  plura  studes  committere  carmina  prelo, 

Tres  opportuna  seligis  arte  libros. 
Aetate  hac  nostra,  partim  renovantur  iniqua, 

Quae  cecinit  Vates  versibus  altisonis. 
Ad  Dominum  redeant  populi!  mala  cuncta  recedent, 

Bellaque  cessabunt,  Pax  alet  usque  domos! 

Blasius  Verghetti 
.XS".  RR.  Congr.  Hymnograpkus 


PRAEFATIO. 


Ut  aliquo  saltem    modo  ex    parte    quoque  nostra  celebremus 
Quartum  Centenarium  mortis  B.  Baptistae  Spagnoli  seu  Mantuani, 
nihil  melius  nos  agere  posse  confidimus  quam    reimprimere  unum 
ex  melioribus  eius  poematibus  inscriptum  De   Calamitatibus   Tem~ 
porurn,  quod,  licet  exaratum  anno  1479,  quo  teterrimae  pestis,  famis 
validissimae,  cruentorumque   bellorum    flagellis    universa  propemo- 
dum  Italia  afflictabatur,  tamen  ob  varia  rerum  adiuncta,  etiam  hac 
nostra  aetate  satis  gustari    poterit.   Describit  temporis  calamitates, 
depingit  harum  causas  (septem  peccata  capitalia),  virtutem  elegiace 
inducit  conquerentem  de  sui  despectu  et  contemptu,  ac  tandem  cum 
remediis  producit  sensum  veri  christiani  et  civis.  Badius  Ascensius 
in  praenotationibus  ad  amplum    commentarium  ed.   1506  adiungit 
i.  a. :  «  Intentio  (')  vero,  si  non  fallor,  est,  ut  iuxta  priscum  Car- 
melitarum  Institutum  opus  boni  operarii  in  Vinea  Christi  exhibeat : 
id  est,  ut,  expulsis  e  mentibus  nostris  vitiis,  virtutis  sementem  in- 
serat,  atque  ita  compleamus  quod   dicitur:    declina  a    malo  et  fac 
bonum ;  simulque  ut  animo   suo    morem    gerat.  Cum  enim  habeat 
egregiam  ad  heroicum  carmen,  id  est,  ad  reges  et  praelia  venam, 
ne  forte  suae  professioni  congruere  iudicaret(ur)   hominum  praeiia 
describere,  vitiorum  pugnam   instruit,  non  tacens    tamen  turcorum 
insultum  »  (2). 

(*)  Hanc  generalem  reformationis  intentionem  per  totam  vitam  habuit 
quoad  Ordinem,  qui  tunc  iam  reformatus  erat  in  sua  Congregatione,  et 
quoad  Ecclesiam  universam.  In  Editione  15 13  has  praenotationes  omisit 
Ascensius,  sed  in  principio  commentarii  scribit:  «  Sanctae  ac  salubris  eru- 
ditionis  plenissimum  est,  usque  adeo,  ut  poeta  cum  alibi  alios,  hic  sese  su- 
perasse  censeatur  >. 

(a;  Ad  capienda  arma  contra  infideles  anno  1480,  suadente  certe  Gon- 
zaga,  pofcma  edidit  circiter  1400  versuum  ad  Reges  et  Principes  christiauos 
in  communi  et  in  particulari  (Ed.  1576  I  fol.  154  etc.  Ed.  1513.  II  iol.  79). 
Ipse  autem  illud  non  admisit  in  Editione  Operum  1502. 


In  hoc  poemate  plus  quam  in  aliis  aliquando  invehit  in  vitia, 
tunc  regnantia  in  Ecclesia.  Quod  tamen  mirandum  non  est;  vixit 
enim  tempore,  quod  protestantismum  antecedit  sub  Xysto  IV,  In- 
nocentio  VIII,  Alexandro  VI  etc,  quando  magna  ubique  corruptio 
regnabat.  Partes  politicae  contendebant  de  primatu  ecclesiae  et  plu- 
res  minime  vocati  statum  ecclesiasticum  amplexabantur.  Confer  in- 
fra  in  nota  versus  allegatos  ex  :  De  SS.  Leonibus.  Hic  etiam  in 
L.  III  libere  Papam  Xystum  deprecatur,  ut  remedia  adhibeat.  — 
Potuisset  nominare  poema :  Psychomachiam  i.  e.  animorum  cum 
vitiis  pugnam ;  non  autem  fecit,  ne  Prudentianum  titulum  occu- 
passe  culparetur.  Est  nunc  heroicae,  nunc  satyricae,  nunc  doctrinali 
poesi  non  dissimile.  Non  carpit  autem  vitiosos,  sed  vitia  et  salu- 
brem  insuper  adhibet  medelam. 

Pauca  vero  de  auctore  praemittere  necesse  est  (').  Petrus,  cui 
cognomen  Hispanus  inditum  est,  quippe  qui  una  cum  patre  Anto- 
nio  Modover  tempore  belli  ex  Hispania  (Corduba)  in  Italiam  ve- 
nerat,  Mantuae  domicilium  fixit  et  in  uxorem  Constantiam  Brixiae  ex 
familia  Maggi  duxit.  Baptista  noster,  die  17  Aprilis  1448  Mantuae 
ortus,  humaniorum  Litterarum  curriculum  Mantuae  (2)  emensus  est, 
ac  inde  Patavium  profectus,  ut  Philosophicis  disciplinis  in  celeber- 
rima  illa  Universitate  imbueretur;  quo  tempore  octo  priores  Eclo- 
gas  suas  est  modulatus. 

Plures  asseruerunt,  Baptistam  fuisse  filium  illegitimum,  quod 
tamen  fabulam  esse  me  solide  probare  posse  confido.  Primus 
illud  protulit  Iovius  anno  1546;  hic  autem  auctor,  ut  notum  est, 
habuit  duas  pennas,  ferream  nempe  vel  auream  secundum  retribu- 
tionem,  et  hoc  ipso  loco  duos  alios  errores  commisit;  scribit  enim 
Mantuanum  mortuum  esse  octogenario  maiorem,  quum  haberet  tan- 

(x)  Cf.  etiam  //  Monte  Carmelo  II  19 16,  A.  Sardi  Episcopum  p.  73, 
Th.  p.  107.  P.  A.  Cuschieri  p.  238  Ph.  Ermini  p.  294,  P.  Caioli  ib.  1915 
p.  70  et  Analecta  O.   C.  I,  P.  Ser.  Opielka,  p.  457,  482,  550,  583. 

(2)  Ferd.  Gabotto  ed  Ang.  Badini  Gonfalonieri :  Vita  di  Giorgio  Me- 
rula.  Alessandria  1894  p.  33  etc.  Ita  etiam  Ludovicus  a  S.  Theresia  O.  C.  D. : 
La  Succession  du  Prophete  Elie.  Paris  1662,  quod  opus  magni  aestimatur, 
quia  fecit  speciale  studium  de  nostro  Poeta,  de  quo  tractat  per  14  pp.  in 
folio.  Floridus  Ambrosio  teneteum  Mediolani  audivisse  Merulam.  Ipse  au- 
tem  Baptista  scripsit  P.  Arnoldo  Bostio  (Mon.  hist.  Carm.  I  p.  492)  :  «  Per- 
rexi  et  ego  post  magni  et  incomparabilis  viri  Gregorii  Tipherni  disciplinas, 
Mantuae  imbibitas,  Patavium,  deinde  Ferrariam.  postremo  Bononiam  (quae 
sunt  optima  Italiae  gymnasia)  ut  doctior  fierem  et  adhuc  discipulus  sum  ». 
Cfr.  p.  499  ibidem. 

tum  68  annos,  et  Federicum  Principem  marmoream  effigiem  cum 
laurea  posuisse,  cum  princeps  Franciscus  illam  effigiem  de  terra- 
cotta  collocari  fecerit.  Non  tantam  igitur  meretur  fidem.  Auctoritate 
Iovii  idem  affirmarunt  Bern.  de  la  Monnoye,  Niceron  etc.  Niceron 
vero  (tomo  27)  et  alii  retinent  Ptolomaeum,  fratrem  Baptistae,  le- 
gitimum.  Iam  in  editione  operum  1576  in  Epistola  Dedicatoria  haec 
opinio  circa  Baptistam  refutatur  et  P.  Floridus  Ambrosio  O.  C.  in 
egregio  opere :  De  rebus  gestis  ac  scriptis  Operibus  Baptistae  Man- 
tuani,  Taurini  1784,  (pp.  220  in  4°)  illam  iterum  refellit.  —  An- 
no  autem  1873  St.  Davari  publicavit  Mantuae  opusculum  16  pp. 
(Del/a  famiglia  Spagnold)  in  quo  edidit  epistolam  1512  Ptolomaeo 
directam  in  qua  se  subscribit  mittens  «  Pouola  Vostra  di  Maze  Vo- 
stra  madre  ».  Igitur  Ptolomaeus  esset  certe  illegitimus.  Argumen- 
tis  ingeniosis,  ut  etiam  Gabotto  ea  nominat,  sed  non  concludentibus, 
ibi  defendit  vXprobabile,  Baptistam  etiam  eandem  matrem  habuisse, 
cum  in  Operibus  nominet  Ptolomaeum  fratrem  germanum  et  alios 
fratres  quidem  carnales  sed  numquam  germanos,  atque  Constan- 
tiam  Maggi,  (latine  Maii)  quidem  matrem,  sed  nunquam  matrem 
meam  vel  nostram  (').  Insuper  in  septima  ecloga  loquitur  de  no- 
verca:  «  Durus,  et  immitis  pater  atque  superba  noverca  »,  et  iuxta 
plures  ibi  mentio  fit  de  matre  Maggi.  Nullo  autem  modo  certum 
est,  eum  ibi  de  ea  loqui ;  insuper  est  tantum  imitatio  Virgilii  (ut 
pluries  facit)  qui  habet:  «  Est  mihi  namque  domi  pater  atque  in- 
iusta  noverca  »  et  in  prima  Ecloga  designatur  «  aspera  mater,  du- 
rissima  mater  »  quod  idem  sonat  ac  noverca. 

Post  mortem  patris  1494  aliqui  filii  Constantiae  protestati  sunt 
contra  testamentum.  Mater  tunc  non  se  revolvit  ad  Baptistam,  sed 
ad  alium  filium.  Scimus  autem  Baptistam  tunc  Mantuae  non  ad- 
fuisse  et  alium  filium  propter  suum  officium  apud  principem  magis 
idoneum  fuisse  ad  hoc  negotium,  de  quo  pluries  religiosi  et  prae- 
sertim  poetae,  minus  intelligunt.  Baptista  tamen  die  10  Nov.  scri- 
psit  ad  Principem,  se  excusans  propter  occupationes  religiosas  sed 
simul  affirmans  quod  curam  etiam  haberet  de  fratribus  camalibus. 
In  Opere:  De  Fortuna  Gonzagae  nominat  Aegidium  fratrem  etiam 
germanum  (Ed.  1576  III  fol.  188).  Et  in  fine  Carminis  ad  Ptolo- 
maeum :  De  morte  Federici  Spagnoli  (t.  I  fol.  143,  1506  peste 
ablati)  hunc  etiam  germanum  appellat.    Num  forte   Davari  caecus 

(*)  His  argumentis  iam  fere  usus  est  Lamonnoye  {Menagiana  I  p.  273 
ed.   1715)  sed  refutattir  ab  Ambrosio. 

fuit?  (Ed.  1513,  II  fol.  160:  «  germano  in  coelum  laetare  rece- 
pto  »).  Ioannes  Brucherius  Trecensis  in  amplo  Commentario  Car- 
minis:  De  Fortuna  Francisci  Gonzagae  (Ed.  1513  III  fol.  135) 
expresse  recenset  filios  Constantiae  Brixiensis  :  Baptistam,  Ptolo- 
maeum,"Aegidium  et  Federicum.  (Davari  mentionem  etiam  facit 
de  Alexandro,  Canonico,  Roberto  Lucano,  qui  fuit  Legatus  in  di- 
versis  regionibus,  Berardo,  Caesare,  Paulo,  O.  Pr.,  Anna  et  Mar- 
garita). 

Propter  haec  tamen  argumenta  plurimi  plus  vel  minus  proba- 
bile  tenent,  Baptistam  etiam  fuisse  illegitimum.  Mirum  autem  est, 
quod  nec  Davari,  qui  quaestionem  obiective  tractare  videtur,  nec 
ullus  alius  attenderit  ad.verba  «  materna  propago  »  (quae  exprimunt 
clarius  sensum,  quam  si  dixisset :  matrem  meam  vel  nostram)  in 
Mantuani  Epithalamio,  edito  durante  vita  sua,  saltem  in  editio- 
ne  1513  cum  commentario  Badii,  qui  illa  in  tomo  III  fol.  193 
explicat :  «  propago  i.  e.  progenies  materna  »  et  in  fine  :  « pro- 
prium  matris  nomen  Constantia  praelata  nuribus  pudicis  i.  e.pri- 
ma  inter  matronas  pudicas  ».  (Editio   1576,   III  fol.  299). 

Davari  nomen  avi  designat  Moduer  de  Granata,  dum  verius 
est  Modover  (*)  (de  Corduba  ut  ipse  poeta  scribit),  sed  haec  est 
quaestio  accidentalis,  cum  sciamus  illo  tempore  saepius  in  una  ea- 
demque  pagina  diverso  modo  scripta  nomina.  Solutio  igitur  mihi 
decisiva  videtur  ex  sequentibus  versibus  poetae  in  Epithalamio  fratris 
Ptolomaei ;  hac  enim  occasione  talia  scribere  non  potuit  et  publicare, 
nisi  Constantia  Maggi  esset  vere  sua  et  Ptolomaei  mater.  Ista  Paula 
de  Maze  Brixiensis  potuit  esse  noverca  uxoris  Ptolomaei,  aut  fatua, 
vel  alia  ratione,  v.  gr.  propter  gratitudinem  nominata  mater  ipsius. 
Pro  Tiraboschi  sufficiebant  iam  argumenta  Floridi  Ambrosio. 

Postquam  cantaverit  laudes  parentum  uxoris,  incipit  referre 
gloriam  fratris  sui  progeniei: 

«  Nunc  Ptolomaee  tuae  gentis  fastigia  tangam 

Atque  meae.  Genus  est  nobis  commune  duobus. 
(Hic  22  versus  de  avo  Antonio,  comite    indiviso  Regis  Alphonsi)* 
Bethycus  hic  fuerat,  civis  tibi  Corduba,  vatum 

Corduba  multorum  mater  celeberrima.  Ab  ipso 

Petrus  et  a  Petro  venit  Ptolomaeus  et  ampla 

Nostra  domus  pollens  numero  fratrum  atque  sororum; 


(x)  Tiraboschi  1796,  St.  d.  lett.  Ital.  III  p.  871  ex  inscriptione  sepul- 
cri  in  conventu,  nunc  in  ecclesia  S.  Andreae. 

Haec  de  patre  satis,  superest  materna  propago, 
Clara  opibus,  clara  ingeniis,  clara  ausibus  altis. 
Neve  per  ambages  fluat  insinuatio  longas, 
Brixia  progeniem  longo  iam  tempore  Maiam 
Novit  et  auspiciis  eius  feliciter  aucta  est 
Publica  res.  Fuit  ex  Maiis,  qui  moenia  quondam 
Restituit  tua,  iam  senio  labentia  longo, 
Brixia,  qui  propriis  argentea  flumina  duxit 
Sumptibus  et  riguos  misit  per  compita  fontes. 
Iste  idem,  meritis  decus  exposcentibus  illud, 
Venit  ad  imperium  patriae,  populoque  volente, 
Et  Princeps  et  Pastor  erat,  nec  iustius  alter 
Ante  gubernavit,  nec  post  sua  tempora  rector. 
Nec  res  teste  caret:  veteri  certissima  famae 
Magna  fidem  faciunt  illam  monumenta  per  urbem 
Visa  istis  paulo  ante  oculis,  quid  tanta  moramur? 
Hic  quoque  maiorem  patriae  meditatus  ad  usum 
Grande  opus,  exhausit  vitrei  vada  lucida  Clesis, 
Atque  novis  fluvii  partem  decurrere  ripis 
Fecit,  ut  invictas  saliens  ferat  alveus  ornos, 
Et  sola  currentes  potent  sitientia  rivos. 
Haec  est  Maia  domus  pollens  propagine  tanta, 
Tot  claris  ornata  viris,  Constantia  mater 
Hinc,    Germane,   tibi  nuribus  praelata  pudicis. 
Hactenus  ista  super  domuum  paritate  duarum  ». 

Ita  valor  opusculi  Davari,  quod  Renier  tam  pretiosum  iu- 
dicavit,  fere  totus  evanuit.  Critica  post  documentorum  accura- 
tam  inspectionem  critice  tractari  debet  et  prudentissime !  Da- 
vari  reprehendit  scriptores  qui  documentis  non  utuntur;  magis 
autem  reprehensibiles  sunt  qui  documenta  non  accurate  perscru- 
tantur.  Gabotto  haec  Davari  documenta  quoad  Ptolomaeum  no- 
minat  «  irrefragabili  »  ( Un  poeta  beat.  p.  5)  et  talia  primo  aspe- 
ctu  videntur. 

Quaeri  autem  potest  num  etiam  illegitimus  invenisset  uxorem 
talis  conditionis,  de  qua  hic  tantum  remittimus  ad  ultimum  ver- 
sum  supra:  Super  domuum  paritate  duarum,  sed  pogta  discurrit 
per  27  versus.  Verum  prosequamur. 

Ordinis,  Mariae  specialiter  consecrati,  habitum  Ferrariae  1464 
induisse  videtur,  ut  patet  ex  eius  litteris    ad  patrem  publicatis  in 


ro  — 


Mon.  kist.  Carm.,  p.  483  (*).  Magistrum  spiritualem  hoc  tempore 
vel  postea  (forsitan  Mantuae  in  Novitiatu)  habuit  B.  Bartholomaeum 
Fanti,  devotissimum  erga  SS.  Sacramentum  (2).  Studiorum  causa 
Romam  etiam  missus  est,  ubi  perpetuum  Mecenatem  habuit  Fal- 
conem  Sinibaldum  Romanae  Urbis  Patritium,  Curiaeque  Aposto- 
licae  Protonotarium.  In  Capitulo  Generali  Ordinis,  Astae  1472, 
iam  Baccalaureus  extraordinarie  in  Conventu  Bononiae  pro  anno 
sequenti  ordinatus  est.  Die  24  Aprilis  1475  ibidem  Magisterii  gra- 
dum  est  adeptus.  Quotidie,  ut  ipse  declarat  (De  Patientia,  III,  c.  13) 
concionabatur  ad  populum,  verum  et  privatis  consiliis,  paternisque 
admonitionibus  nemini,  qui  eius  opera  indigeret,  non  praesto  ad- 
fuit,  idque  tanta  seu  maturitate  iudicii,  seu  ingenii  dexteritate  ac 
comitate  sermonis,  ut  dignus  fuerit,  qui  a  Casalensi  Antistite  Agnello 
Maffei,  his  Sidonii  Apollinaris  verbis  commendatus  sit :  «  abundat 
animi  sale  quum  consulitur,  melle  quum  consulit  ».  Per  totam  vi- 
tam  sedulo  etiam  incubuit  reformationi  Ordinis  et  Ecclesiae  (3). 

Non  mirum  ideo  est,  quod  plurimis  officiis  in  Ordine  suo  per- 
functus  sit.  Fuit  Prior  Mantuae  et  Romae  S.  Chrysogoni  post  ipsam 
eiusdem  Coenobii  acquisitionem  1486;  primus  extitit  Custos  O.  N. 
Sacrosanctae  Lauretanae  Domus(1489),  sexies  pro  biennio  fuit  ele- 
ctus  Vicarius  Generalis  Congregationis  suae,  annis  nempe  1483, 
1489,  1495,  1501,  1507  et  1513  (4),  ac  demum  Romae  eodem 
anno  1513,  licet  absens,  fere  unanimi  voto  (duobus  Polonis  tantum 
exceptis)  Prior  Generalis  totius  Ordinis  Carmelitarum  (5).  Ultimis 


(*)  Ex  his  litteris,  sicut  ex  tota  vita  sua  luculenter  apparet,  quod  ab 
initio  habebat  spiritum  vere  religiosum  et  talem  qui  Sanctos  producit. 

(2)  In  Capitulo  Generali  Congregationis  suae  1465  iam  designatus  est 
ad  Orationem  Capitulo  sequenti  habendam  {Vaghi).  Ita  etiam  celebris  Pa- 
gnini  1758,  licet  tantum  clericus  professus  et  natus  1737,  orationem  habuit 
in  Cap.  Generali  eiusdem  Congregationis  et  in  Actis  additur :  Ciceroniana 
phrasi. 

'*)  Die  Omnium  Sanctorum  1488  in  Ecclesia  S.  Petri  Romae.  prae- 
sentibus  Papa  Innocentio  VIII  et  Cardinalibus,  vehementem  Orationem 
habuit  de  reformatione  ecclesiae,  quae  conservatur  manuscripta  in  Biblio- 
theca  Ferrariae  {Fondo  Baraffaldi,  si  non  fallor,  tom.  26,  p.  174),  Cfr.  infra 
textum  ex  Fastis  seu  Sacris  diebus :  De  SS.  Leonibus,  in  Nota  p.  14. 

(4)  Cum  iuxta  Constitutiones  Congreg.  Mantuanae  Vic.  Generales  sal- 
tem  per  quatuor  annos,  postquam  officio  functi  erant,  non  potuerint  reelijri, 
patet  Baptistam  semper  Vic.  Generalem  iterum  constitutum  quamp^imum 
liceret. 

(*)  Ut  talis  interfuit  etiam  Concilio  V  Lateranensi. 

vitae  suae  annis  instituit  plures  Vicarios  Generales,  sed  non  vide- 
tur  renuntiasse  Officio,  ut  aliqui  affirmant,  quia  a  Summo  Pontifice 
post  eius  obitum  (20  Martii  1516)  tantum  nominatus  est  eius  suc- 
cessor,  nempe  die  30  Martii  et  in  illa  Bulla  mentio  fit  de  illius 
morte.  Tantam  sanctitatis  famam  reliquit,  ut  brevi  Beatus  nomi- 
naretur.  Corpus  eius  incorruptum  adhuc  conservatur  in  Cathedrali 
Mantuae,  prout  ipse  vidi,  cum  corpore  B.  Bartholomaei  Fanti  eius 
Magistri.  Cultus  B.  Baptistae  a  Leone  XIII  approbatus  est  17  Dec. 
1885,  cuius  occasione  Episcopus  Mantuae,  postea  Pius  X,  pulchram 
orationem  habuit.  Ipse  Pius  X  18  Martii  1909  confirmavit  cultum 
B.  Fanti. 

A  plurimis  etiam  durante  vita,  maximi  aestimatus  est.  Ipse 
scribit  in  Epistola  ad  fratrem  Ptolomaeum  contra  calumniatores  : 
«  Leguntur  ubique  libelli  mei  et  videntur  esse  totius  orbis  iudicio 
approbati...  fere  enim  in  totum  Christianismum  pervenerunt,  quo- 
cumque  latina  lingua  est  diffusa...  Veniunt  ad  me  crebro  epistolae 
ex  Galliis,  ex  Brittanniis,  a  Germania,  ex  Dacia,  ab  oceano  usque 
Cimbrico,  quibus  intelligo  opuscula  mea  illic  esse  in  pretio,  ab  omni- 
bus  legi,  ab  omnibus  laudari  ».  Verum  etiam  sibi  conscius  erat 
defectuum.  Anno  1508  scripsit  in  eadem  Epistola  (Ed.  1576,  t.  IV, 
p.  80):  «  Edidi  et  ego  vivens  opera  mea,  ut  vitia  erudiam  quae 
annotantur  et  quae  excusari  possunt,  excusem  vivens...  feci  quoque 
hoc  eorsuro,  ut  manum  aliquando  levarem  de  tabula;  et  ut  his 
curis  absolutus  ad  Theologiae  studium,  quo  longe  plus  oblector, 
me  conferrem.  Ego  namque  Poema  omne  carptim  composui  »  etc. 
Alibi  scribit,  quod  mox  editurus  est  aliquos  versus,  quamvis  sibi 
parum  placeant  (Gabotto,  p.  17).  Hoc  amicorum  desideriis  conve- 
nire  potuit,  sed  famae  suae  nocuit.  Anno  1490  Baptista  scripsit 
Pico  {Mon.  hist.  Carm.,  p.  494)  suos  libellos  (i.  a.  De  Calamita- 
tibus  temporum  1489  et  forsan  Parthenicen  Marianam  1488  et  ite- 
rum  1489)  «  fuisse  ante  tempus  ablactatos  et  ante  emendationem 
formatos  et  editos  »  ipso  inscio  et  absente. 

Celebris  Ioannes  Picus  Mirandulae  9  Sept.  1490  illi  scripsit: 
«  Olim  ad  te  non  scripsi,  Pater  optime,  sed  interim  legi  quae 
scripsisti,  divina  scilicet  atque  sanctissima  tua  poemata,  in  quibus 
ea  rerum  maiestas,  is  splendor  est  eloquentiae,  ut  certatim  in  illis 
palmam  sibi  vindicare  verba  et  sententiae  videantur.  Hoc  unum 
dixero,  delectari  me  adeo  lectione  tuorum  carminum,  ut  fere  quo- 
tidie,  cum  me  vel  taedium  vel  fatigatio  ceperit,  in  illa  quasi  in 
hortum  deliciarum  solitus  sim  secedere,  unde  animo  tanta  semper 

oboritur  voluptas,  ut  nihil  cupiat  magis,  quam  iterum  fatigari,  ut 
iterum  recreetur  ». 

Elias  Capreolus  Brixianus  Iurisconsultus  2  Dec.  1498  scribit : 
«  Maronem  nobis  alterum  haec  aetas  redivivum  produxit,  Bapti- 
stam  hunc  Mantuanum  qui  virtute  poetica  synchronos  omnes,  ex 
antiquis  etiam  complures  a  se  longe  reliquit  ». 

Iafredus  Carolus  post  annum  1510  de  Mantuano  notat  Epi- 
scopo  Parisiensi :  «  Cuius  auctoris  laus  iam  apud  omnes  tanta  est,. 
ut  neque  mea,  neque  alterius  laudatione  incrementum  aliquod  sit 
susceptura  »   etc. 

Philippus  Beroaldus  :  «  Perlegi  nuper  divina  divini  Baptistae 
Carmelitae  poemata,  quae  evidenter  ostendunt,  parentem  rerum 
naturam  in  progenerandis  poeticis  ingeniis  haudquaquam  decoxisse,, 
Mantuamque  nobis  alterum  Maronem  ex  palingenesia  pythagorica 
reddidisse...  Merito  itaque  vivens  ea  fruitur  gloria,  quam  post  ci- 
neres  paucissimi  consequuntur ;  eamque  vivus  sentit,  quae  post  fata 
praestari  magis  solet,  venerationem.  Interest  posteritati  suae,  mon- 
straturque  digito  praetereuntium,  nec  solum  habetur  in  manibus  et 
ediscitur,  verum  etia?n  i?i  scholis  e?iarratur,  (x)  et  inde  saluberrima 
tyrunculis  dictata  Grammatistae  praescribunt  ». 

Desiderius  Erasmus  Iacobo  Wimphelingio  3  Febr.  1517:  «  Ma- 
lim  hemistichium  Mantuani,  quam  tres  Marullicas  myriades  ».  (Hy- 
perbolice  sane  dictum  !).  Alibi  scripsit  1496  :  «  et  nisi  me  fallit 
augurium,  erit,  erit  aliquando  Baptista  suo  concive  gloria,  celebri- 
tateque  non  ita  multo  inferior,  simul(ac)  invidiam  anni  detraxerint  ». 

B.  Petrus  Canisius  in  opere  quod  Marianum  appellavit,  lib.  \y 
c.  13  in  fine  :  «  Quid  vero  si  poetam  christianum,  pium  et  diser- 
tum  adsciscamus,  qui  hoc  nobis  caput  absolvat,  simulque  suo  carmine 
Mariae  in  templo  studia  et  mores  exponat  ?  Is  Baptista  Mantuanus 
est,  in  hunc  modum  non  minus  vere  quam  eleganter  canens  »,  etc. 
Shakespeare  citat  eius  versum  et  eum  laudat,  dicens  :  «  Man- 
tuane  bone!  qui  te  non  cognoscit,  non  te  amat  ». 


(*)  Mustard  in  opere  citando  plura  testimonia  vulgavit:  i.  a.  discipulus 
scripsit  patri :  «  hora  9  legimus  poemata  Horatii,  Ovidii  etc. ;  post  horam 
10  legimus  Mantuanum.  »  Murmellius   1507  canit : 

Gloria  Carmeli  veteres  Baptista  poetas 
Gymnasiis  pellens  pulpita  celsa  tenet. 
Egregium  hoc  opusculum  tantum  videre  potui  postquam  mea  Praefatio 
cum  poemate  integro  jam  typis  composita  erat,  alias  multum  utile  fuisset. 
Commendo  illud  omnibus  linguam  Anglicam  callentibus  (pp.  156  in  8°). 

In  Anthologia  ex  Operibus  Mantuani  a  Ioh.  Weselio  Cober- 
gensi,  Norimbergae  1571  edita  :...  «  Scripta  eius...  etiam  in  Acade- 
miis  Galliae  et  Italiae  fiorentissimis  publice  enarrata  sint.  Serius 
aliquanto  in  Germania  quoque  coeperunt  excudi  et  passim  fami- 
liariter  praelegi  in  Triviis  et  Gymnasiis  celebratioribus.  Quod  an 
uni  de  veteribus  poetis,  vel  praestantissimis,  latinis  aut  graecis 
contigerit,  valde  dubito,  cum  de  Homero  antiquitus  sit  scriptum  : 
Et  sua  riserunt  secula  Maeonidem  »  (!). 

Baronius  Cardinalis  in  suis  ad  Martyrologium  Romanum  no- 
tationibus  ad  20  Iulii  et  13  Dec. :  «  Baptista  Mantuanus  Carmelita 
praeclarus  poeta  S.  Margaritae  Agonem  heroico  poemate  pulcher- 
rimo  decantavit...  S.  Luciae,  sicut  et  SS.  Virginum  Apolloniae  et 
Margaritae  ». 

Patria  illi  grata  fuit.  In  arcu  unius  portae  civitatis  eius  statua 
conspiciebatur  (2),  dextrum  Virgilio,  sinistrum  Mantuano,  clarissimi 
Mantuanorum  Marchionis  quarti  Francisci  latus  claudente  cum  elogio: 
Argumentum  ulrique  i?igens,  si  secla  coisse?it  (3).  Aliqui  auctores 
appositum  referunt  angelum  cum  corona  et  inscriptione  :  Cui  dabo? 
(Pia  sed  nimia  sane  exaggeratio  !)  (4). 

(*)  Klette,  Beitrdge  III,  20,  refert  etiam  eius  versus  olim  in  Germania 
praescriptos  fuisse  in  scholis  ut  exempla  classica  latina.  Idem  Keppler  in 
Kirchenlexicon  tom.  I.  ubi  nominantur  etiam  eius  Commentatores  Badius 
Ascensius,  Murrho  et  Sebastianus  Brant.  Primus  praecipue  ampla  com- 
mentaria  scripsit  in  omnia  fere  eius  opera,  quae  edita  sunt  15 13.  Mur- 
mellius,  professor  in  Alkmaar,  f  1517  in  Deventer,  pluries  Eclogas  edidit 
cum  notis  praesertim  Badii. 

(2)  Statuae  collocatae  fuerunt  15 14,  durante  vita,  quando  fuit  Gene- 
ralis  Ordinis  et  absens.  Anno  1852  post  destructionem  arcus  (prope  eccle- 
siam  S.  Francisci)  conservatae  fuerunt  et  1857  translatae  in  Musaeum  Ci- 
vitatis  (Carlo  d'Arco:  Delle  arti  e  degli  artejici  di  Mantova.  Notizie...  con 
disegni.  Mantova  1857).  Musaeum  Berlini  habet  statuam  aeream.  Cfr.  W. 
Bode  :  Die  italienische  Plastik  (Berlin   1891,  p.   124)  allegatum    a  Giornale 

storico  della  letteratura  Italiana,  tom.  20,  1892,  p.  470.  Plura  habet  circa 
poetam  in  tomo  34  (1899),  pp.  59-70,  ubi  tamen  Petrum  Nebularium  de 
Mantua  confundit  cum  Petro  de  Gavassetis  a  Novellaria.  (Cf.  Vaghi,  p.  204 
et  311).  Existunt  etiam  antiqua  numismata  cum  eius  imagine,  ex  quibus 
Fr.  Soldini  unam  reproduxit  in  principio  operis  sui  1783,  in  quo  edidit 
Parthenicen  Marianam  et  Eclogas. 

(3)  Id  est :  Mantuanus  cantavit  tropaeum  Francisci  Gonzagae,  srcut 
Virgilius  Aeneae. 

(4)  Prof.  Ferd.  Gabotto  in  Ateneo  Veneto  1892,  vol.  I,  scripsit  articu- 
lum  contra  Reatum  Poetam  pp.  r7  in  8°).  Mihi  illum  legenti  statim  oc- 
currit  idea    Promotoris  Fidei    (alias  dicti  Advocati  diadoli)    qui    ex    orricio 

Baptista  noster  fuit  etiam  Legatus  Leonis  X  pro  componenda 
pace  inter  Franciscum  Francorum  regem  et  Ducem  Mediolani  at- 
que  Helvetios,  ut  patet  ex  litteris  Pontificis  13  Julii  1515  ad 
poetam  (') 


obiectiones  facit  in  Causis  Sanctorum.  Revera  omnia  praecipua  argumenta 
eius  conlra  vitam  et  opera  B.  Mantuani  eadern  sunt,  quae  proposuit  1885 
in  Actis  Processus  Beatificationis  Promotor  Fidei  et  quae  solvit  plenariam 
ad  satisfactionem  Cardinalium  S.  Congr.  Rituum  Advocatus  Lauretus 
Carboni  in  pp.  74  et  30  in  folio.  Cardinales  sane  melius  de  moralitate  et 
doctrina  iudicare  possunt  quam  aliquis  qui  ideis  anticlericalismi  praeoccu- 
patus  videtur.  Sed  Acta  Beatificationis  ipsa  consultari  possunt.  Plures  obie- 
ctiones  Ferd.  Gabotto  non  videntur  seriae,  quia  illas  Professore  indignas 
iudico.  Aliquoties  etiam  auctores  allegatos  non  attente  legit  et  ideo  er- 
ravit.  In  principio  sui  articuli  tamen  scribit :  Battista  Mantovano  tiene  un 
posto  cospicuo  nella  storia  letteraria  del  Rinascimento  per  V  arte  delie  sue 
poesie  latine  etc.  Cf.  Analecta  Bollandiana  XIV,  230. 

Si  quis  alia  iudicia  contra  Baptistae  poemata  quaerit,  adeat  Baillet : 
Jugements  des  Savants  sur  les  Poites  Modernes.  Ibi  inveniet  auctorem  Ian- 
senismi  fautorem,  sed  obiectiones  iam  solide  et  plene  solvit  P.  Floridus 
Ambrosio  in  opere  citato  p.   185-193. 

(*)  In  lib.  4  Fastorum  :  De  SS.  Leonibus  Papae  Leoni  X,  cui  erat 
valde  acceptus  et  opus  dedicavit,  libere  tria  commendavit :  pacem  Italiae, 
reformationem  Curiae  Romanae  et  bellum  contra  Turcas  : 

«  Magna  gerendarum  superest  tibi  copia  rerum, 

Sancte  Pater,  rem  magnam  animo  complectere  grandi. 

Sed  tria  praesertim  restant  cura  atque  labore 

Digna  tuo,  bellum  est  primum,  quo  fessa  laborat 

Italia,  et  pleni  humano  iam  sanguine  campi. 

Est  aliud,  Romana  gravi  maculata  veneno 

Curia,  quae  spargit  terras  contagia  in  omnes. 

Postremum  est  oppressa  fides  exposta  rapinis 

Undique  et  in  praedam  populis  proiecta  cruentis 

Ista  tuis,  animose  Leo,  servata  diebus 

A  te  subsidium  magnis  clamoribus  orant. 

Sancte  Pater  succurre  Leo.  respublica  Christi 

Labitur,  aegrotatque  fides  iam  proxima  morti. 

Si  potes,  ex  nostris  bella  haec  crudelia  regnis 

Transfer  in  adversos  divinis  legibus  hostes  >. 
ln  hoc  ipso  opere,  imo  ipsa  die  25  Decembris  adhuc  mythologiam 
immiscuit;  sed  generatim  ea  moderate  utitur.  Nos  etiam  dies  hebdoma- 
dae  et  stellas  nominibus  ab  ea  desumptis  indicamus,  ut  dicit  in  principio 
huius  Poematis.  Post  natum  Salvatorem,  ut  in  principio  fecerat,  omnes 
antiquos  deos  et  deas  iterum  dimittit.  Existit  tamen  hic  defectus,  licet 
minor  quam  apud  alios  sui  temporis  v.  gr.  Sannazzaro  ;  sicut  etiam  alius 
defectus  quod  saepius  comparationes,  allegoriae  etc.  nimis  protractae  sunl 


—  15   — 

Bibliotheca  Carmelitana  mentionem  facit  de  70  Operibus  Man- 
tuani,  quorum  57  lucem  viderunt.  In  tribus  prioribus  tomis  eius 
Operum  ed.  1576  plus  quam  quinquaginta  quinque  millia  versuum 
continentur  (*).  Hoc  satis  explicat  defectus! 

Inter  principaliora  opera  numerantur  Libri  tres  De  Ca/amita- 
tibus  Temporum  impressi  saltem  Bononiae  1489,  Venetiis  1499,  Pari- 
siis  1499, 1506  et  1513  cum  Commentario  amplo  Iudoci  Badii  Ascen- 
sii  etc,  Daventriae  in  Hollandia  1492,  Bononiae  1502,  Antverpiae 
1576.  Praeterea  septem  Parthenicae  scil.  1°  Marianae,  2°  B.  Cathari- 
nae  agon,  3°  B.  Margaritae  agon,  4°  B.  Agathae  agon,  5°  B.  Luciae 
agon,  6°  B.  Apolloniae  agon,  7°  B.  Caeciliae  agon.  —  Alii  Trophaeum 
Fraticisci  Gonzagae  (2)  ut  praestantissimum   eius  poema   exhibent, 


Cf.  Pastor  Storia  d.  Papi,  IV,  ubi  eum  nominat :  una  figura  molto  degna  di 
noia.  In  Apologeticon  (t.  I,  ed.  1576)  ipse  Poeta  defendit  usum  Mythologiae: 
antiquiores  quidem  poetae  Christiani  huius  usum  omiserunt,  sed  post  verae 
fidei  victoriam  et  daemonum  fugam,  ea  sine  periculo  uti  possumus  et  sic 
paganae  artis  ornamenta  ut  trophaea  uni  Deo  offerre.  Cf.  A.  Gaspary 
Geschichte  der  Ital.  Lit.  1888  P.  II,  p.  401,  ubi  dicit :  «  Pro  poesi  religiosa 
epica  ea  necessaria  videbatur...  Mantuanus  eam  excessive  praesertim  m 
Parthenicis  adhibebat>. 

Quoad  operam  in  componenda  pace,  nihil  invenimus  nisi  sequentem 
annotationem  in  Bibl.  Vaticana  Urbin.   15 12  fol.  40. 

«  Breve  Leonis  ad  R.dum  Mag.  Baptistam  Ordinis  Carmelitarum  Ge- 
neralem  pro  componenda  pace  inter  Franciscum  Francorum  Regem  et 
Ducem  Mediolani  atque  Helvetios.  Fuit  datum  sub  annulo  piscatoris  die 
13  Iulii  15 15  Pontificatus  anno  tertio. 

Responsio  Mag.  Baptistae  ad  Summum  Pontificem  sub  die  ultima 
Iulii   1515  Mantuae. 

Exhortatio  ad  pacificandum  cum  duce  Mediolani  sub  eadem  die  ul- 
tima  >. 

Breve  ipsum  non  vidimus,  sed  pax  composita  est  die  15  Octobris  15 15. 

(x)  Sannazaro,  qui  1458- 1530  Neapoli  vixit,  forsitan  maiori  nunc  in 
Italia  fama  poetae  latini  gaudet,  licet  pofima  suum  principale  De  Partu 
Virginis  tantum  circiter  1500  versibus  constet  et  20  annos  eidem  expo- 
liendo  iusudaverit.  Vida,  natus  1490  f  1566,  Canonicus  Regularis.  dein  Epi- 
scopus,  vere  etiam  poeta  est  et  fama  nunc  certe  praevalet  B.  Baptistae: 
non  autem  edidit  plus  quam  15,000  versuum.  Credimus  autem  20,000  ver- 
suum  Mantuani  inveniri,  qui  hisce  saltem  aequivalent,  licet  materia,  de- 
qua  ille  tractat  v.  gr.  Scacchia  ludus  et  Bombycum  libri  II,  plures  magis 
alliciat.  Poeta  noster  certe  pluris  aestimatus  esset,  si  tantum  versus  perfe- 
ctiores  edidisset. 

(2)  «  Baptista  noster...  nulli  poetarum  in  Trophaeo  Gonzagae  postha- 
oendus  videtur;  tam  sunt  in  eo  ingeniose  excogitata,  astute  ficta  et  so- 
nore   dicta   omnia,  multaeque   similitudines   et  digressiones   aptissime  in- 

alii  Eclogas  (x).  Multum  in  hoc  videtur  influere  indoles  nationum  et 
personarum. 

Accuratior  et  magis  completa  editio  Operum  est  Antverpiae 
1576  in  quatuor  tomis  in  8*,  de  qua  paucae  tantum  copiae  ex  in- 
cendio  salvatae  sunt.  (Daumio  in  litteris  publicatis  a  Gluchio,  pa- 
gina  143).  Ex  his  aliquae  in  principio  l1  tomi  continent  septem 
eius  psalmos,  Bononiae  tempore  pestis  1482  editos,  et  in  illis  exem- 
plaribus  titulus  ac  index  iterum  impressi  sunt.  In  editione  Operum 
in  8*  Lugduni  1516,  immediate  post  rnortem,  sed  antea  incepta, 
deficiunt  omnia  praecipua  opera  supradicta  et  etiam  Sylvarum  Li- 
bri  etc.  Hoc  inde  provenire  potest  quod  Editor  P.  Ioh.  Steph.  de 
Basignana,  qui  erat  Vicarius  Generalis  Galliae,  post  mortem  Bap- 
tistae  in  Italiam  rediit  et  duos  tantum  tomos  absolvit;  vel  melius 
ita  explicatur,  quod  voluerit  tantum  publicare  Opera  Mantuani  non- 
dum  impressa,  vel  ultimis  annis  composita,  quae  minus  valent.  In 
nostro  exemplari  adsunt  septem  partes,  in  aliis  pauciores  vel  etiam 
una  tantum.  Foiia  non  sunt  numerata. 

Omnia  Opera  meliora  habentur  vero  in  Editione  pulchra  Bo- 
noniae  1502  in  folio  et  cum  Commentario  amplo  in  Editione  Pa- 
risiorum  1513  (2)  (Vol.  III  ia  folio)  quae  rarissima  est  et  Romae 


spersae  tam  utiles  quam  dulces,  ut  omnibus  propterea  artis  componen- 
dorum  versuum  studiosis  praelegendus  rectissime  iudicetur  >.  {br.  Laurentius 
Cupaerus  in  Ep.  Dedicatoria  ed.  1576).  Soldini  Parthenicen  Marianam  omni- 
bus  aliis  praefert.  Hanc  etiam  edidit  Lugduni  1522  cum  commentario  Badii 
Andreas  Vaurentinus  Serranus  et  descriptionibus  suis.  Adiunxit  etiam  Apo- 
logeticon  poetae,  quod  habetur  quoque  in  ed.  1513.  Mustard  refert  ed.  1481. 

(J)  Eclogae  longe  pluries  impressae  sunt  (Cf.  etiam  Burckhardt :  Ci- 
vilta  di  Rinascimento)  et  hoc  saeculo  adhuc  in  America  septentrionali  cum 
notis  a  W.  P.  Mustard,  professore  universitatis  (Baltimore.  TheJ.  Hopkins 
Press  191 1).  Etiam  libri  XII  Fastorutn  pluries  sunt  editi,  licet,  aliquibus  par- 
tibus  exceptis,  tantum  valorem  poeticum  non  habeant.  In  S.  Catharinae 
Agon  Petrus  Lucius  1591  etiam  commentarium  edidijt. 

(2)  Trombelli,  Can.  Reg  ,  qui  1736  in  versus  Italicos  traduxit  centum 
fabulas  Gabrielis  Faemo  (Aesopi)  -j-  1561,  loquitur  etiam  de  plurimis  fabulis 
Mantuani.  En  eius  verba  et  fabulam,  quam  edidit  illo  anno  Venetiis  (fon- 
tem  non  assignat,  nec  nos  unquam  de  his  mentionem  invenimus) : 
«  Jnterpres  lectori. 

Elegantissimis  Faerni  fabulis  aliam  a  Baptista  Mantuano  compositam 
adiunxi,  quam  unam  ex  plurimis,  quae  se  mihi  obtulerunt,  selegi :  quippe 
aut  Faerni  fabulas  puritate  et  nitore  exaequat,  aut  certe  non  multo  inter- 
vallo  ab  iis  distat:  inventione  vero  forte  non  paucas  Faerni  fabulas  an- 
tecellit. 

tanturti  in  Bibl.  Angelica.  Editio  1502  multos  errores  continet  ac  aliae 
1513  et  1576  mendis  non  carent;  secuti  sumus  meliorem  lectionem. 
In  diversis  Anthologiis  poetarum  latinorum  circa  15  paginae  desum- 


Fabula  Baptistae  Mantuani 
Rusticus,  Malus  translata  et  Herus 
Rusticus  ex  malo  dulcissima  poraa  legebat, 
Unde  dare  urbano  dona  solebat  hero. 
Ast  herus  illectus  frugum  dulcedine,  maluni 
Transtulit  in  laribus  proxima  rura  suis. 
At  quia  malus  erat  senior,  translata  repente 

Aruit  et  proles  cum  genitrice  obiit. 
Heu  male  transfertur  senio  quum  induruit  arbor, 

Inquit  herus:  fuerat  carpere  poma  satis. 
Qui  nimium  sapiunt  atque  inconcessa  sequuntur, 
Desipiunt;  cohibet  qui  sua  vota,  sapit  > . 
Pluries    dubitavi,  an  forse    illae  fabulae    exaratae    fuissent  a  Baptista 
Fiera  (Fera)  Mantuano,  nato  1469  \  1538,  medico  et  amico  nostri  Bapti- 
stae.  cuius   opera  aliquando    dicuntur  edita  sub  nomine :  Ioannis  Baptistae 
Mantuani  opera.  Vidi  opera  impressa  15 15  et  1537  Baptistae  Fiaerae  Man- 
tuani,  sed  nullam  fabulam  inveni.  Pluries  vocatur  etiam  Iohannes  Baptista. 
De  alio    Iohanne    Baptista    Mantuano    habentur   litterae  in  Bibl.  Vaticana 
Barb.    1822,   folio   116.   Fuit   Philophysictts   Patavinus.     Ibi    adnotatur   an- 
nus  15 19. 

Alia  quoque  pofimata  Mantuani  in  diversas  linguas  traducta  sunt, 
praesertim  Eclogae. 

Graesse,  Tresor  de  livres  rares  et  precieux,  Dresde,  1863  t.  IV,  sub 
verbo:  Mautttanus  habet  sequentes  traductiones :  1.  Emszer,  Wider  die 
an/echtung  des  todes,  Leipzich,  15 17.  2.  Turberville,  Eglogs,tumed  into  English 
verse,  London,  1567.  3.  Bucolics,  transl,  by  T.  Harvey,  London,  1656.  4. 
The  lives  of  St.  Margaret,  St.  Katherine,  St.  Ethelreda,  St.  George,  etc. 
transl.  by  Al  Barclay,  London.  5.  Treatise  shewing  that  Death  in  not  to 
be  feared,  transl.  by  John  Bale,  London.  6.  La  Parthenice  Mariana...  en 
francais  (par  Jacques  de  Molieres)  Lyon,  1523.  7.  Les  Bucoliques...  en  ryme 
francoyse  par  Michel  d'Amboyse.  Paris,  1530.  S.  Les  Eglogues...  en  vers 
fran^ois  par  Laur.  de  la  Graviere.  Lyon,  1568  (alia  editio  1554).  9.  La  fon- 
taine  d'honneur  et  de  vertu...  en  francois  par  Fr.  le  Breton.  Lyon,  1555 
(alia  ed.  1544).  10.  Elegie  contre  les  poStes  lascifs  en  vers  francais  par 
Nic.  Bonyer.  Paris  1562.  Bibliotheca  Carmelitana  refert  quoque  traductio- 
nem  hispanicam  factam  a  Ioh.  Fern.  de  Ledesina  de  Parthenice  Mariana, 
Vallisoleti,  1627;  et  eiusdem  operis  traductionem  gallicam  exaratam  a 
Nicolao  Dadier,  Rhedonis,   1613. 

Graesse  praeterea  refert  alias  editiones  omnium  operum  praecipuorum 
impressas:  in  fol.  saeculi  XV  sine  loco  et  anno,  folia  379;  et  aliam  Coloniae 
1500  in  40.  Opera  poetica  selecta  Coloniae  1565, 1688  in  8°.  Parthenice  secunda 
1489.  Contra  poetas  impudice  loquentes  1489.  In  Robertum  Severinatem  Car- 
men  ^4*9.  Parthenice  Mariana  et  secunda,  etc.  Venetiis,  1499,  Parthentce  Ma- 

ptae  sunt  a  Mantuano,  sed  non  etiam  versus  meliores.  Quod  si  huic 
adiunxeris  editionem  paenultimam  1516  non  continere  opera  prae- 
cipua  atque  ultimam  (1576)  fere  totam  periisse,  magna  ex  parte 
eius  famae  diminutionem  explicare  poteris.  De  plurimis  aliis  editio- 
nibus  ab  Auctoribus  memoratis  non  vidimus  exemplaria. 

Immerito  certe  Humanista  noster  nimis  postea  oblivioni  tra- 
ditus  est.  Suo  tempore  fuit  plus  aequo  quidem  celebratus,  nunc 
autem  nimium  neglectus.  Verius  de  eo  scripsit  Balthassar  Bonifa- 
cii,  doctus  Episcopus  de  Capo  dVstria  f  1659:  Mantuanus  «  pa- 
tria  Maronis  haud  indignus  et  inter  Myncii  Cygnos  numerandus, 
Ovidio  (x)  quam  Virgilio  propior,  licet  ab  ulroque  longo  intervallo 
distans,  venae,  etsi  non  usquequaque  purae,  uberrimae  tamen,  mi- 
raeque  felicitatis  et  facilitatis  in  rebus  explicandis  ». 

Utinam  debilis  noster  conatus  aliquid  contribuat  ad  condignam 
aestimationem  et  v.  gr.  unum  e  nostris  incitet  ad  eligendam  poe- 
sin  Mantuani  pro  solemni  thesi  doctorali  in  aliqua  universitate  et 
continuandum  illud  studium. 

Fr.  Gabriel  Wessels. 


riana,  Daventriae,  1492,  eadeni  1497,  eadem  1498.  Parthenice  secunda  Da- 
ventriae  1497,  Svvollae  1497.  Ad  Lud.  Fuscararium,  Daventriae  circa  1491 
et  1498,  etc.  Alia  opera  Daventriae  1500.  De  Patientia,  Daventriae  1498. 
Alia  opera  Daventriae  1497.  De  Calamitatibus  temporum,  Daventriae  1495. 
Parthenice  15 18  Argentorati.  Alia  opera  Parisiis  1494,  Basileae  1490.  alia 
sine  loco  et  anno,  alia  1494.  De  vita  beata  1474  Alosti,  alia  opera  1510. 
Novem  opera  Parisiis  1507.  De  Calamitatibus,  etc.  Kreuznach,  1494«  Bu- 
colica  Pictaviis  1498,  etc.  etc. 

Libri  XII.  De  sacris  diebus  editi  sunt  etiam  in  Strassburg  (Argento- 
rati)  1520,  et  Libri  III  Parthenices  Marianae  cum  4  aliis  Mantuani  parvis 
Poematibus  in  honorem  B.  M.  V.  quoque  Neapoli  1854  in  opere :  Laudi 
Mariane  a  Fr.  Martello. 

Prima  editio  operum  praecipuorum  a  Graesse  relata  (p.  17  infra)  vi- 
detur  eadem  esse  ac  editio  Bononiae  1502  (p.  16).  Deficit  tantum  in  fine. 
Ad  Falconem  libellus  in  epigrammatis  lib.  1.  In  illa  titulus  videtur  iterum 
impressus,  sicut  adnotavimus  de  ed.  1576  p.  16.  In  ed.  15 13  etiam  tituli 
diversi  existunt :  aliqua  ex.  habent  insiquia  D'  Roce,  alia  D>  Petit  et  ve- 
nundantur  apud  eosdem  partim  quoque. 

(*)  Ita  etiam  P.  Laurentius  Cupaerus  O.   C.   in  Epistola   Dedicatoria 
editionis  1576. 


LIBER  PRIMUS  (') 

Cogimur  istius  mala  tempestatis  et  alto 
Egressas  Erebo  furias,  turpique  fugatam 
Virtutem  exilio  et  varias  percurrere  clades, 
Ob  scelera  immissas  terris,  artemque  docere 
Quae  premat  aetherei  flagrantem  principis  iram. 
{Deum  invocaf)  (2). 

Summe  Deum,  decimus  regnum  cui  terminat  orbis, 
Cui  rerum  natura  subest,  cui  militat  ardens 
Astrorum,  coelique  iubar,  qui  solus  habenas 
Fortunae,  fatique  tenes;  sua  victus  Apollo 
Postibus  arma  tuis  offert,  plectrumque,  lyramque ; 
Quicquid  habet  Delos,  quicquid  Cadmeia  Dirce, 
Quicquid  inest  Delphis  tibi  dat,  Cynthumque,  Rhodonque 
Omnis  odoratae  servit  tibi  gloria  Daphnes; 
Est  tuus  Eurotas,  Helicon  tuus;  ardua  Cyrrhae 
Saxa  tenes,  tua  nunc  hederis,  tymbraque  virenti 
Ornantur  delubra,  tui  per  pinguia  pascunt 
Phocidis  arva  greges  et  dulcia  flumina  potant. 
Dii  veteres  fugere,  novis  altaria  lucent 
Ignibus  et  nobis  tua  numina  sola  supersunt. 
At  quoniam  pulso  solus  potes  omnia  Phoebo, 
Huc  ades  et  fragilem  duc  ad  tua  littora  cymbam. 
Calamitatum  enumeratio. 

Postquam  sollicitae  stimulos  et  plurima  vitae 
Taedia  perpessi  iuvenile  peregimus  aevum, 
Otia  et  antiqui  finem  sperare  laboris 
Fas  erat,  et  fessae  post  longa  pericula  puppi 
Littoris  et  mitem  portus  optare  recessum. 
Sed  Pater  utilibus  qui  temperat  omnia  curis, 
Robur  et  assidua  vires  firmare  palaestra 
Cogitat,  et  nobis  quibus  aetheris  annuit  arcem, 


C)  Hoc  poema  ab  Auctore  directum  fuit  ad  Rev.  in  Christo  Patrem 
ac  Dominum  D.  Oliverium  Carafam,  Sabinen.  Episcopum  et  Cardinalem 
Neapolitanum. 

(*)  Argumentum  intra  parentheses,  quoties  occurrit,  a  me  additum  est. 

Desidiam,  somnumque  negat,  ne  scilicet  annis 
Dulcibus  et  segni  mens  enervata  quiete 
Langueat  et  torpor  lentos  effeminet  artus. 
Torpor  enim  caeco  vapor  est  e  gurgite  surgens 
Somniferae  Lethes,  nubem  qui  intexit  opacam 
Sensibus  humanis,  fideique  oblivia  sanctae. 
Securas  igitur  ne  vincat  inertia  mentes, 
Tempora  continuis  foecunda  laboribus  adsunt. 
Ecce  repentino  surgunt  horrentia  motu 
Praelia:  terribilem  quatiens  Mars  ferreus  hastam 
Armato  rigidum  lateri  circumligat  ensem. 
Stat  sonipes  picto  lumbos  et  pectora  tergo 
Cinctus  et  aeratae  frontis  splendore  superbus, 
Accincti  gladiis  pedites,  quibus  aerea  fronti 
Tegmina,  praetentis  vibrant  umbonibus  hastas, 
Corytosque  ligant  humeris,  villosa  sagittae 
Tergora  et  hirsutas  rostrant  hastilia  vulpes, 
Perque  foros  cursant  nautae,  stipantque  Liburnas 
Arma  rates,  clypeis  circumpendentibus,  altum 
Tollit  prora  caput,  rostratas  ardua  puppes 
Pone  trahit  classis,  suspensaque  carbasa  ventis 
Crispat  et  accensi  pugiles  molimine  magno 
In  teretes  malos,  silices  et  ferrea  sursum 
Tela  vehunt,  resonant  funes,  animosa  iuventus 
Aeratasque  sudes  et  curvae  cuspidis  uncos 
Aptat  et  ardenti  comes  it  Bellona  Gradivo. 
Sicut  in  Actiaco  grandi  sub  Leucade  ponto 
Littus  ad  Ambraciae,  forti  cum  milite  Caesar 
Chaonio  Phariam  disiecit  in  aequore  classem. 
Seu  quando  Ioniis  Vulcania  fluctibus  Aethna 
Europae,  Libyaeque  Duces  concurrere  vidit. 
Scilicet  Ausoniis  alacer  quum  Regulus  ibat 
Navibus,  excelsi  sulcans  vada  lata  Pachyni 
Et  patriis  contra  bellans  pro  legibus  Hanno 
Saxa  relinquebat  fatis  Lilybaea  sinistris, 
Bellandi  cupidae  coeunt  in  praelia  gentes, 
Depositisque  vacant  inculta  ligonibus  arva, 
Undique  surgentem  spargit  vaga  fama  tumultum. 
Arma  procul  collisa  sonant,  clangore  minaci 
Martia  ferventes  accendunt  classica  pugnas. 


—  ?I  — 

•.  u  ^ 
(Senectutis  descriptio  et  incommoda). 

Quod  si  florentes  istis  in  Syrtibus  annos 
Egimus  et  tanto  iuvenes  sudavimus  aestu, 
Quid  non  triste  putas  feret  aerumnosa  senectus  ? 
Ipsa  tremens  artus,  teretique  innixa  bacillo, 
Hispida,  macra,  brevis,  canis  rugosa  capillis, 
Caligans  oculis,  curvato  in  pectora  tergo 
Iam  properat,  sequitur  celeri  mors  pallida  gressu. 
Heu  frustra  faciles  cursus,  auramque  secundam, 
Frustra  expectamus  !   Nos  implacata  Charybdis 
Proiicit  in  Scyllam,  Scyllae  de  vertice  rauco 
Nos  rapiunt  Syrtes,  iterumque  rotamur  in  hosdem 
Aequoris  insultus  ;  scopuli,  vada,  pontus  et  undae  : 
Semper  et  adversis  in  funera  currimus  astris. 
At  nihil  est  aliud  cultis  Adamus  in  hortis 
Quam  primi  sine  fraude  dies,  quum  libera  nulli 
Pectora  moerores  agitant,  sincera  voluptas, 
Impolluta  quies  animi  cum  dulcibus  annis 
Primaevae  fugiunt  vitae,  mox  asper  acutas 
Gignit  ager  sentes  et  noxia  semina  profert. 
Namque  ubi  laeta  novae  cessit  lanuginis  aetas, 
Sollicitae  subeunt  curae,  trepidique  pavores, 
Et  labor  insomnis,  dubiique  per  omnia  casus. 
(Bella  Italica). 

Bella  cient  Italae  gentes,  nec  barbarus  hostis 
Quaeritur  insultans,  nostris  qui  finibus  instat. 
Inter  se  certare  parant  et  foedere  rupto 
Convertere  rigens  in  mutua  vulnera  ferrum, 
Quosque  peregrini  dominos  concordia  mundi 
Fecit,  in  ambiguam  regno  de  paupere  litem 
Compulit  infaustae  genitrix  Discordia  pugnae. 
Haec  urbes  eadem  vesania  coepit  Achaeas, 
Quum  Caput  Aemathii  proles  animosa  tyranni 
Extulit,  adversus  celebres  Lacedaemon  Athenas 
In  Lacedaemonios  ibat  Thesaea  propago, 
Totaque  subversis  titubabat  Graecia  rebus: 
Dumque  favent  regni  cupido,  dum  foedera  iungunt 
Cum  Duce  foedifrago,  dum  sese  copulat  hosti 
Alter  in  alterius  damnum,  commune  coegit 
Ferre  omnes  fortuna  iugum  et  parere  tyranno. 

Nec  genus  Ausonium  (tanta  caligat  Erinne) 
Italiae  similem  videt  impendere  ruinam. 
Luce  caret,  nescitque  diem,  secumque  tenebras 
Crimen  agit,  noctemque  animis  inducit  et  umbram. 
Propterea  amisso  sceleratae  lumine  mentes 
Venturam  non  ante  putant  quam  venerit  iram. 
Quodsi  coniunctis  in  praelia  viribus  irent, 
Hesperiae  gentes,  non  obluctantibus  astris, 
Non  prohibente  Deo,  sed  opem,  viresque  ferente, 
In  vetus  imperium,  possessaque  regna  redirent, 
Servirentque  iterum  Tusco  lata  aequora  Tybri, 
Sperchiusque  Pado,  nostris  Erymanthus  et  Othrys 
Collibus  et  Latium  trepidaret  barbarus  ensem. 
Praeda  nec  essemus  toties,  nec  Thracius  hostis 
Per  Phryges  et  Colchos,  captaeque  per  Helladis  oras 
Duceret  in  celebres  insignia  nostra  triumphos. 

Ifa/amtta/es  quae  bella  secutae  sunt). 
Civiles  rixas  et  bella  domestica  nostri  > 

Non  reges  tantum  atque  duces,  sed  milite  mixto,^ 
Dum  Picena  fugax  populatur  littora  Turcus, 
Arma  sacerdotes,  divorum  altaria  circum 
Ferre  preces  soliti,  tollunt,  pacique  repugnant. 
Qua  sonat  angustum  Scyllae  latratibus  aequor, 
Quaque  Syracusio  circumdatur  insula  ponto, 
Insula  Cyclopum  Libyae  porrecta  sub  axem, 
Fervet  Martis  opus,  Calabros  et  Iapygis  urbes 
In  pugnam  Bellona  vocat,  rapiensque  superbam 
Aegida  Gorgonios  pectus  circumligat  angues, 
Et  qua  nubiferi  medio  pro  limite  montes      ($?** 
Stant  Itali,  Gallique  soli,  novus  arma  tumultus  ,AV; 

Cogit  et  indomito  fulgentes  aere  catervas.  ,    ^ 

Causa  mali  caput  Etruscae  Florentia  gentis, 
Ausoniaeque  decus,  summi  violare  ministros 
Ausa  patris  demens,  sacrumque  haurire  cruorem. 
Ipsa  quoque  indomiti  genitrix  Ferraria  belli 
Praeteritas  auxit  clades  dum  ferre  recusat 
Imperium,  Venetoque  negat  parere  leoni.  £   ' 
Adde  quod  aspectu   Coeli  vitiata  maligno 
Arva  negant  victum,  pingues  iactata  per  agros 
Semina  vel  pereunt,  vel  inanes  culmus  aristas 

Erigit  et  tristi  messor  ligat  hordea  fronte. 
Si  foecunda  Ceres  aut  laeti  viribus  agri 
Aut  hominum  studiis  usquam  fuit,  invida  grando 
Pulsa  per  aereos  magno  cum  murmure  tractus 
Impellente  Noto  stravit,  longosque  labores 
Perdidit  et  nimbis  Cererem  glacialibus  hausit. 
Et  Padus  ingentes  volvens  ex  Alpibus  undas 
Insubrum,  Venetumque  domos  penetravit  et  omnes 
Aggeribus  fractis  agri  vastavit  honores, 
Nec  ripis  tantum,  sed  et  ipsis  altior  ibat 
Arboribus,  salicum  per  summa  cacumina  nautis 
Cursus  erat,  fugit  Protei  pecus  omne  per  agros, 
Altaque  montanae  petierunt  aequora  nymphae. 
Sicut  cum  bellis  olim  civilibus  urbes 
Arserunt  Italae,  cum  Caesaris  arma  superbi 
Invasere  lares  patrios,  gentemque  Latinam. 
Mira  canam  et  nostris  fortasse  nepotibus  olim 
Non  factura  fidem:  Benaci  sparsa  per  agros 
Tanta  locustarum  nubes,  ut  pinguia  passim 
Pascua  et  exortas  segetes,  nemorumque  decorem 
Temporis  exiguo  tractu  consumpserit  omnem. 
Nec  poterat  sumptis  hominum  solertia  telis 
Fatales  arcere  feras.  Cava  tympana  latos 
Implebant  crepitu  campos,  nec  territa  tanto 
Dira  lues  sonitu,  herbarum  radicibus  imis 
Morsibus  haerebat:  vicina  per  oppida  postquam 
Rumor  iit,  capere  arma  viri,  concurrere  turbae 
Ad  commune  malum,  tanquam  novus  Itala  Cymber 
Regna  premat,  tandem  multo  vix  tanta  labore 
Illuvies  longis  vix  est  consumpta  diebus. 
Dura  fames  igitur  tristes  populata  colonos 
Saevit  et  exhaustis  languescunt  corpora  venis: 
Vulgus  inops  macie  affectum,  squallensque  per  urbes 
Poscit  opem  frustra  et  sensim  vitalia  membra 
Victa  cadunt,  siccasque  premunt  ieiunia  fauces. 
Nec  patres  natis,  nec  nati  patribus  adsunt: 
Tanta  per  humanum  genus  inclementia  regnat. 
Non  Libycae  segetes,  non  pinguibus  Appula  campis 
Horrea,  non  Phrygiis  succurrunt  Gargara  sulcis. 

{Pestileyitiae  descriptio). 

Sed  minus  hinc  damni,  minor  haec  aerumna,  dolorque 
Mitior,  infelixque  minus  fortuna  sequetur. 
Hic  paucae  sat  erunt  lacrymae,  crudelior  alter 
Communem  ingenti  pariturus  strage  ruinam 
Hostis  adest,  nostraeque  rati  gravis  ingruit  imber. 
Qua  Rhodani  volvuntur  aquae,  qua  frigida  Rheni 
Teutonicas  fert  unda  rates,  qua  perluit  agros 
Insubres,  Venetosque  Padus,  qua  dives  ab  alto 
Vertice  subiectos  speculatur  Brixia  campos, 
Occultum  pluit  ex  alta  Deus  arce  venenum. 
Et  qua  Tiresiae  pulcherrima  filia  nymphas 
Colligit  humenti  gremio,  lateque  recedens 
Littus  arundinibus  cingit,  viridique  papyro, 
Quaque  patens  longe  fluctu  sonat  Adria  vasto, 
Ultrices  mors  atra  manus  exercet  et  altis 
Tabe  madens  sparsam  caedem  componit  acervis. 
Qua  fluit  Etrusco  surgens  vetus  Albula  fonte 
Romanasque  invisit  opes  et  regna  Quirini, 
Qua  gelidis  sonat  Arnus  aquis,  qua  magna,  potensque 
Imperat    Aemylio  vicina  Bononia  Rheno, 
Imbelles,  acresque  viros,  senium  atque  iuventam 
Pallida  mortifero  pestis  grassata  veneno 
Sternit  humi,  fundamque  rotans  e  turribus  altis 
Ardentes  papulas  iaculatur  et  ulcera  diris 
Glandibus  et  penetrat  flammantibus  inguina  telis. 
{ProsequitUr  cetera  Pestis  mald). 

Huic  tumidum  guttur  virus  levat,  ille  sub  alis 
Fata  gerit,  qua  longa  humerus  se  in  brachia  curvat. 
Alterius  patulas  aures  arsura  parotis 
Suscitat  occultum  longis  sub  crinibus  ignem, 
Attonitumque  caput  feriens,  vitalia  membra 
Occupat  atque  vias  mors  una  perambulat  omnes, 
Extollitque  caput,  qua  cursum  fatifer  humor 
Sistit  et  horriferum  sensim  durescit  in  orbem. 
Id  crudele  genus  necis,  hoc  immane,  feroxque 
Supplicium,  haec  stygio  rabies  egressa  profundo, 
Perque  domos  humiles,  perque  alta  palatia  regum 
Saevit  et  occultis  miseros  ferit  ictibus  artus. 
Ut  quando  incauti  vitio  pastoris  ovile 

Incustoditum  nox  intempesta  recepit, 
Si  lupus  hesternae  patiens  ieiunia  lucis, 
Sollicitusque  fame,  fuerit  per  limen  apertum 
Ad  solas  ingressus  oves,  non  mitigat  unum 
Ingluviem  funus,  sed  multa  caede  madescit, 
In  totum  saevitque  gregem,  sic  acre  venenum 
Insontes,  sontesque  modo  prosternit  eodem. 
Iamque  cadaveribus  desunt  loca  iuncta  sacratis 
Aedibus,  effossa  passim  tellure  profanis 
Conduntur  tumulis,  inhonoratisque  feruntur 
Funeribus,  dictu  horrendum,  visuque  tremendum, 
Praeda  feris  inhumata  iacent  et  tabe  fluenti 
Circumstans  tetro  locus  incestatur  odore  : 
Qua  triplici  conclusa  Pado  Ferraria  longis 
Cladibus  atteritur  dominorum,  corpora  passim 
Pascuntur  per  rura  canes,  aquilaeque  rapaces 
Effodiunt  duris  hominum  cava  lumina  rostris  : 
Intestina  ferunt  volucres  et  in  arbore  summa 
Exta  patrum  suspensa  diu  videre  nepotes. 
Membra  pater  vix  aegra  trahens,  dum  frigida  condit 
Corpora  natorum,  clauso  nondum  ore  sepulcri, 
Labitur  ipse  super  sua  pignora.  Crebra  suorum 
Soia  domo  vacua  mater  dum  funera  plorat, 
Cum  lacrymis  animam  tenues  exhalat  in  auras. 
Multi  ante  occasum  vitae  vicina  scientes 
Fata  sibi,  condique  suas  tellure  volentes 
Relliquias,  fodere  solum,  glebisque  subactis 
Sacrato  vivi  se  composuere  sepulcro. 

(Belli  incommoda). 
Rura  silent,  vacuaeque  suis  cultoribus  urbes, 
Iura  fori  clamosa  tacent,  per  compita  surgit 
Gramen  et  extinctis  non  lucent  ignibus  arae, 
Nec  solitos  cantus,  nec  odores  templa  Sabaeos 
Accipiunt,  squallentque  domus,  muta  omnia  moerent. 
Qui  superant  cladi,  Superum  quibus  ira  pepercit, 
Coguntur  miseri  sua  dulcia  limina  cives 
Linquere  et  in  mediis  tentoria  figere  campis. 
Sicut  per  Libycos  solet  armentarius  agros 
Ferre  larem,  secumque  suos  vectare  penates. 
Vidi  ego  per  tacitos  saltus  et  inhospita  lustra 

Mole  sub  exaesa  silicis,  curvoque  sub  antro 
Monticolas  habitare  viros  et  gramine  pasci. 
O  Superi,  loca  qui  tuti  secura  tenetis, 
Si,  scelere  offensi  nostro,  tam  dira  movetis 
Praelia,  sat  veteres  tam  multo  funere  culpas, 
Sat  longo  luimusque  metu,  iam  parcite,  saltem 
Relliquias  generis,  semenque  relinquite  nostri. 
Non  animi  tantum  gentis  cecidere  Latinae 
Cum  Romana  ferox  circum  capitolia  Gallus 
Barbaricis  trepidam  pulsans  clamoribus  arcem 
Diceret,  eversae  frustra  succurritis  urbi 
Romulidae,  regni  et  vitae  postrema  dies  haec. 
Vel  post  Cannensis  lacrymas  et  funera  pugnae, 
Quando  Quirinales  aquilas,  fascesque  superbos, 
Ad  Tyrias  iam  se  laturum  crederet  arces 
Hannibal,  insultans  victo  iuveniliter  hosti, 
Et  mox  ex  alto  bellorum  culmine  pulsus 
Languit,  adversis  fatis  et  Marte  sinistro. 
Non  tanto  tremuere  metu  praecordia  Graium 
Xerxis  in  adventu,  monuit  cum  Delphica  rupes 
Non  muro,  non  arce  dari,  sed  nave  salutem. 
Non  ita  Moseae  quondam  miracula  virgae 
Horruit  attonito  Memphis  turrita  colono. 
Ipse  quoque  in  silvis  et  vallibus  Apennini, 
Exilem  ducens  tecto  sub  paupere  vitam 
Delitui,  qua  templa  petit  Romana  viator. 
Et  qua  Flaminios  fugiens  Claterna  per  agros 
Ducit  ab  angustis  undosum  vallibus  amnem, 
Arce  sub  Ociami,  nostris  ubi  dicta  Camoenis, 
Tecta  Refrigerius  sublimi  in  colle  tenebat. 
Non  fuit  ausa  magis,  nec  clade  nocentior  ista, 
Romuleam  pestis  longo  quae  funere  plebem 
Diripuit,  quando  veniens  Epidaurius  anguis 
Ionios  citra  fluctus  in  regna  Ouirini 
Abstulit  aerium  virus,  qui  postea  templa 
Iuncta  Iovi  tenuit,  bifidum  qua  dividit  amnem 
Insula  Ianiculum  dirimens  a  collibus  Urbis. 

Communes   Calamitatum    Causae: 
(Pestilentiae  ordo). 
Seu  Superum  sic  ira  velit;  seu  noxius  ardor 
Aetheris,  aerios  infuso  lumine  tractus 
Iniiciat;  seu  sola  ferant  contagia  morbum, 
Seu  dum  longa  fames  hominum  ieiuna  coegit 
Ora  cibis  vesci  indignis,  escaque  nocenti, 
Impurus  per  membra  fluens  vitalia  sanguis 
Putruit  et  dirum  subiens  praecordia  virus 
Inferat  occulto  properatam  vulnere  mortem. 
Unde  malum  surgat  non  est  dignoscere  promptum. 
Ipse  tamen  reor  has  omnes  concurrere  causas 
Et  coniuratas  percusso  foedere  Divum, 
Astrorum,  terraeque  simul  concurrere  vires, 
Sicque  hominum  genus  haud  una  obsidione  teneri, 
Et  nobis  elementa  necem,  Superosque  minari. 
Nec  mirum ;  quando  longe  graviora  meremur 
Supplicia  et  longe  asperiori  verbere  caedi. 
Quippe  ubi  nec  Superum  pietas,  ubi  nulla  Tonantis 
A  scelere  humanas  prohibet  reverentia  mentes, 
Et  virtus  vitio  urgenti  dare  terga  coacta  est, 
Ira  Patris  Divum  fremit  indignata,  furensque 
Evocat  ex  altis  Erebi  fornacibus  atram 
Progeniem,  horriferae  genus  implacabile  mortis, 
Et  terras  permittit  agi  Phlegetontis  habenis, 
Plutonisque  premi  imperio.  De  tristibus  Orci 
Sedibus  egressa,  aethereas  nova  monstra  sub  auras 
Invadunt  hominum  coetus  et  inertia  flatu 
Pectora  letifero  feriunt,  it  frigida  tabes 
Ad  vivum  penetrans  animos,  perque  intima  corda, 
Imbibitum  virus,  postquam  concluserit  omnes 
Ad  virtutem  aditus,  homines  impellit  et  urget, 
Quo  Stygiae  iussere  canes,  quo  Ditis  avari 
Spiritus  inclinat,  primi  qua  criminis  auctor 
Monstrat  iter  latum,  placidaque  tyrannide  regnat. 

(  Vult  describere  vitia  capitaiia). 
Hic  iuvat  immanes  Erebi  monstrare  figuras, 
Tartareumque  genus  sub  apertum  ducere  coeli 
Lumen  et  occulti  reserare  latentia  mundi 
Monstra,  venenoso  pavit  quae  lacte  Megaera, 

Cerberiique  canis  spumis  et  sanguine  Lernae. 

Me,  precor,  assuetum  mites  errare  per  umbras 

Grynei  nemoris,  vestrisque  sonantia  rura 

Cantibus  et  gressus  modo  per  fera  monstra  ferentem, 

Intactum   servate  Deae,  furiale  per  agmen 

Este  pio  vati  comites,  moresque  docete 

Infandos  Stygiae  gentis,  coelumque  perosae. 

Iam  mugire  solum  coepit:  iam  nubibus  aer 
Pallet  et  infernis  surgunt  afflatibus  umbrae, 
Nigrescitque  polus,  monstris  exterrita  lampas 
Fert  retro  Phoebaea  gradus,  auditur  ab    antris 
Clamor  et  omnigenum  rabies  confusa   ferarum. 

Monstrum  primum :  Superbia  (et  eius  improbi  moresj. 

Evolat  horrisono  rapidi  Phlegetontis  ab  amne, 
Ingenti  alarum  stridente  Superbia  ductu : 
Sic  illam  dixere,  super  quia  cetera  sese 
Tollit  et  extento  socias  superminet  ore, 
Omnia  convolvens,  caeca  de  sede    Barathri 
Crimina  nigrantem  post  se  trahit  omnia  pompam. 
Huius  ab  ardenti  virosus  anhelitus  ore 
Fumat  et  obscuris  oriens  a  faucibus  humor 
Defluit,  hippomanes,  aconita,  canisque  virentem 
Taenarii  spumam  superans,  omnemque  veneni 
Mortiferam  rabiem,  stygii  faex  ima  profundi. 
Se  superum  genus  esse  putat,  veterumque  deorum 
Semen  et  a  magno  se  iactat  Apolline  natam. 
Ardua  frons,  unoque  oculo  stellata  rotundi 
Circuitus,  medioque  sedens  in  luminis  orbe 
Discessit,  spatiis  aequalibus  undique  centrum. 
Hoc  insigne  patris,   Phoebique  ardentis  imago, 
Difficili  vultu  graditur,  gestuque  maligno 
Innocuos,  mitesque  animos  irridet  et  odit, 
Quem  videt  aeternis  illustrem  laudibus  altum 
Per  virtutis  iter  veri  conscendere  honoris 
Culmen  et  ad  superos  niti,  coeloque  propinquum. 
It  gravis  et  raro  incessu  vestigia   profert 
Strimoniae  de  more  gruis,  quae  semina  campis 
Iacta  legens  aequae  tepido  sub  sidere  librae  : 
Si  vicina  ferat  gressum  per  rura  viator 
Tela  ferens,  arcumve  manu,  caput  ardua  tollens 

Clangit  et  ingenti  movet  internodia  passu. 
Paulatimque  viam  suspenso  gutture  carpit. 
Cum  bellator  equus  domini  fraenatus  habenis 
Ostentans  pectus  latum  cervice  sub  alta, 
Cum  glomerat  bibulo  lentos  in  pulvere  gressus, 
Nunc  hac,  nunc  illac  oculos  et  colla   retorquens 
Spectari  gaudet,  Libycosque  aequare  leones 
Viribus,  Albanosve  canes  dum  se  putat,  auras 
Colligit  et  latis  imitatur  naribus  Eurum  : 
Non  secus  haec  rabies  ventoso  inflatior  utre, 
Cum  graditur  vibrans  alternis  motibus  armos 
Ardua  sublatae  circumfert  lumina  frontis, 
Vanaque  proceri  miratur  corporis  umbram, 
Et  tacitis  ardens  curis  sublimia  semper 
Mente  agitat,  tumidoque  sedet  sub  corde  venenum. 
Contemptrix  inopum,  vultus  elata  severos, 
Inflatoque  rotans  turgentia  gutture  verba, 
Ferre  nequit  iuga,  maiorem  indignata,  paremque, 
Imperia  usurpat,  regnique  libidine  fervet. 
Immansueta,  ferox,  miseris  adversa,  minaxque 
Mitibus,  elatis  contraria,  nescia  pacis, 
Nescia  amicitiae,  rixarum  et  litis  origo, 
Dura,  ingrata,  duplex  animo,  violenta,  rebellis, 
Improba,  quid  pietas,  quid  sit  clementia,  nescit. 
Perfida,  foedifragam  dubio  sub  pectore  mentem 
Versat,   ab  excelso  fugientia  culmine  semper 
Saxa  movet,  laudum  semper  vesana  libido 
Sollicitum  pectus  curis  flammantibus  urget. 
Nec  vitae  ratio,  nec  opum,  nec  honoris,  in  omne 
Sponte  scelus  praeceps  ruit  implacabile  monstrum. 
(Quae  per  Superbiam  commissa  sunt). 
Haec  hominum  suprema  lues,  immane,  ferumque 
Thraicio  facinus  potuit  suadere  tyranno, 
Asper  ut  horrenda  cumulans  praesepia  caede 
Semineces  artus  hominum,  fumantiaque  exta 
Intulerit  stabulis  et  equis  epulanda  virorum 
Corpora,  quae  infami  hospitio,  laribusque  profanis 
Occultus  pacem  simulans  admiserat  hostis. 
O   scelus,  o  dira  invisae  spectacula  fraudis! 
Luminibus  torvis  quoties  capita  alta   levabant 

Thraces  equi  grandes  humano  sanguine  pasti 
Et  capita  et  teretes  pendere  extra  ora  lacertos, 
Crurave  confractis  genibus,  crinesve  cruentos 
Vidisses,  sanie  a  mento  per  lata  fluente 
Pectora,  sub  gravibus  contrita  cadavera   malis, 
Fractaque  sub  duris  crepitabant  dentibus  ossa, 
Strimonius  meminit  Nestus,  scit  Bistonis  unda. 
Traxit  Idumaei  genus  hinc  vecordia  regis 
Quem  magus  ardentis  coeli  nova  signa  secutus 
Admonuit  venisse  Deum.  Nisi  caeca  superbi 
Pectoris  ambitio  mentem  fecisset  opacam, 
Isset  ad  infantis  sancta  incunabula  Christi 
Deposito  fastu,  sed  mens,  inflata  favore 
Caesareae  gentis,  longoque  tyrannidis  usu, 
Est  ingens  meditata  nefas,  nec  prisca  parentum 
Saecula  par  videre  scelus,  nec  longa  videbit 
Posteritas,  per  rura  furens  Galilaea  satelles 
De  trepidis  matrum  sinibus  lactentia  vulsit 
Pignora,  membratimque  secans  lata  arva  cruore 
Imbuit  innocuo,  matres  ululare  per  agros 
Audivit  montana  Rachel,  vicinaque  fonte 
Flumina  de  duplici  ducentia  nomen  et  undas. 
Hinc  est  orta  lues,  quae  Thracia  regna,  vetusque 
Graecorum  imperium  vertit.  Bizantia  regum 
Urbs  opibus  constructa,  mari  praetenta,  duobus 
Aegeo,  Euxinoque  fretis  stipata  sedebat 
Sceptra  tenens,  parvo  qua  gurgite  Bosphorus  undam 
Colligit,  hanc  Scythica  irrumpens  Othomanus  ab  arcto 
Insidiis  captam  ferro  violavit  et   igni. 
Arx  erat  Europes  et  inexpugnabile  quondam 
Romanae  fidei  vallum  Mahometica  contra 
Arma,  minas  Asiae  frenans,   Libyaeque  tumultum. 
(Cetera    Superbiae  ausd). 
Haec  scelerum  dux  atque  parens  sublime  nitentis 
Imperium  caeli,  summamque  ambire  Tonantis 
Ausa  potestatem,  quantum  tentavit  in  altum 
Surgere,  Taenarios  tantum  descendit  ad  amnes. 
Cuius  ob  ingentem  tellus  concussa  ruinam 
Cessit,  ut  in  latices  cautem  si  miseris,  altum 
Pandit  iter,  molemque  sinu  capit  unda   capaci. 


—  31  — 

Sic  percussa  gravis  monstri  se  pondere  tellus 

Dissecuit,  gremiumque  alto  patefecit  hiatu. 

Sicut  Adrastaeis  cum  vatem  absorbuit   agris 

Campus  et  armato  percussit  tartara  curru, 

Seu  quando  inferni  cava  guttura  Curtius  antri 

Gausit  et  Elysios  tremefecit  pondere  campos, 

Vel  quando  electae  primo  sub  iudice  gentis 

Terra  Choren,  sociosque  altam  demersit  in  alvum. 

Antra  igitur  grandi  laterum  sinuata  recessu 

Inter  se  ripis  summo  coeuntibus  ore 

More  pilae  quoties  vento  consurgit  in  orbem 

In  latos  abeunt  curvati  fornicis  arcus, 

Fitque  ingens  domus  umbrarum,  praecepsque  barathrum. 

Illic  sulphureos  incendia  nigra  liquores 

Lambunt  et  dubium  quasi  prima  crepuscula  lumen 

Spargitur  et  tristi  caligant  tartara  fumo. 

Hic  sunt  lugentes,  mortis  domus  impia,  campi 

Regnat  ubi  scelerum  lacrymoso  in  carcere  mater 

Exercens  poenis  animas,  claudique  tenebris 

Indignata  fremit,  clauso  ceu  nubila  vento, 

Cum  piceas  frangunt  clamosa  tonitrua  nubes. 

(Quare  Superbia  dicitur  nata  mag?io  Apolline). 
Haec  est,  quam  veteres  dicunt  Phaethonta  poetae 
Aethereos  docti  cursus,  causasque  latentes 
Ignibus  aeternis,  sol  est  qui  corda  superbis 
Incendit  stimulis,  tumidosque  in  pectora  fastus 
Mittit  et  impatiens  figit  sub  corde  venenum. 
Propterea  ex  alto  labentem  cardine  fingunt 
Audacem  aurigam,  fractisque  per  aera  loris 
Solis  equos  caput  Eridani  mersisse  sub  undas. 
Ad  superos  egit  quoties  pater  arduus  alto 
Annuit  a  solio  et  latum  imperiosa  per  orbern 
Bacchatur,  supraque  suas  temeraria    vires 
Audet  et  infausto  amittit  conamine  vires  : 
Scilicet  omne  Deo  contra  nitente  superbum 
Evanescit  opus,  sicut  cum  surgit  in  auras 
Eructantis  aquae  fluctus,  mox  vertice   presso 
Decidit  et  spumans  alto  demergitur  amne, 
Atque  humiles  inter  sine  nomine  praeterit  undas. 
Hoc  docet  Allophylus,  Solymae  qui  verbere    fundae 

Deposuit,  frontisque  minas,  animique  tumorem : 

Ibat  enim  solo  auxilio  thoracis  et  hastae, 

Non  ope  Divorum,  non  ullo  numine  fultus 

In  pugnam,  parvumque  minax  Davida  superbo 

Nequicquam  terrere  sono  conatus,  in  ensem 

Dum  surgit  misso  per  ferrea  tempora  saxo 

Corruit  et  toto  diffusum  iugere  corpus 

Mirati  stupuere  hostes,  turpique  dedere 

Terga  fugae,  parvoque  Gygas  cadit  ictus  ab  hoste. 

Sic  quoque  delusus  curru  Iovis  aemulus  alto 

Aerea  convexi  scandens  curvamina  pontis 

Flammiferumque  rotans  Alphaea  per  oppida  fulmen 

Occidit  et  casu  Eleam  perterruit  urbem. 

Haec  docuit  Phlegyas  genus  execrabile  caelum 

Spernere,  quos  Tethys  ultricibus  abstulit  undis. 

Haec  quoque  Niliaco  regi  cum  nescia  roris 

Terra  diu  solitas  fruges,  victumque  negasset, 

Sanguine  persuasit  placari  numina  fuso. 

In  superos  eadem  natos  armavit  Aloei, 

Qui  domitum  gravibus  Martem  tenuere  catenis. 

Sit  satis  haec  libasse:  aliis  memoranda  supersunt 

Plurima,  maiori  scelerum  de  principe   cantu. 

Audivi,  gemuit  tellus,  turbatur  averni 

Ianitor,  ecce  niger  nebulae  globus  exit  opacae. 

Iam  turres,  regumque  domos  abscondit  et  urbes, 

Exhalatque  gravem  nox  importuna  Mephitim. 

Ite  procul  mites  animae  quae  dulcia  pacis 

Otia,  quae  superos,  quae  coeli  quaeritis  arcem: 

Ne  funestus  odor,  ne  vos  contagia  laedant 

Vipereae  prolis,  clausis  abscondite  valvis 

Atria,  progenies  nigri  dum  praeterit  Orci. 

Monstrum  secundum:  lnvidia. 
Livor  edax  tristi  surgens  Acherontis  ab  amne 
Pallidus  et  moesto  demissus  lumina  vultu 
Obliquumque  tuens  rebus  gaudere  secundis 
Nescius,  aera  virum  claris  signata  triumphis 
Dente  terens,  tardoque  movens  vestigia  passu, 
Murmure  nunc  tenui,  nunc  fulmine  vocis  aperto 
Percutit  insontes,  bona  vultu  aliena   maligno 
Ingemit  aspiciens  et  felle  gravatus  amaro 

Tabescit,  quocumque  ierit  teterrimus  oris 
Spiritus  agrorum  virides  interficit  herbas. 
Caetera  nonnullis  parcunt,  certisque  venena 
Graminibus,  magicaque  solent  mitescere  lingua. 
Pontica  magnanimum  celebrant  medicamina  regem 
Quae  fatis  obstare  ferunt,  his  ille  solebat 
Virus  et  occultae  insidias  contemnere  mortis. 
Tangere  caerulei  squamas  et  colla  draconis 
Phasias  ausa  fuit,  tantum  Medeidis  herbae 
Virgineaeque  preces  poterant,  Hecatesque  liquores. 
Marsus  in  Ausoniis  Umbrorum  vallibus  inter 
Serpentes  impune  cubat,  Libyaeque  per  agros, 
Qua  steriles  versant  nigri  Garamantes  arenas, 
Non  metuunt  Psilli  colubros,  non  saeva  neparum 
Spicula,  non  hydri  morsum,  non  aspidis  horrent. 
Haec  fera  lernaeo  rabies  maculata  veneno 
Omnia  depascit,  nullis  innoxia,  nullos 
Praeterit  illaesos,  nulli  mansuescit,  in  omnes 
Invehitur,  quod  agit  non  est  sanabile  vulnus, 
Non  Amytaonii  prodesse  Melampodis  ulla 
Carmina,  Thessalicis  non  lectae  in  montibus  herbae 
Phyllyridae  manibus,  non  Coi  sancta  magistri 
Pharmaca  sufficiant,  claraeve  Machaonis  artes, 
Non  genitor  Stygiis  lacerum  qui  traxit  ab  undis 
Hippolytum,  non  Phoebus  avus,  cui  prima  medendi  est 
Gloria,  lethali  poterunt  succurrere  morbo. 
(Invidiae  saeva  facinord). 
Quem  iuvat  istius  varias  cognoscere  fraudes 
Et  per  aperta  latens  deprendere  signa  venenum, 
Multiplices  casus  et  longa  pericula  cernat 
Fatidici  iuvenis,  qui  dum  praesaga  parenti 
Somnia  narraret,  fratrum  livore  sub  altam 
Actus  humum  Pharias  tandem  migravit  ad  arces. 
Huius  ut  infectos  genitor  cognovit  amictus 
Et  pueri  tunicas  mendaci  caede  rubentes, 
Heu  fera,  clamavit,  dulcem  saevissima  natum 
Abstulit  et  luctu  canos  confecit  amaro. 
Aspice  contorto  Saulis  convicia  telo 
Invidiaque  satos  inter  convivia  planctus, 
Et  Davida  inopem  comitum  cum  paupere  turba 

Ire  per  abruptos  deserta  cacumina  montes, 
Et  certam  nescire  domum,  regemque  sub  antro 
Deprensum  potuit  sermo  mitescere,  si  non 
Intima  tabificus  vitiasset  pectora  livor. 
Quid  referam  primos  discordia  semina  fratres 
Et  scelus?  et  campos  germana  caede  madentes  ? 
Praetereo  vatem,  nigri  quem  spiritus  Orci 
Perculit  et  tristi  clausit  Babylonia  circo. 
Ipse  diu  ieiuna  iacens  ante  ora  ferarum 
Atque  famescentes  animalia  saeva  leaenas 
Indomitum  fregit  Superum  pietate  furorem. 
Praetereo  pulsum  patria  reducemque  Camillum, 
Rapta  Panomphaeo  referentem  signa  Tonanti. 
Quis  furor  ingratos,   Dux  praestantissime,  cives 
Scipio?  quae  fortuna  tuam  tulit  aspera  mentem  ? 
Ut  post  eversas  Tyriae  Carthaginis  arces 
Partaque  bellando  Libycae  cognomina  gentis, 
Cum  tua  consiliis  esset  melioribus  aetas 
Utilis  et  vires  ad  civica  munera  promptae, 
Iura  fori  et  cives  et  amatam  liqueris  urbem  ? 
Non  monuit  pietas  virides  servata  per  annos 
Publica  privatis  praeferre  negotia  rebus? 
Causa  mali  livor,  suffusaque  lingua  veneno 
Tot  clara  invictae  molita  extinguere  laudis 
Facta,  tot  egregia  partos  virtute  triumphos. 
Qui  rigidos  enses,  qui  ferrea  bella  subegit 
Exul  ob  invidiam  patria  migrare  relicta 
Cogitur  et  duros  inter  versatur  agrestes. 
Ad  Cereris  conversus  opus,  moresque  parentum 
Qui  Pelusiacae  servant  cognomina  lentis 
Et  quibus  illustrem  fecere  legumina  famam, 
Triptolemi  curavit,  opes  imitatus  Osiris 
Alcinoique  senis  studium,  ceu  postea  magnus 
Caesaris  et  sceptri  posito  splendore  Diocles, 
Hortorum  didicit  cultus,  incidere  vites 
Atque  piri  secto  malos  infigere  trunco, 
Quo  fit  adoptatis  lignum  bis  fertile  ramis, 
Humectare  solum  rivis,  ferroque  bicorni 
Pectere  luxuriem  terrae,  redolentia  sulcis 
Gramina  virgineos  induta  rosaria  vultus, 

Lilia,  narcissos,  violas,  flentes  hyacinthos, 
Purpureisque  crocum  foliis,  mentamque,  thymumque 
Pangere  et  innocuis  vitam  traducere  curis. 
(Cetera  Invidiae  facinora). 

Unde  viro  forti  damnum  parat,  inde  salutem 
Gignit  et  ipse  suo  cadit  ictus  vulnere  livor. 
Pluribus  excelsa  vel  opum  vel  honoris  ab  arce 
Profuit  ad  modicae  sortis  cecidisse  quietem  : 
Sicut  enim  quando  rutilat,  noctemque  rubenti 
Ore  fugat  carbo  in  cineres,  atramque  favillam 
Solvitur,  extinctis  si  cesserit  ignibus  ardor, 
Saecula  nulla  timet,  sic  mens  humana  superbo 
Tabescit  fastu,  rebusque  elata  secundis 
Torpet,  at  exsecto  viret,  evigilatque  tumore. 
Incoeptum  repetamus  iter,  miremur  averni 
Militiam,  famis  et  morbi,  pugnaeque  parentem. 
Zoilus  his  actus  stimulis,  hoc  percitus  oestro 
Inachis  et  quondam  populos  cum  venit  ad  hosdem 
Divinum  audaci  dum  carperet  ore  poetam, 
Seu  Smyrnae  seu  Maeonii  Colophonis  alumnum 
Regis  ad  imperium  pino  suspensus  ab  alta 
Tristia  Niliacae  fecit  spectacula  plebi. 
Sic  pereat  quicumque  pios  auferre  labores 
Nititur  et  sacro  vatum  non  parcit  honori. 

Cetera  dicturum  super  his  crudelis  imago 
Terruit  immanis  monstri  venientis  ad  auras 
Impete  cum  magno,  fusis  per  terga  colubris 
Circum  equitant  dominam  furiae,  manibusque  flagella,. 
Vincula,  flammivomasque  faces  et  sanguine  tincta 
Tela  ferunt,  vehitur  plaustro  stridente  supellex 
Martia,  loricae,  clypei,  galeaeque  micantes, 
Conorumque  iubae,  strepitusque  auditur  equorum 
Et  procul  hinnitu  campus  sonat  omnis  acuto. 
Monstrum  tertium  :  Ira. 

Ira  minax,  odiique  parens,   Mavortis  alumna 
Secum  agit  indomitum  Stygia  de  sede  furorem 
Stentorea  qui  voce  tonat,  qui  gutture  lato 
Fulminat  et  rauco  resonans  clamore  fugacem 
Pantagiam  superat,  mugire  tonitrua  dicas. 
Horrifkaque  fremens  aeratas  voce  cohortes 

In  rigidos  enses,  alternaque  vulnera  mittit. 
Sanguinolenta  gravi  vibrans  hastilia  ferro 
Bella  ciens,  rixasque  movens,  hostemque  lacessens, 
Labra,  manusque  tremit,  scintillant  lumina  torvis 
Fulta  superciliis,  strepit  et  convitia  iactans 
Bacchatur:  si  forte  aliquo  nequit  obice  poenas 
Sumere,  vindictas  in  idonea  tempora  differt, 
Fitque  odium,  quod  longa  fovens  incendia  pectus 
Urit  et  accensis  lambit  praecordia  fiammis. 
Nil  pensi,  nil  mentis  habet,  cito  mobilis,  expers 
Consilii,  volat  in  pugnam,  retinacula  rumpit. 
Lege,  modoque  carens,  rabido  stimulata  colore 
Non  ignes,  non  arma  timet,  flammantia  tantos 
Pectora  concipiunt  accensi  sanguinis  aestus. 
(Irae  eftectus). 
Quo  ferat  immanis  furor  et  gravis  impetus  irae, 
Fabula  Thestiadae  priscis  monet  eruta  chartis. 
Cum  ferus  Oenides  aprum  Calydonia  rura 
Vastantem  premeret  procerum  socialibus  armis, 
Auxiliisque  canum,  spumanti  concitus  ira, 
Fulmineoque  fremens  Aetola  per  agmina  dente 
Irrumpebat  aper,  non  illum  densa  virorum 
Turma  nec  hinnitus  celerum  tremefecit  equorum. 
Strenuus  arrectis  hirsuto  tergore  setis 
Flammiferis  oculis  sylvas  et  retia  rumpens, 
Qua  furor  urgebat  rapido  per  spicula  cursu 
Perque  canum  rictus,  venabulaque  ipsa  ruebat. 
Non  secus  haec  rabies  ardenti  percita  bile 
Luminibus  coecis  per  aperta  pericula  fertur. 
Felsineos  toties  cives  in  dira  coegit 
Excidia  et  furiis  trepidam  involventibus  urbem 
In  ferrum  ruere  atque  securibus  ardua  tecta 
Detrahere  et  patrios  flammis  violare  penates 
Compulit,  antiquosque  patrum  delere  labores. 
Sed  postquam  domitis  scelerum  cervicibus  auctor 
Occidit  et  rutilos  Serrae  concordia  dentes 
Signa  tulit  primis  populus  cum  patribus  alte 
Defixis  urbana  quies  radicibus  haesit 
Atque  gradu  semper  mansit  respublica  firmo. 

(Alia  Irae  immania  facinord) 
Haec  eadem  rabidum  convulso  pectore  Syllam 
Ora  cruentatum  furibunda,  animamque  vomentem 
Sacrilegam  celeri  rapuit  sub  tartara  fato. 
Viscera  natorum  manibus  lanianda  paternis 
Praebuit  Alcides,  cum  lusus  imagine  falsa 
Sanguine  foedavit  laeta,  dulcique  furentem 
Pace  domum;  fuit  ira  virum,  quae  lusit  imago. 
Ira  draconigenas  acies,  Cadmique  nepotes, 
Fraternasque  manus  alterna  caede  rubentes 
Implicuit  longis  bellorum  ambagibus,  ira 
Diruit  excelsas  urbes  atque  inclyta  quondam 
Oppida,  regalesque  domos  evertit  abactis 
Civibus,  aerias  turres  deiecit  et  arcus 
Clara  triumphales  veterum  monumenta  laborum. 
His  accensa  focis  Italos  pulcherrima  regna 
Et  magni  specimen  mundi  vexare  coacta  est 
Barbara  saevities  et  inhumani  fera  vulgi 
Colluvies:   Roma  indicio  est,  Syllanaque  Tuscis 
Urbs  divisa  vadis,  necnon  regina,  caputque 
Etruscae  quondam  modo  sola  Bononia  gentis, 
Et  vetus  aprico  recubans  in  culmine  Derton, 
Cuius  adhuc  extant  vacuis  vestigia  campis, 
Semirutae  moles  lapidum,  fractaeque  columnae. 
Vincula,  singultus,  lacrymas,  suspiria,  planctus, 
Pallorem,  vigilesque  metus,  tormenta,  crucesque, 
Verbera,  pestifero  rorantia  tela  veneno 
Protulit  atque  feris  hominum  crudelibus  artus 
Obiectans,  variis  implevit  cladibus  orbem. 
Hinc  multa  exilio  gentes  aliena  sequutae 
Regna,  suis  orbae  patriis,  sic  filia  quondam 
Tiresiae,  gemini  Manto  post  dura  Creontis 
Servitia  in  Venetis  molita  paludibus  urbem 
Vixit  et  extructae  sua  nomina  tradidit  arci. 
Laomedontiaden  Teucrum  Salamina  petentem 
Expulit  ira  patris.  Quid  te  Neiphylas  Helle? 
Quid  profugum  memorem  Phrixum,  saevumque  Athamanta? 
Atque  novercales  furias,  odiumque,  minasque? 
Adde  Mycenaeum  poenas  et  funera  regem 
Matri  intentantem,  moestasque  Agamemnonis  aedes: 

Atque  Sophocleo  celebratos  carmine  planctus. 
Adde  Phryges  geminos,  Anthenora,  fiuctivagumque 
Aenaeam,  ignotum  decorantes  moenibus  orbem. 
Hos,  aliosque  irae  patriis  a  finibus  actos 
Longa  per  exilia  et  casus  misere  sinistros. 
Hac  rabie  succensa  feram  Priameia  coniux 
Induit  et  duplici  creverunt  aggere  dentes, 
Longaque  sub  geminis  surgentia  naribus  ora, 
Succensi  mansere  oculi  et  truculenta  minaci 
Fronte  supercilia  et  latrans  in  pectore  virus. 
Quid  memorem  saevae  furias,  odiumque  parentis 
Quae  miseros  nati  flammis  fatalibus  artus 
Ulta  necem  fratrum  et  matrem  se  oblita  cremavit? 

Vix  ea  finieram,  cum  formidabilis  irae 
Castra  sequens  aderat  Stygiis  nova  bellua  signis 
Ingenti  comitata  manu,  mendacia  tectis 
Vultibus  et  trepidae  dubia  sub  imagine  fraudes, 
Ignotisque  doli  sub  vestibus  agmen  agebant, 
In  medio  stipata  gravi  regina  tumultu 
Tollebat  nigra  umbrosam  fuligine  frontem. 

Quartum  monstrum:  Philargyria  (Avaritia) 

Auri  sacra  fames  haec  est,  rerumque  cupido 
Improba,  divitias  amor  infinitus  habendi. 
Haec  nummi  sitis  ardescens  immensa  vorago 
Tartareis  emissa  vadis,  imitata  rapaces 
Unguibus  Harpyias,  armataque  grandibus  ora 
Dentibus  in  gyrum  quales,  quantosque  Elephanti 
Aethiopes,  Indive  ferunt,  sinuatur  in  orbes, 
Et  nodos,  in  se  rediens  coma  densa  figurat, 
Tempora  nec  velat,  sed  agit  suspensa  tumorem 
Undique  surgentem,  nudaque  recedit  ab  aure. 
Nec  solum  vigiles  obeunt  hirsuta  rotundo 
Tempora  circuitu,  verum  sub  vertice  cano 
In  cervice  micant  oculi  ceu  florea  serta. 
Effigies  veteri,  vultusque  simillimus  Argo, 
Sed  magis  introrsum  scrobibus  subducta  cavatis 
Lumina  discedunt,  setosaque  prominet  atri 
Silva  cupercilii,  macies,  squalorque  per  omne 
Corpus,  iners  dicas  monstrum  et  vix  ossibus  haerens, 
Scd  geminis,  quoties  opus  est,  ita  nititur  alis, 


—  39  — 

Ut  credas  ferri  Boream,  Zephyrumve  per  auras, 
Praecipitemve  Notum,  lucri  si  nuntia  fama 
Surgat  et  acceptus  nares  odor  imbuat  auri 
Elevat  ingentes  alas  et  lumine  fixo 
Visa  petens,  quicquid  falcatis  unguibus  aufert, 
Stulta  suos  numquam  venturum  servat  in  usus. 
Sacra  Deum,  sanctas  leges,  praeclaraque  gesta, 
Scriplores  rerum  egregios,  celebresques  poetas, 
Qui  procerum  laudes  chartis  et  nomina  mandant 
Et  quidquid  non  auget  opes  aversa  repellit. 
Sola  iuvant  quae  lucra  ferunt,  sint  caetera  quamquam 
Laudibus  et  pretio  dignissima,  caetera  sordent, 
Sicut  Hyperboreis  rutilans  in  vallibus  aurum 
Gryphes  amant,  avidique  tenent,  vigilesque  tuentur, 
Unde  nec  utilitas  operae,  pretiumve  laboris, 
Sed  metus  et  clades  oritur,  sic  pectus  anhelum 
Pervigilis  monstri,  graviore  cupidinis  aestu 
Fervet,  opes  cumulans  quas  olim  prodigus  haeres 
Dissipet  et  pingues  ferat  in  convivia  mensas. 
Palla  sinu  lato  ex  humeris  decurrit  in  imos 
Lapsa  pedes,  manicae  velant  extrema  capaces 
Brachia,  quas  ubi  vult  curvos  demittit  in  ungues. 
Utitur  his  quoties  opus  est,  vel  fingere  mores, 
Vel  gestu  simulare  fidem,  vel  fallere  quenquam 
Seu  furtum  celare  ;  manus  levis,  apta  rapinae, 
Perfida  mens,  nullisque  potens  mansuescere  dictis, 
Indignas,  dignasque  preces  surda  accipit  aure, 
Ut  proiecta  bovis  detracto  grandia  tergo 
Viscera  percipiens  oculis,  vel  nare  sagaci 
Vultur  edax,  avido  corvusque  famelicus  ore 
Convolat  ad  resoluta  a  gravi  convivia  tabe, 
Sic  ad  opes,  aurumque  cito  sitis  ista  volatu 
Fertur  et  ad  nudum  spolians  fragmenta,  brevesque 
Reliquias  studiosa  legit,  gremioque  recondit. 
(Reliqua  Avaritiae  insatiabilitas) 
Nec  contenta  bonis,  Divum  quae  munere  tellus 
Protulit,  in  partem  scelerum  vocat  astra,  Deosque, 
Exercetque  preces,  magicas  et  consulit  aras, 
Infernosque  vocans  manes  altaria  circum 
Nocturnas  adhibet  vestes,  tetroque  vapore 

Orgia  perlustrat,  ducensque  in  pulvere  circum 
Murmurat  et  variis  distinguit  signa  figuris. 
Extaque  Tyrrheno  risu  scrutata  requirit 
Thesauros,  quae  terra  tegit  liventia  plumbi 
Pondera  et  argenti  globulos  viventis  et  aera 
Artifici  mendax  vertit  medicamine  in  aurum. 
Falsaque  cum  veris  iungens,  cum  Doride  Bacchum : 
Cum  gemmis  fragiles  hyalos,  cum  Palladis  imbre 
Miscet  Aristaei  succos  et  cerea  mella. 
Mentitisque  novas,  fuco  errorem  faciente, 
Confectis  senio  deludit  mercibus,  omne 
Turpiter  emporium,  lucrique  libidine  fervet, 
Et  totos  hac  arte  dies  consumit  et  annos. 
Utque  dies  tristi,  sic  nox  abit  anxia  monstro, 
Nullaque  pax  vitio  rodentibus  intima  curis 
Pectora,  nulla  quies,  post  turpia  lucra  diurnae 
Fraudis  et  exlegem  quaestum,  si  lumina  somnus 
Occupat  et  duro  furatur  membra  labori : 
Pictus  imaginibus,  formisque  fugacibus  astat 
Morpheus  et  variis  fingit  nova  vultibus  ora, 
Vanaque  sopitos  ludunt  insomnia  sensus. 
Nam  rerum  tenues  umbras,  simulacraque  servans 
Lubricus  assiduis  ut  fluxibus  ambulat  humor 
Et  nunc  summa  petens  reptat,  nunc  ima  relapsus 
Antra  cavernosi  capitis  rigat,  itque,  reditque 
Nunc  iter  obliquum  sinuans,  nunc  tramite  recto 
Fertur  et  ipse  sibi  redit  obvius,  aut  agit  arcum 
In  dextram  laevamve  cadens,  ut  pellit  et  urget 
Fumus  et  ingressi  cava  spiramenta  vapores: 
Sic  rerum  species  variis  concursibus,  ut  sors 
Obtulit,  aut  usus,  vel  vis  incognita  coeli, 
Spirituumve  potens  industria  nocte  silenti 
Diverso  ostentant  diversos  ordine  casus. 
Ceu  varias  voces,  diversaque  nomina  rerum 
(Si  novus  inversis  surgat  compagibus  ordo) 
Difformes  eadem  faciant  elementa  figuras. 
Haec  duo  Roma  notis  et  amor  componimus  hisdem 
Tramite  converso  et  retro  redeunte  meatu. 
Quae  simulacra  magis  vigilans  exercet  in  unum 
Nocte  revertuntur,  verisque  simillima  formant. 

Ostentantur  opes  cupido,  quia  tempore  lucis 
Cogit  opum  species  et  iter,  quod  luce  frequentant, 
In  tenebris  repetunt  et  noto  calle  recurrunt, 
Caecaque  praeteritas  imitantur  somnia  curas. 
Quum  tacitis  ergo  rediit  nox  humida  pennis, 
Atque  soporiferos  niveis  argentea  bigis 
Luna  vehit  radios,  somnus,  per  rura,  per  urbes 
Spargit  lethaeo  medicata  papavera  rore, 
Et  vigiles  abigit  secreta  incendia  curas. 
Pulsae  abeunt  celeres  ad  tristia  limina  Ditis, 
Atque  leves  haerent  sub  opacae  frondibus  ulmi. 
Ulmus  enim  diffusa  comas  et  brachia  late 
Surgit  ibi  a  validis  radicibus,  illius  ergo 
Muta  sub  umbrosis  habitant  quae  somnia  ramis 
In  thalamos  hominum  et  tenebrosa  cubilia  ducunt: 
Dantque  suos  illis  vultus,  vocemque,  habitumque, 
Illa  per  obscuros  capitum  delapsa  meatus 
Ad  vigilem  subeunt  animum,  casusque  figuris 
Mobilibus  formant,  sopitaque  corda  iacentum 
Sollicitant,  nec  vana  minus  quam  vera  fatigant, 
Interea  circum  vittas  et  anhela  frequentes 
Ora  volant  curae,  moxque  ut  sopor   evolat,  intrant, 
Mordacique  secant  iterum  praecordia  rostro. 
(Cupiditas  corda  rodit) 

Haec  est  quae  Tityum  volucris  ferit  ore  cruento. 
Aeternae  natum  poenae,  aeternoque  dolori. 
Monstrum  igitur  si  quando  quies  blandita  soporem 
Reddidit,  aut  auro  insudat,  sublatave  furto 
Semina  frugiferae  Cereris,  vel  inania  plangit 
Horrea,  vel  dura  decussos  grandine  fructus, 
Effusamve  fretis  mercem,  deprensave  furta, 
Atque  iterum  tractat  sub  nocte  negotia  lucis 
Totaque  sub  curis  it  vita  simillima  morti. 

Haec  animum  turpi  maculans  et  corpora  labe 
Quaerere  coelesti  pretium  pro  munere  iussit, 
Vanaque  composito  mendacia  fingere  vultu, 
Quando  gravem  sacro  morbum   Naamanus  in  amne 
Abluit  et   puerum  spoliis  oneravit  et  auro. 
Haec  eadem  scelerum  genitrix,  fraudumque  magistra 
Reginam  Libycis  posuit  quae  in  collibus  urbem 

Aere,  viro,  patria  spolians,  peregrinaque  circum 

Aequora,  per  rapidas  Syrtes,  per  barbara  pellens 

Regna  diu  profugam  terris  iactavit  et  unda. 

Haec  Priami  natum,  cui  longa  pepercerat  ira 

Martis  et  a  patria  procul  obsidione  latentem 

Thraicio  iuvenem  innocuum  mucrone  peremit. 

Ah  scelus,  ah  dirum  facinus,  multoque  piandum 

Sanguine  primaevae  imberbem  sub  flore  iuventae, 

Ignarumque  doli  puerum,  nil  tale  verentem 

Perfidus  obtruncat,  placidum  rosei  decus  oris 

Et  regale  caput,  simplex  sine  crimine  pectus 

Et  natas  ad  sceptra  manus,  veniamque  precantes, 

Vulnerat  immitis  repetito  saepius  ictu. 

Praetereo  conscisa  sui  qui  corpora  nati 

Diis  epulanda  dedit,  quique  auro  vendidit  urbem, 

Ouique  suum  superans  hostem  superatus  ab  auro 

Exanimum  Phrygio  versatum  pulvere  corpus 

Misit  ad  extremos  ignes,  patriumque  sepulcrum 

Non  prece,  non  lacrymis  motus,  non  voce  paterna, 

Nec  misero  casu  queruli  senis,  immemor  omnis 

Iustitiae,  solo  placatus  munere,  tandem 

Hectora  restituit  Priamo,  sua  pignora  patri, 

Quique  per  undosum  dulces  ne  perderet  aequor 

Divitias  retro  conversa  nave  per  undas 

Ad  patriam  et  saevos  rediit  non  inscius  hostes. 

Quique  Deum  manibus  rapiens  pendentia  dona 

Sacrilegus  Superum  vanos  irrisit  honores: 

Et  qui  surripiens  auri  duo  milia  pondo 

Et  lateres  fulvos,  fucata  subintulit  aera, 

Ut  genus  effrenum  Nasamon  qui  versus  in  austros 

Incolit  Isiaco  contermina  rura  Canopo, 

Naufragiis  victum  quaerens  gaudere  procellis, 

Turbinibusque  solet,  fusasque  per  aequora  merces 

Colligit  et  nautas  ad  Punica  littora  pulsos 

Auxilium  simulans  violat.  Sic  improbus  auri 

Raptor  in  adversis  quemquam  si  viderit  angi 

Casibus  exultat,  fictoque  astutior  ore 

Dum  promittit  opem  spoliat,  praedamque  reportans 

Celat  et  exuvias  occulto  congerit  antro. 

Haec  quoque  venalem  (tanti  quis  crederet  Orcum?) 

Esse  Deum  fecit,  semen  coeleste  piando 
Progenitum  sceleri,  divinae  mentis  alumnum, 
Virgineoque  alitum  gremio,  crimenque  volentem 
Solvere  et  antiquo  contractam  fomite  labem, 
Dira  fames  auri  culpae  regina,  parensque 
Perdidit,  indigno  signatum  verbere  corpus. 
Confixum  caput  et  duplici  manantia  rore 
Pectora,  pallentesque  genas,  frontemque  cadentem 
Ingratae  moriens  plebi  monstrabat  ab  alta 
Arbore,  purpureum  terra  absorbente  cruorem. 
Haec  opera,  hi  fructus,  haec  gaudia  mentis  avarae. 

Hic  memor  antiqui  sceleris  dum  tristia  flerem 
Funera  virgineae  prolis,  largoque  maderent 
Imbre  genae,  vidi  ex  alto  telluris  hiatu 
Deformem  prodire  chorum:  sartagine  lata 
Signifer  armatus  vestigia  lentus  agebat, 
Quem  confusa  cohors  cultris,  armisque  popinae 
Pressa  sequebatur,  patinas,  unctosque  lebetes, 
Visceraque  oblongis  verubus  confossa  gerebat. 
His  comes  in  bellum  turmis  veniebat  inerti 
Turba  canum  gressu,  quorum  cutis  aspera  multam 
Fluxerat  in  scabiem,  sanieque  fluentia  linguis 
Ulcera  lingebant  et  crebro  ardentia  morsu 
Scalpebant  terga,  et  scabras  prurigine  clunes. 

Quintum  nionstrum:   Gastrimargia  (gu/ositas). 

Hoc  quoque  Cerbereis  monstrum  de  faucibus  exit 
Ridiculum  :  nam  pingue  caput,  frons  prominet  alta, 
Labra,  genas    oculosque   tumens,  sub  gutture  lato 
Surgit  et  inflatum  tollit  cutis  uvida  pectus. 
Trita,  brevis,   maculata  mero  et  pinguedine  vestis 
Vix  renes,  clunemque  tegit,  ventremque  profusum. 
Raraque  collisis  aegre  vestigia  mutat 
Poplitibus,  curvis  putruere  sub  unguibus  escae. 
Ad   lumbos,  ad  utrumque  latus  lacrymantia  circum 
Tuceta  et  guttis  suspensa  fluentibus  haerent 
Sumina,  lapsus  adeps  iter  et  vestigia  signat. 
Oenophoro  laeva  armata  est,  abdomine  dextra, 
Ante  cibos  quam  pressa  gravi  sub  fasce  priores 
Concoxit  natura,  novas  superingerit  offas, 
Impatiens  famis,  escarum  infinita  vorago. 

Pocula  prensa  manu  sitis  implacabilis  haurit: 
Et  crebro  exhilarat  Bacchus   convivia  potu. 
Garrula,  lenta,  salax,  petulans,  improvida,  turpis, 
Immemor,  indocilis,  levis,  ebria,  dedita  somno, 
Semper  olet,  naresque  gravi  contristat  odore. 
Talis  erat  multo  spumans  Silenus  Iaccho 
Quum  capitis  nutu  in  collum  curvatus   aselli 
Cervicem  super  atque  iubas  stillante  saliva, 
Risus  erat  Faunis,   Nymphisque  colentibus  agros. 
Concava  non  tantum  maris  absorbere  Charybdis 
Dicitur  a  Calabris  quae  dividit  arva  Pelori, 
Quantum  haec  ingluvies  vini  demergit  in  alvum, 
Hirsutam  setis  alvum,  densaque  comantem 
Pube,  per  humentes  it  grex  teterrimus  umbras 
Grex  olim  Syllae  infestus,  vatique  Tragoedo, 
Et  pingui  sudore  cutem  depascitur  udam. 
(Ebrietatis  incommodd). 
Blandior  ingressu  primo  Semeleia  proles 
Incalet  atque  vias  fumos  exhalat  in  omnes, 
Concluditque  aditus,  per  quos  a  pectoris  antro 
Spiritus  ascendit  curvas  in  verticis  aedes : 
Nam  nebulae  fervente  mero  per  guttura  pingues 
Attoniti  capitis  summam  volvuntur  in  arcem, 
Pugnaque  fit;  validis  alti  mens  incola  tecti 
Defensura  suum  limen  succingitur  armis. 
Sed  conata  diu  bacchantem  extinguere  fumum 
Victa  fugit,  victor  subiens  penetralia  Bacchus 
Cui  comes  it  Sopor  et  torto  Dementia  gressu 
Per  cerebri,  humentesque  sinus,  animaeque  sacellum 
Lethaeo  spargens  haustos  de  flumine  rores, 
Inducit  somnos  hebetes  et  Morphea  doctum 
Fallere  imaginibus,  nocturnaque  fingere  monstra, 
Pondere  pressa  Dei  connivent  lumina  crebris 
Nutibus  et  placidae  nequeunt  obsistere  nocti. 
Lingua  loquax  prius  et  nullis  obnoxia  vinclis 
Iam  delusa  labat,  verba  imbecillia  presso 
Fine  cadunt,  blaeso  sonus  evanescit  ab  ore, 
Labentemque  pluit  per  mentum  barba  salivam, 
Qualis  in  umbroso  Protheus  mutabilis  antro 
Pressus  Aristaeo  iacuit  qua  Carpathus  inter 

Niligenas,  claramque  Rhodon  caput  extulit  undis, 
Qualis  in  occidua  pugnax  Anteus  arena 
Et  ferus  Aemonie  victore  sub  Hercule  taurus 
Fusus  humi  cubuit.  Qualis  Minois  in  aede 
Semivir  eructans  spumantem  sanguine  praedam 
Cecropio,  qualisque  cavo  sub  carcere  plena 
Cerberus  ingenti  diffundit  viscera  campo : 
Talis  in  immundo  vinosum  belua  corpus 
Pulvere  distendit,  tumidam  sic  explicat  alvum, 
Aegraque  turbato  sic  deiicit  ordine  membra. 
Nunc  ventosa  tument,  nunc  contrahit  ilia  flatus, 
Alternisque  sonat  vocis  via  murmure  rauco, 
Pectus  et  ora  lavat  tepido  fumantia  rore 
Sudor  et  undantes  currunt  per  tempora  rivi. 
Somniaque  occurrunt,  pingues  sunt  somnia  mensae, 
Atque  coronati  fuso  crateres  Iaccho 
Ad  celeres  nunc  labra  bibunt,  nunc  humida  muscae, 
Lumina  nunc  bifido  rimantur  tempora  rostro. 

Dum  loquor  et  turpis  moror  ad  spectacula  monstri, 
Ecce  novae  gentis  resonans  fragor  impulit  aures, 
Et  tellus  nova  castra  vomens  ingentia  fudit 
Agmina,  quae  campis  immissa  patentibus  omnes 
Complevere  vias  et  culta  novalia,  nec  iam 
Rus  capit  has  acies  et  non  numerabile  vulgus 
Vicinas  intrare  urbes,  incendere  templa 
Visa  cohors  et  ferre  novas  in  moenia  flammas. 
Signa  sequebantur  moerentes  ordine  turmae 
Composito,  signa  arcus  erant,  fax,  tela,  pharetrae, 
Et  quanquam  haec  essent  hostilia  castra,  genusque 
Pestiferum,  ridere  tamen,  facilesque  choreas 
Ducere  permixtis  laeta  ad  convivia  turbis 
Suadebant,  fierique  leves  cum  carmine  ludos. 
Dux  erat  his  formosa  Venus,  suspensa  Cupido 
Filius  hastili  longo  vexilla  ferebat: 
In  gremio  matris,  mollique  in  veste  volutus 
Insidias  Iocus  et  varias  excogitat  artes. 

Sextum  monstrum,   Luxuria. 

Haec  fera  Cocyti  de  tristibus  enatat  undis 
Ore  nitens,  animo  maculata,  simillima  sorbo, 
Quod  nitido  tristes  claudens  in  cortice  succos 

Decipit  ignaros,  morsuque  venenat  amaro. 
Illecebris  et  fraude  potens,  astuque,  dolisque 
Dimicat  et  vultu  pacem  praetendit  amico. 
Hanc  contra  certare  cave,  contendere  vinci  est, 
Vincere  terga  dare  et  retro  vestigia  ferre. 
Fulget  in  egregio  decor  insuperabilis  ore, 
Ornatuque  iuvat  formam,  ligat  auricolorem 
Lutea  vitta  comam,  molles  quae  fusa  per  armos 
Leniter  inflexos  sensim  finitur  in  orbes, 
Candida  frons,  lateque  patens  ad  tempora  currit. 
Clara  superciliis  velantur  lumina  nigris. 
Picta  genas,  pressi  sub  honestis  naribus  oris 
Purpureos  coeunt  imitantia  labra  colores, 
Aurea  procero,  teretique  monilia  collo 
Pyrgotelis  coelata  manu  formatus  in  illis 
Qualis  erat  vivens  pastor  formosus  Adonis, 
Pendet  et  intextis  viridi  curvamine  ramis. 
Myrtus  opus  cingit,  geminaeque  in  fronde  columbae 
Mutua  porrecto  collibant  oscula  rostro. 
Cum  graditur  tenui  summum  bulla  aurea  pectus 
Verberat  applausu,  perstringit  eburnea  vestem 
Fibula  coccineam,  textoque  subalbicat  auro 
Corpus  et  exili  fila  inter  serica  veste 
Lacteus  apparet  mixtus  cum  sanguine  candor. 
Qualis  odoratis  Paesti  quae  nascitur  hortis 
Est  rosa  confusis  rutilante  coloribus  albo, 
Rara  sinum  chlamys  et  visu  penetrabilis  ambit, 
Albaque  sub  tenui  cutis  interlucet  amictu. 
In  geminos  orbes  glomerata  utrinque  tumescunt 
Pectora,  zona  sinus  cohibet  baccata  fluentes: 
Gemma  humeros  non  una  tegit,  digitosque  micantes, 
Hoc  habitu  ad  ripas  Phrygii  Simoentis  amatum 
Ibat  ad  Anchisen:  Marti  velamine  in  isto 
Est  congressa,  cavo  dum  vir  sudaret  in  antro 
Mole  sub  Aethnea,  qua  fortibus  aera  lacertis 
Volvit  in  ardenti  durus  fornace  Pyragmon : 
Qualis  erat  Tyrios  ludens  Europa  per  agros 
Sive  per  Hybleas  errans  Proserpina  valles, 
Cum  Cyane  in  liquidum  fluxit  mutata  liquorem  ; 
Qualis  in  ornatu  Libyco  Sidonia  mater 

Comptior  et  festis  solemni  more  diebus 
Cum  nuribus  Phrygiis  multo  spectabilis  auro 
Tyndaris  ad  divae  veniens  Tritonidis  arcem, 
Seu  quales  ineunt  regum  convivia  nuptae 
Buxea  cum  laetos  modulatur  tibia  cantus : 
Tale  super  picto  per  rura,  per  oppida  curru 
Progrediens  monstrum  nunc  hos,  nunc  vulnerat  illos 
Luminibus  motis   apte,  gestuque  venusto. 
Obvia  diffusos  crines,  vestemque  decoris 
Motibus  impellens  divinum  spargit  odorem 
Aura,  sonat  tenui  ludens  vaga  bractea  vento. 
Ore  pudicitiam  simulat,  castumque  ruborem, 
Nam  magis  innocuo  si  sit  coniuncta  pudori, 
Forma  movet,  condita  gravi  comitate  venustas 
Accendit  rapidos  furiis  afflantibus  ignes. 

(Mala  quae  sequuntur  ex  illecebris    Veneris). 
Haec  sunt  illa  quibus  Veneris  puer  arma  superbit, 
Et  quibus  imperium  terris  quaesivit  et  alto. 
Hinc  hominum  surgit  crucians  insania  mentes, 
Quae  dulces  abigit  somnos,  quae  pallida  reddit 
Ora,  parit  gemitus,  in  amaros  lumina  fletus 
Solvit  et  in  totum  suspiria  seminat  orbem. 
Mira  huius  natura  ferae,  non  ense,  nec  hasta 
Vincitur,  inter  equos,  thoraces  inter  ahenos, 
Per  galeas,  conosque  truces  incedit  inermis. 
Nuda  manus,  sine  thoracis,  sine  cassidis  usu 
Concita  in  hostilem  victrix  agit  esseda  turbam, 
Praeteriensque  hominum  castra  imbecillia  ridet. 
Martia  fert  Macedo  teretes  in  bella  sarissas, 
At  Scythicae  longis  utuntur  Amazones  hastis. 
Romulidae  certant  pilis,  celeresque  catheias 
Barbarus  adversos  Gallus  iaculatur  in  hostes, 
Parthus  equo  versis  pugnat  fugiente  sagittis. 
Sunt  varii  mores,  usus  non  omnibus  idem 
Militiae,  non  omne  unis  genus  utitur  armis, 
Sunt  isti  sua  tela  ioci,  risusque  modestis 
Nutibus  et  pulchro  ridentia  lumina  vultu. 
^ura  quibus  penetrat  compagibus  aera  solutis, 
Scutaque  multiplici  chalybis  circumdala   vestc. 
Scit  Paris,  Aeneasque  pius,  scit  durus  Achilles, 

Alcidesque  Iovis  proles,  scit  Iuppiter  ipse 
Saepe  ferae  insidiis  factus  fera,  cygnus  et  aurum : 
Scit  crudelis  idem  Theseus,  victorque  Medusae, 
Cuius  adhuc  retinent  illustrem  sidera  praedam. 
Hoc  regina  modo  Babylonia,  Pasiphaeque: 
Sic  Bacchi  delusa  parens,  sic  et  Phaethontis 
Victa  Cupidineo  mater,  quae  languit  igne, 
Venatrixque  soror  Phoebi,  scit  Lamia  rupes. 
(  Varia  genera  libidinis), 
Haec  fera  adulterium  parit,  incestusque  nefandos, 
Stupraque  et  igne  scelus  dignum,  quo  barbara  quondam 
Abstulit  immixtis  sulphur  quinquurbia  flammis. 
Nunc  lacus  est,  ubi  tunc  homines  errare  solebant, 
Et  qua  Pentapolis  regio  fuit,  aequora  lentus 
Pigra  liquor  vestit,  qui  mortua  corpora  sorbet, 
Viva  gerit  tergo  sceleris  monumenta  vetusti. 
Hanc  Venerem  dixere  patres,  quam  spumeus  humor 
Progenuit,  lenique  salo  delata  propinquum 
Littus  ut  applicuit,  placido  per  pectora  lapsu 
Se  insinuans  delubra  sibi  quaesivit  et  aras. 
Flamma  latens  venis  Venus  est,  furor  ossibus  haerens. 
Hinc  Iocus,  hinc  frater  satus  est,  qui  tela,  facemque 
Gestat  et  auratis  sine  lumine  militat  alis, 
Omnibus  has  natura  potens  et  provida  curas 
Addidit,  hos  stimulos  atque  hunc  animantibus  ignem. 
Ouod  praestat  magis  ossa  calet,  Venus  acrior  urget: 
Nam  meliora  magis  prohibens  natura  perire 
Ad  genus  augendum  flammis  gravioribus  instat. 
Ast  hominem  (cui  plus  divini  luminis  auctor 
Tradidit  et  flecti  voluit  rationis  habenis) 
Legibus  hunc  certis  iussit  cohibere  furorem, 
Imposuitque  modum  Veneri,  ne  pluribus  una 
Nubat,  ut  unius  coniux  sit  coniugis  unus. 
Hinc  proles,  hinc  sancta  fides  et  honesta  feracis 
Copula  connubii,  legis  mysteria  .nostrae. 
Sed  Venus  hos  mores,  naturaeque  addita  frena 
Non  patitur,  nulloque  potest  mansuescere  vinclo, 
Ac  velut  unda  fluens  pronus  quam  colligit  amnis, 
Si  solitos  misso  tardaveris  obice  cursus, 
Murmurat  et  claustris  furit  indignata  teneri, 

Perlustransque  aditum  tumet  et  spumantia  terga 
Elevat  et  molem  fluxus  quae  intercipit  urgens 
Pondere  crescenti  semper  convellere  tentat 
Et  tandem  everso  celerem  trahit  aggere  cursum 
Assuetum  per  iter,  notisque  dat  oscula  ripis. 
Sic  Venus  iniectis  crescente  libidine  vinclis 
Vento  inflata  calet,  pedibusque  repagula  vincens 
Libera  perniciem  facto  rapit  agmine  gressum. 
Ite  procul  iuvenes,  simplex  et  credula  turba, 
Praeda  eritis,  dabitis  poenas,  haec  belua  Thysben, 
Haec  Cinyrae  natam  rapuit,  Scyllamque  paterno 
Crine  ream,  Proeti  sobolem,  Lotidesque  puellas. 
Ite  viri  procul,  ite  nurus,  haec  belua  tinxit 
Caede  maritales  thalamos  et  sanguine  Lemnon; 
Haec  iras,  haec  bella  parit,  circumspice  campis 
Ouae  Stigiis  errant  umbras,  pallere  videbis 
Tristitiaque  premi  et  rubrum  sudantia  rorem 
Tela  coronari  myrto  et  nunc  ire  per  umbras, 
Pallentes  umbras  nemorum,  coenosaque  lustra 
Et  nunc  aere  graves  vestigia  ferre  per  hastas, 
Nunc  per  equos,  has  dura  Venus  certare  coegit, 
Pulvereque  aspergi  et  gravibus  sudare  sub  armis, 
Atque  pati  geminum  duplici  sub  Marte  furorem. 
Dicta  sub  exiguo  claudantur  ut  omnia  versu, 
Divitias,  animum,  corpus,  necat,  inficit,  aufert. 
Talibus  exultans  armis  et  milite  tanto 
Multa  catenatis  heroum  millia  secum 
Ducebat  manibus,  nitidosque  per  omnia  flores 
Compita  iactabat,  violas,  hyacinthon  et  alba 
Lilia,  purpureasque  rosas,  amaranthon,  anethi 
Gramen  odoriferum,  casias  et  cynnama,  nardi 
Semina  et  Assyriae  dederant  quae  balsama  sylvae, 
Narcissum,  croceasque  comas  rutilantia  fila. 
Sed  passim  infestae  iactis  de  floribus  herbae 
Surgebant,  quas  gignit  ager  Sardous  amaris 
Frondibus  et  taxus,  tristique  absynthia  succo. 
Mordentis  genus  urticae,  curvisque  rubeta 
Dentibus  et  tribuli,  titimallus,  inane  cicutae 
Germen  et  erectae  tollunt  quae  hastilia  sentes, 
Omnigenique  seges  subit  importuna  veneni. 

Dumque  oculis  abiens  agmen  sequor,  ultima  pigris 
Passibus  umbroso  gens  ascendebat  ab  Orco, 
Gens  obscura,  carens  titulis,  ingloria,  laudum 
Indiga,  vulgus  inops,  proles  ignara  laborum, 
Segnis,  iners.  Timida  pictum  testudine  velum 
Ante  ferens  ibat  Torpor  :  sine  nomine  longa 
Turba  sequebatur  pompa,  dux  ultima  castra 
Nixus  equo  tenui,  vultum  deformis  agebat. 

Septimum  monstrum  :   Acedia. 
{Quoad  habitum   et  dispositioneni). 

Haec  est  curarum  genitrix,  exercita  nullis 
Artibus,  officii  nullo  laudabilis  usu, 
Segnities,  inter  socias  nutrita  Megerae, 
Doctaque  languores  animi,  luctusque  magistra. 
Sola  sedens,  oculosque  solo  defixa  malignum 
Crispa  supercilium,  pallens,  impexa  capillos, 
Phthiriasim  patiens  scalpit  caput  unguibus   uncis, 
Os  immunda,  manus  illota,  cadente  saliva 
Barba  madet,  pluit  imbriferis  de  naribus  humor. 
Debilis  et  longo  pendens  in  pectora  dorso 
Fauce  tumet,  levat  angusto  sub  pectore  ventrem 
Utris  ad  exemplum,  morbique  intercutis  instar. 
Crus  exile,  genu  surgens,  pes  pinguis  et  amplus 
Tardat  iter,  gravibusque  dolet  iunctura  podagris. 
Haec  fera  servilis  sanctae  fastidia  vitae 
Ingerit  et  tardos  ad  clara  negotia  sensus 
Somnifero  languore  premit,  frigentia  corda 
Involvit  gelido  densae  velamine  nubis. 
Nil  nisi  terrenis  haustum  de  faecibus  unquam 
Cogitat,  annales  veterum,  dubiamque  futuri 
Temporis  ignorat  sortem ;  non  ulla  latentes 
Cernere  naturas  rerum,  causasque  tueri 
Cura  subit,  subiecta  oculis  vix  aspicit,  aegre 
Palpebras  levat  haerentes,  humore  tenaci 
Lumen  hebet,  surdent  aures,  vox  languida,  sermo 
Barbarus,  obscuro  verba  interclusa  palato. 
Seminat  infelix  lolium,  frigensque  papaver, 
Lethaeisque  rigat  steriles  humoribus  hortos. 
Plumbea  liventi  gestat  connexa  metallo 
Vincula,  captivos  hominum  quibus  alliget  artus. 

{Genus  et  mores  Acediae). 
Saturnus  pater  est  isti,  nox  humida  mater. 
Hanc  genuit,  magnos  Iovis  ut  compesceret  ausus, 
Itala  cretaeis  petiit  cum  littora  rostris. 
Penula  trita,  fluens  humeris,  a  pectore  aperta, 
Sordida,  neglecto  cultu,  demissior  ante, 
A  tergo  brevior,  textu  laxata  soluto 
Fila  oras  circumpendent,  rosere  cothurnos, 
Articulosque  pedum  mures  et  olentia  nigris 
Sordibus  immundae  sulcant  calcanea  rimae. 
Ipsa  sibi  gravis  est :  turpi  deiecta  quiete 
Moeret  et  ignorat  causam  moeroris  et  ortum. 
Ebria  lethargo  semper,  tristique  veterno 
Virtutum  formidat  iter,  monstratque  labores, 
Difficilesque  vias  et  re  maiora  videri 
Cuncta  facit,  ceu  si  vitreo  sub  gurgite  virga 
Mersa  sit  aerio,  quia  corpore  densior  unda  est, 
Ingentem  sparsa  mentitur  imagine  formam. 
Sic  hominum  falso  deludit  Acedia  vultu 
Spem  minuens,  animosque  premens,  operumque  futura 
Praemia  deridens,  contemnit  fulmen  et  ignes 
Tartareos,  frustraque  docet  Phlegethonta  timeri. 
Aeacon  et  Minoa  negat,  nullum  Rhadamantho 
Iudicium  tribuit,  foedaeque  libidinis  usum, 
Et  Veneris  concedit  opus,  convivia,  ventris 
Ingluviem  laudat,  sic  lentus  pectora  torpor 
Occupat  et  pigras  ita  vincit  inertia  mentes. 
Instructis  laute  mensis,  si  copia  detur, 
Indulget,  quaesita  vorat,  sed  quaerere  nescit, 
Inde  graves  curae,  longaevaque  taedia  surgunt. 
Sic  nocet  hoc  monstrum  et  iustis  conatibus  obstans, 
Suadet  ab  obscoenis  quaeri  solatia  rebus. 
(Jnfecti  praecipue  hoc  vitio). 
Hoc  inhonoratum  scelus,  ignavumque  sequuntur 
Ignotae,  tristesque  animae,  quas  nulla  futuri 
Cura,  nec  aeternae  stimulavit  gloria  famae. 
Si  tamen  hoc  quaedam  retinent  ex  ordine  nomen 
Non  sua,  sed  virtus  illos  laudata  priorum 
Vel  genus  excelsae  gentis,  vel  regia  virga 
Imbelli  gestata  manu,  vel  nobile  crimen 

Egregiumve  scelus  sciri  sine  laudis  honore 
Cogit  et  invitas  hominum  transmittit  ad  aures. 
Istorum  turpi  ex  numero  et  de  plebe  nefanda 
Unus  erat  modico  dominum  qui  vendidit  aere, 
Unus  et  ostriferam  Sesto  qui  iunxit  Abydum 
Pontibus  et  magnum  falsis  Athon  abluit  undis. 
Mox  ubi  convulsas  audivit  in  aequore  puppes, 
Et  pontem  aequoreis  confractum  viribus,  amens, 
Qua  Phryxi  germana  iacet  rate  fugit  inermi. 
Talis  et  Aeneadum  Phrygio  de  sanguine  Caesar 
Ultimus,  Ausoniae  labes  et  dedecus  aulae. 
Talis  ab  Assyrio  veniens  longo  ordine  Belo 
Sardanapalus  iners,  qui  non  Chironis  in  antro, 
Nutritus,  non  inter  equos  erat,  inter  et  enses, 
Sed  calathos  circum,  saturataque  vellere  rore 
Muricis  et  tenues  lanas,  quas  Sericus  altis 
Pectit  ab  arboribus,  violasque  imitantia  pensa, 
Purpureosque  croci  vultus,  hyalique  colores, 
Crinitosque  colos,   solium  regale  tueri 
Nescius,  ut  regni  invasor  iurata  coegit 
Auxilia  et  celeri  maturans  arma  paratu 
Attonitam  cinxit  subitis  legionibus  urbem, 
Stamina  deposuit  tandem  et  de  plebe  fugaci 
Componens  raras  acies,  cum  milite  pigro 
Exiit  in  pugnam,  molles  talaribus  armos 
Assuetum  tunicis,  clypei  gravis  aereus  umbo 
Pressit,  ut  horribilis  pugnae  cava  buccina  signum 
Edidit,  ut  rigidum  campos  ingressa  patentes 
Terrifico  cantu  cecinit  vox  bellica  Martem, 
Et  Ievis  insonuit  crebris  hinnitibus  aura, 
Obriguit,  stupuere  oculi,  liquere  trementes 
Lora  manus,  clypeusque  cadens  (res  digna  triumpho) 
Formicam  oppressit  veteris  de  sanguine  natam 
Myrmiones,  quae  Myrmidonum  genus  acre  virorum 
Edidit,  excussum  est  rostri  de  forpice  granum 
Et  tristem  moriens  liquit  sub  pulvere  vitam. 
Non  poterat  tanta  armorum  dux   mole  sepultus 
Et  tanto  sine  caede  pedem  subducere  bello  ? 
Talis  in  ignavo  regnabat  pectore  virtus, 
Post  clarum  facinus  fugit,  solitumque  cubile 

Depositis  repetens  armis  se  misit  in  ignes, 
Foemineos  semper  mores  imitatus  et  artes: 
Hoc  animi  fortis  moriens  opus  edidit  unum. 

LIBER  SECUNDUS 

(Misera    Virtutis   sors). 

Ista  regunt  orbem,  scelerumque  licentia  regnat, 
Relligio  contempta  iacet,  spretusque  Deorum 
Cultus  abit,  tritaque  Fides  iam  pallida  veste 
Infirmis  titubat  pedibus,  pessumdata  legum 
Maiestas,  tot  monstra  pios  immania  mores 
Invasere,  silet  Probitas,  Pudor  exulat,  alas 
Explicat,  ad  limen  Pietas  reditura  paternum, 
Vilis  et  attrita  Virtus  in  veste  relictis 
Viribus  egrediens  loca  per  deserta  vagatur, 
Solaque  ;  nam  merces,  laus,  gloria,  fama,  triumphus, 
Gaudia,  pax,  successus,  honor,  reverentia,  cultus, 
Maiestas,  favor,  imperium,  populique  secures, 
Virtutum  comites  olim   dum  pinguia  curvo 
Iugera  scindebat  consul  Romanus  aratro, 
Et  dum  prima  suis  gaudebat  ovilibus  aetas 
In  scelerum  fugere  domos,  dolus,  arma,  rapinae, 
Furta,  venena,  neces,  veneres,  iniuria,  fraudes, 
Insignes  celebrant  solemni  laude  triumphos. 
Pallida  velato  Virtus  abscondita  vultu, 
Qualis  it  amisso  mulier  viduata  marito, 
Visa  sub  ambigua  nocturnae  lumine  lunae 
Saepius  est  et  sola  die  lugere  per  umbras, 
Per  loca,  silvosas  inter  frigentia  valles, 
Qua  Dryades  habitant,  ubi  fessa  quiescit  Oreas, 
Est  audita  procul  tales  effundere  questus. 
Querimonia    Virtutis. 

Cur  ego  quae  magni  sum  semine  nata  Tonantis 
Et  coeleste  genus  senior  sublimibus  astris 
Deseror  ?  humanisne  unquam  fortasse  negavi 
Rebus  opem  ?  vel  forte  meis  non  amplius  armis 
Mundus  eget  ?  Cur  nunc  tanto  surgente  tumultu 
Debilis  haec  hominum  soboles  tot  millia  contra 
Ditigenum  nostra  nullum  munimen  ab  arte 

Postulat  ?  An  validae  non  sunt  ad  praelia  vires  ? 
Nonne  acies  totidem,  nonne  est  industria  nobis  ? 
Nonne  animi  ?  liceat  de  me  mihi  vera  fateri. 
Fortunae  domitrix  ego  sum,  scelerumque  flagellum 
Semper  tela  manu  ferimus,  cum  crimine  semper, 
Si  genus  humanum  poscat,  sunt  aspera  bella, 
In  promptu  nobis  et  opes  et  miles  et  arma. 
Utque  hominem  tuear,  Superumque  in  tecta  reportem 
Incolumem,  Stygias  omnes  demolior  artes. 
Ars  mea  mortales  ad  Olympica  regna,  Deumque 
Hortari,  monstrare  vias,  quibus  itur  in  altum 
Aethera,  sum  medium  dirimens  iter  orbita  recto 
Limite,  qua  monstrantur  adhuc  vestigia  patrum  ; 
Qua  veteres  coelo  digni  petiere  Tonantis 
Limen,  ubi  nitidis  sunt  lactea  flumina  campis. 
Nescio  delicias,  nullum  insidiosa  voluptas 
Mecum  foedus  habet,  mihi  lis  de  limite  regni 
Cum  vitiis,  multumque  inter  contraria  pugno  : 
Namque  meos  inter  regnum  mihi  contigit  hostes. 
Me  labor  assiduus  validam  facit,  otia  frangunt, 
Et  quoties  opus  est,  armis  exterrita  nullis 
Congredior,  vinci  et  succumbere  nescia ;  si  quod 
Pondus  ab  adversis  iniectum  est  casibus,  aequa 
Mente  fero,  ipsa  hominem  doceo,  variasque  per  artes 
Erudiens  paucis  diis  immortalibus  annis 
Persimilem  reddo,  sine  me  cognoscere  rerum 
Non  licuit  causas,  per  me  pulcherrima  mundi 
Machina,  quae  miris  subiectum  legibus  orbem 
Temperat,  expresso  rapidi  patet  ordine  coeli. 
Me  sine  quae  magno  numeris  elementa  ligantur 
Corpore  non  poterant,  nec  ros,  nec  fulmina  sciri. 
Me  duce,  nota  soli  vis  est  et  mobilis  undae. 
Me  quoque  summa  patris  pietas  interprete  constat, 
Unaque  cum  duplici  simplex  essentia  partu. 

Ipsa  feros  hominum  docui  componere  mores, 
Ipsa  Solonigenas  leges,  praecepta  Lycurgi, 
Plebiscita  Numae,  magni  consulta  Draconis, 
Bissenasque  dedi  tabulas  et  ferrea  iura. 
Me  duce,  regnarunt  Belus,  Belique  nepotes, 
Et  Persae,  Libycique  duces,  me  praeside  Roma 

Floruit  et  lata  rerum  ditione  potita  est. 
Ipsa  comes  Graiis  aderam,  quum  Troica  contra 
Pergama  depulsis  ex  Aulide  navibus  ibant. 
Me  duce,  Romanus  Tyrias  radicitus  arces 
Eruit  et  Solymas  turres,  Bimaremque  Corinthum 
Atque  Syracusios  Arethusae  moenia  muros. 
Belliger  extremas,  duce  me,  tulit  arma  per  urbes 
Bacchus  et  ardentes  victricia  signa  per  Indos, 
Nysaeamque  locans  Arabis  de  nomine  Nysae 
Dixit  et  ad  teretes  hederas  coniungere  thyrsos. 
Pampineasque  comas  tremulis  agitare  corymbis 
Menades  instituens  Dionysia  festa  quotannis 
Iussit  ab  Eoa  fieri  solemnia  pube. 
Ipsa  ego  combustae  retinent  quae  nomina  mammae 
Foemineas  ad  equos  turmas  et  ad  arma  paravi. 
Plebis  ego  Solymae  siccis  vestigia  plantis 
Per  maris  erecti  pendentes  undique  fluctus, 
Murorum  in  speciem,  vada  Phoebo  incognita  duxi, 
Me  quoque  prima  viros  ratis  inventrice  per  altum 
Aequor  et  audaci  tulit  aurea  vellera  cursu. 
Alcides  tot  monstra  meis  deformia  vicit 
Viribus  et  quidquid  Musis,  Phoeboque  vetustas 
Ascripsit  nostrum  est.  Vates  ego,  sanctaque  vatum 
Pectora  melliflui  divino  nectaris  imbre 
Largius  irroro,  dulcique  aspergine  lustro. 
Fons  ego  Castalius,  Pallasque  ego,  nomina  plura 
Res  eadem,  non  sum  morbo  confecta,  nec  annis, 
Incorrupta,  virens,  immortalisque  remansi. 
Caelestes  etenim  nihil  in  me  motibus  orbes, 
Sydera  nil  radiis  possunt,  nil  lumine  Titan. 
(Conti?iuat    Virtus  querelas  cum  execratione  ingratitudinis). 
Post  igitur  tantorum  operum  experimenta,  fidemque 
Deseror  ignotis  errans  ingloria  campis. 
O  vere  ingrata  et  meritorum  oblita  meorum 
Saecula,  nec  priscae  quicquam  servantialaudis ! 
O  Numa,  Romulidum  sanctissime,  vosque  Catones 
Mascula  progenies,  tuque  o  metuende  securi 
Et  Celtae  spolio  insignis  Torquate  superbo, 
Vosque,  genus  Decii  egregium,  tuque  optime  Quinte 
Eximium  patriae  decus   et  tu  magne  Quiritum 


-  56  - 

Maxime,  quo  Caesar  fortuna  et  crimine  tantum 
Clarior  est,  vobis  ista  cum  gente  profana 
Iudicibus  si  fas  esset  contendere  coram 
Dicere  veridicis  causam  sermonibus  ausim. 
Sola  queri  possum,  mecumque  sub  ilice  muta 
Testis,  ubi  nemo  nisi  Numina  conscia  recti 
Arguere  ingratas  gentes,  oblitaque  mores 
Corda  meos,  mea  sit  tacitis  querimonia  silvis 
Nota,  nec  ad  stolidi  veniat  consortia  vulgi. 
Patrono  mea  causa  caret,  quia  pectora  plena 
Perfidiae,  fastuque  animos  tollente  superbo 
Ire  per  anfractus  audent  impune  malorum 
Adversasque  sibi  leges,  inimicaque  iura 
Frangere  et  audaci  culpas  defendere  vultu. 
Propterea  sanctis  ratio  cum  moribus  urbes 
Iam  fugit  et  magni  rector  moderaminis  ordo 
Posthabitis  terrae  solum  regit  aethera  curis. 
Sceptra  scelus  rapuit,  positis  custodibus  omnes 
Scrutatur  regni  fines,  aditusque  tuetur. 
Scire  pati  sanctum  est,  partem  Deus  omnibus  aequam 
Servitii,  imperiique  dedit,  non  omnia  semper 
Astra,  sed  alternis  nunc  hoc,  nunc  imperat  illud. 
Delia  regnabat,  mundique  tenebat  habenas 
Cum  moles  aequanda  Iovi  consurgeret  et  cum 
Saxa  Gygantaeae  volvebant  ardua  vires. 
Tum  primum  ignotis  homines  sermonibus  usi, 
Distinctosque  habuere  sonos,  duce  Marte  profusum 
Aequor  in  aerios  misit  vada  coerula  montes. 
Triste  reluctando  non  est  leve  vincere  fatum, 
Conarique  polos  et  fortia  sidera  contra. 
Navis  ut  adversa  remo  cum  impellitur  unda, 
Fortia  ni  totis  incumbant  brachia  nervis, 
Ictibus  et  crebris  instent,  non  vincitur  amnis. 
Cedendum  est,  leges  in  idonea  tempora  nostrae 
Pervenient,  dabitur  hostris  sua  moribus  aetas. 
Necquod  sola  vager,  doleo,  perdenda  virorum 
Millia  tot,  tantamque  dari  praedam  queror  Orco. 
Non  pereo  deserta,  perit  qui  deserit,  error 
Alligat  errantem,  mea  si  tamen  ora  fuisset 
Fas  homini,  vivumque  decus,  formamque  tueri, 

Non  illum  blandis  unquam  peritura  voluptas 

Flecteret  illecebris,  nec  ficto  falleret  ore. 

Sed  mihi  secretum  voluit  pater  esse  decorem, 

Ut  labor  obluctans,  iniucundique  dolores 

Humanos  acuant  animos,  post  perdita  primae 

Munera  iustitiae,  veterumque  infausta  parentum 

Exilia  et  pressos  iniecto  fomite  sensus. 

O  miserum  mortale  genus,  quid  debuit  ultra 

Pro  te,  proque  tua  Deus  attentare  salute? 

Ultra  immortales  animos,  superaddidit  artes 

Ornamentum  ingens,  sociam  me  tradidit,  ipsum 

Se  tibi  pollicitus,  coeli  tibi  limen  apertum, 

Et  fugis  auctorem,  servatoremque,  ducemque? 

Et  chaos  obscurum  claro  praeponis  Olympo? 

Olympo  sedes  ubi  sunt  et  templa  Tonantis, 

Qui  nive  non  albet,  nulloque  madescit  ab  imbre, 

Nec  quatitur  ventis,  nec  fulmine  vapulat  ullo. 

Gliscit  ibi  sine  fine  quies,  sine  fine  voluptas, 

Pax  aeterna,  iubar  stellis  et  Apolline  maius. 

Ah  genus  ingratum,  fera  mens,  ignobile  semen, 

Degeneres  animae,  mores  imitata  ferarum 

Progenies,  tali  proles  indigna  parente! 

Nam  pater  est  Deus  ipse  tibi,  tibi  maxima  tellus 

Paret  et  illius  dono  tibi  militat  aer, 

Unda  subest,  servitque  tibi  Neptunia  Doris. 

Tu  refugis?  patremque  negas?  tot  dona  ferentem 

Dissimulas?  quae  poena  tuis  erroribus  aequa  est  ? 

Quae  sceleri  tormenta  tuo  debentur?  et  audes 

Astriferos  oculis  spectare  rebellibus  orbes? 

Astra  tibi,  clarique  suis  quos  aspicis  ignes 

Motibus  imperio  patris   haec  alimenta   ministrant. 

Dum  tibi,  dumque  tuo  patri  se  subiicit  orbis 

Totus  et  assiduo  properans  obtemperat  usu, 

Tu  Veneri  insudas,  avidique  voragine  ventris 

Rumperis,  escarumque  ferens  grave  pondus  anhelas. 

Sed  quid  ego  in  tales  nil  profutura  querelas 
Effluo?  cur  lacrimis  oculos,  singultibus  ora 
Nequicquam  indulges?  tua  cur  eviscerat  iste 
Corda  dolor,  quondam  florens,  modo  languida  Virtus  ? 
Et  videt  et  iusta  librat  Deus  omnia  lance. 

Ipse  ubi  tempus  erit  nos  in  violata  reducet 
Regna  memor,  pater  ipse  meas  ulciscitur  iras. 
Singultus  inferna  palus  et  verbera  dira 
Audiet  et  tristes  umbras  ululare  sub  altis 
Inter  sulphureos  Erebi  fornacibus  ignes. 
Interea  lucos  posito  moerore  silentes 
Tuta  colam,  vilesque  casas,  ignota  latebo, 
Ut  postquam  Diti  sat  erit,  vitioque  litatum, 
Nobilibus  succurram  animis  et  lapsa  reducam 
In  medium  certis  vestigia  finibus  arcens. 

(Quomodo  poeta  novit  querelas    Vi?'tutisf) 
Saepius  audita  est  et  talibus  usa  querelis, 
Dicitur  in  silvis  Virtus,  nemorumque  per  umbras, 
Una  Camoenarum  saltus  tum  forte  per  illos 
Praeteriens,  sacrumque  petens  Helicona  notavit 
Singula  et  huic  nostrae  dedit  inscribenda  papyro. 
Ut  si  vipereae  stimulis  accensa  Megaerae, 
Natorum  impietas  fuget  et  discordia  matrem, 
Exilioque  procul  peregrinum  invisere  mundum 
Urgeat,  illa  licet  casu  afflictetur  amaro, 
Et  tepido  lacrymans  lavet  ora,  sinumque  liquore, 
Nil  crudele  tamen  natis,  nihil  optat  acerbum : 
Nam  patiens  natura  pios  non  deserit  ignes. 
Immo  suum  liceat  si  quando  revisere  limen, 
In  dulces  ruet  amplexus,  dabit  oscula  notis 
Frontibus  et  tristes  vincet  singultibus  iras. 
Sic  Virtus  hominum  dux  et  fidissima  custos, 
Quamvis  pulsa  graves  gemitus,  lamentaque  fundit, 
Prompta  tamen  nostris  semper  succurrere  rebus, 
Errores  gemit  humanos,  gemit  ebria  corda, 
Et  quacumque  potest  non  desinit  arte  mederi. 
Foedera  mortales  Orci  cum  rege  superbo 
Coelitibus  spretis  iniere,  datisque  ligati 
Obsidibus  servare  fidem  coguntur  Averno. 
Per  medias  urbes  colubris  crinita  Megaera, 
Sanguineisque  caput  vittis  intorta  flagello, 
In  scelera  et  culpas  homines  urgere  laborat : 
Criminis  et  poenae  dux,  hortatrixque  malorum 
Fronte  truci  et  torvo  vultu  conatur  Erynnis. 
Sceptra  tenens  iudex  solio  Plutonius  alto 

lus  populis  dixit,  leges  periere  Deorum. 
Hinc  irae  venere  Deum,  morbique,  famesque 
Improba,  quae  steriles  nimium  versata  per  agros 
Hactenus  intercepit  opes  et  credita  sulcis 
Semina,  nosque  pati  ieiunia  longa  coegit. 
Hinc  bella,  armorumque  sonans  Discordia  motu: 
Nam  quia  mens  hominum  mores  oblita  pudicos 
Degenerat,  noxis  semper  crescentibus,  arma 
Nos  terrena  premunt  et  nos  Deus  urget  ab  alto, 
Multiplicique  graves  luimus  sub  Iudice  poenas. 
Nova  iadura  rei  Christianae. 
(Turcae  invaserunt  plurimas  regiones). 
Aspicis  imperium  nostrae,  lacerumque,  labansque 
Gentis,  ut  hostili  toties  certamine  caesum, 
Sanguine  barbaricos,  spoliisque  recentibus  agros 
Impleat  et  nostra  pinguescat  Achaica  tellus 
Caede  madens,  iam  Graecus  ager  Machomaetia  iura 
Iam  patitur  servile  iugum,  ritusque  nefandos: 
Insula  qua  Pelopis  muro  circumdedit  Isthmon, 
Qua  fluit  Alphaei  Siculis  potandus  in  agris 
Eurotaeque  liquor,  qua  surgit  Thracius  Aemus, 
Aemus,  cuius  apex  niveis  candoribus  albens 
Adriacos  fluctus,  Euxinaque  littora  cernit, 
Qua  videt  Aetolas  urbes  Aracynthus  ab  altis 
Rupibus  et  curvis  Acheloia  flumina  ripis 
Usque  pruinosos  Istri  glacialis  ad  amnes, 
Thraiciosque  sinus,  bimares  ubi  Bosphorus  undas 
Arctat  et  Europes  Asiam  distinguit  ab  oris, 
Quaque  sinu  curvo  Tethys  Aegaea  recurrit 
Ad  Mityleneas  arces,  Lesbonque  superbam: 
Et  Tenedon,  Priamique  domos,  ubi  Xanthus  ab  altis 
Se  sinuat,  Phygiae  descendens  vallibus  Idae 
Imperium  Machometus  habet,  crucibusque  fugatis 
Per  quondam  nostras  insignia  barbara  turres 
Apparent,  captae  mutatis  legibus  urbes 
Dedidicere  fidem  et  sanctae  mysteria  Romae. 
Haec  nova,  sed  vetus  est  longe  victoria  maior, 
Pamphyllum,  Cilicumque  lares  ubi  moenia  Cydnus 
Persaea  fundata  manu  labentibus  undis 
Partit,  Alexandri  vada  perlustrata  natatu. 

At  cur  Paule  tuos  pateris  servire  penates? 
Paule  pater,  viden'  ut  saevis  tua  patria  Tarsos 
Subiaceat  dominis,  fideique  ut  foedera  sanctae 
Ruperit  et  legis  servet  commenta  nefandae? 
Surge,  tuo  pater  ense,  tuos  defende  nepotes, 
Quam  geris  adversas,  feriat  romphaea  cohortes, 
Cappadoces,  Phrygii  virides,  ubi  flumine  ripas 
Curvat  et  argutos  audit  Maeander  olores, 
Et  veteres  Eneti,  Carres  ubi  dicitur  ortum 
Augurium,  Lycii,  Pontus,  Bithynia  dives 
Hannibalis  tumulo  insignis:   Lidique  vetustum 
Unde  genus  Tuscis,  fulvas  ubi  volvit  arenas 
Divitibus  Pactolus  aquis,  haec  omnia  nostris 
Hostibus  et  rigido  parent  invita  tyranno. 

(Prosequitur  miseram  servitutem  sub  infidelibus). 
Heu  quot  singultus,  heu  quot  suspiria  matres 
In  viduis  laribus  ducunt  et  coelibe  tecto, 
Quarum  parva  feri  rapuerunt  pignora  Thraces, 
Bistoniique  equites!  Capti  puer  atque  puellae, 
Flumine  perfusi  sacro,  fideique  elementa 
Iam  docti  sua  qui  Christo  iam  vota,  precesque 
Curvantes  genua  ante  aras  offerre  solebant. 
Servitium  dominis  (miserum)  crudelibus,  inter 
Vel  Persas  immite  genus,  venere,  vel  Indos. 
Qui  tenuit  Solymos  colles  et  ditia  quondam 
Regna  Palaestinae,  totum  cui  paruit  olim 
Caesareae,  Antiochique  solum,  qua  mitis  Orontes 
Currit  et  immissis  urbem  disterminat  undis. 
Cui  Maurus  servire  solet,  quem  barbara  Memphis 
Horruit  et  dubia  surgens  ab  origine  Nilus: 
Qui  gelidum  Tanaim  domuit,  victricia  signa 
Aethiopes,  Scythicumque  gelu  qui  protulit  ultra 
Thuriferosque  Arabes,  Libanique  tepentis  odores 
Et  iuga  Caucasiis  quae  rupibus  ardua  surgunt, 
Victor  ovans  Christus  Poeno  modo  pulsus  ab  orbe 
Amissis  Asiae  regnis,  magnoque  potentis 
Europae  spatio  extremas  male  possidet  oras: 
Nam  partem  Hesperiae  dederat  cui  nomina  Bethys, 
Maurus  habet,  potiturque  domo  Machometus  Ibera. 
Hanc  cladem  nobis  scelus  attulit:  heu  grave  nostro 

Dedecus  auctori,  nostri  iam  poenitet  illum. 
Tutelae  piget  assumptae,  veterumque  laborum, 
Atque  dati  nostra  pro  libertate  cruoris. 
(Ca/amitatibus  impeditur  pogta,  quominus  vitam   Christi  scribat). 

Si  tranquilla  quies  et  tristibus  otia  curis 
Libera  me  sinerent  sanctos  invisere  fontes, 
Et  totos  Helicona  dies  consumere  circum, 
Prima  salutiferi  repetens  exordia  Christi, 
Ad  suprema  meum  venisset  tempora  carmen, 
Actaque  tentassem  maiori  singula  versu 
Texere  et  annales  melioribus  edere  chartis  : 
Sed  nec  summa  sequi  trepidum  fastigia  tempus 
Me  sinit  et  caeci  vis  formidata  veneni. 
Nostra  brevis,  veloxque  aetas  et  plena  laborum 
Nil  altum  tentare  sinit,  contermina  meta  est 
Carceribus,  coniuncta  neci,  subiectaque  fato 
Vita  fugit,  parvo  occasus  discrimine  ab  ortu 
Distat  et  innumeris  premitur  breve  cladibus  aevum. 
Pauca  tamen  ne  me  ignavum,  tristique  iacentem 
Desidia,  inveniat  miserae  lux  ultima  vitae, 
Subiiciam,  magni  quoties  benefacta  parentis 
Volvimus  a  curis  animo  fugiente  caducis 
Lucida  caeruleis  ceu  toto  e  nubibus  orbe 
Sol  abiens,  monstrat  ratio,  quam  turpe  nocensque 
Sit  non  iussa  sequi  Superum  et  contemnere   Divos. 
Atque  Dei  iustas  quoties  a  limine  fixo 
Iustitiae  illecti  vitio  discedimus  iras 
Insinuat,  mitesque  dari  pro  crimine  poenas 
Et  nostrum  maiora  scelus  tormenta  mereri. 

Commemoratio  benejiciorum   Christi. 
(Mundus  levatus  a  caeco  idolorum  cutiu). 

Ante  salutari  quam  tolleret  unda  lavacro 
Crimen  et  irati  valvas  aperiret  Olympi, 
Aera,  Deos,  homines  et  ligna  carentia  vita 
Esse  rati  lectas  pecudes  et  debita  caelo 
Orgia  ponebant  surdis  altaribus,  ante 
Facta  manu  simulacra  sui  cultoris  et  arte. 
Numina  fallebant  Siculos  Erycina  colonos. 
Iuppiter  a  Libycis  qui  nomina  sumit  arenis, 

Aethiopes,  Solisque  domos  ardore  perustas. 
Gnosiacos  Dictynna  Lares  et  rura  Caystri, 
Maeotisque  lacus  et  clari  regna  Thoantis 
Iussit  ubi  humanum  spargi  Dea  saeva  cruorem. 
Perfida  Cecropiam  lusit  Rhamnusia  plebem, 
Attica  Cecropios  Pallas,  Rhodon  altus  Apollo: 
Ortygiamque  brevem  Mycone,  Giaroque  ligatam. 
At  Tyriae  Iuno  Lybicas  Carthaginis  arces: 
Thraiciisque  Sami  circumdata  fluctibus  arva, 
Barbara  cornigerum  Memphis  plorabat  Osirim, 
Laetaque  percusso  pubes  Aegyptia  sistro 
Inachiae  celebres  veniebat  ad  Isidis  aras. 
Dindyma,  per  Cybelenque  Phryges  resonantia  Galli 
Sacra  dabant  matri  Divum,  per  Gargara  et  Idam 
Buxea  multifori  stridebat  tibia  cantu, 
Tympanaque  audito  strepitu  de  rupibus  altis 
Praecipites  ibant  damae,  lucosque  petebant 
Dorcades  ignotos  et  inaccessas  convalles. 
Festa  corymbifero  Thyas  renovabat  Iaccho, 
Et  tepidas  cornu  ductus  caper  ibat  ad  aras. 
Roma  Panomphaeo  sacraverat  alta  Tonanti 
Limina,  solemnes  crebro  visura  triumphos. 
Pastaque  Clitumni  virides  armenta  per  agros, 
Sic  aliae  variis  delusae  erroribus  urbes. 
Numinibus  fictis  aras  et  divite  cultu 
Ardua  ponebant  pario  de  marmore  templa. 
Saepe  quidem  vivo  tanquam  de  corpore  voces 
Et  confusa  dabant  veteres  oracula  Divi. 
Sicut  apud  Delphos  in  parva  Phocide  nigris 
Speluncae  latebris  clausus  vocalis  Apollo: 
Sicut  Chaoniae  Phoebo  illabente  volucres, 
Et  cava  Cumaeum  spelaea  sonantia  carmen : 
Verum  haec  vel  fallax  hominum  versutia  fecit, 
Vel  Stygiae  mentes  avium  per  nescia  certis 
Motibus  humanum  fingebant  guttura  murmur, 
Formabantque  leves  per  concava  saxa  loquelas: 
Et  quod  siderei  radiis  coeuntibus  ignes 
Monstrabant  caute  populis  multo  ante  futurum 
Sive  per  augurium  seu  per  vatum  ora  canebant. 

Divinosque  sibi  cultus,  curasque  parare 
Artibus  his  solitae,  turbas  et  credula  vulgi 
Mobilis  ambigua  fallebant  pectora  voce. 

{Remedium  fuit  I?icarnatio). 
Non  tulit  hoc  magni  proles  aeterna  Parentis, 
Et  Stygiis  ergo  canibus  ludibria,  dixit, 
Semper  erit  mortale  genus,  nunquamne  vereri 
Nos  discent  manes?  audacia  Ditis  avari 
Improba  sic  impune  meos  invadet  honores 
Semper  et  obscuri  plebs  ambitiosa  profundi 
Sic  perget  sese  Superis  aequare,  Deoque? 
Ibo  et  terrenum  lustrabo  incognitus  orbem : 
Nec  patrias  repetam  sedes,  caelumve,  priusquam 
Cerberus  et  trepidi  me  regia  senserit  Orci. 
Non  vada,  non  furiae,  non  ferrea  claustra  vetabunt, 
Nigra  per  et  Phoebi  radiis  incognita  regna 
Ferre  gradus,  horrore  tremens  ululabit  Erynnis 
Et  cava  terrifico  quatientur  tartara  motu. 
Flammeus  obscuros  Phlegethon  persuscitat  ignes 
Saxa  rotans,  moestoque  Acheron  qui  labitur  amne, 
Cocytique  graves  parientia  flumina  luctus 
Et  liquor  inducens  Lethaeae  oblivia  lymphae 
Praecipites  sistent  cursus,  retroque  redibunt, 
Et  sua  sulphureos  repetent  exordia  fontes. 
Cum  mea  vox  aditus  caecos  ingressa  profundae 
Noctis  et  insolitum  penetrabit  tartara  lumen, 
Luce  repentina  chaos  et  fumosa  barathri 
Atria  clarescent,  ubi  pallida  frondibus  haerent 
Somnia:  Taenariis  revocabo  a  sedibus  umbras, 
Insontes  umbras  patrum,  quos  longa  sub  alti 
Carceris  includunt  obscuro  vincula  circo. 
Propterea  placidam  terris  inducite  pacem 
Sidera  qui  regitis  Divi,  qui  volvitis  orbes. 
Ut  dum  bella  gero  cum  principe  gentis  Avernae 
Sentiat  occultam  ferri  sibi  terra  salutem : 
Iam  trepidant,  magnoque  pavent  adversa  tumultu 
Castra,  dies  numerat  Pluto,  tempusque  volutum 
Colligit,  adventusque  meos  vestigat  et  ortus  : 
Nocturnas  cogunt  acies,  cursantque  per  altum 
Aera  et  ingenti  strepitu  mortalia  terrent 

Pectora,  montanos  apices  atque  ardua  saxa 
Terribili  quatiunt  motu,  pecudumque  per  ora 
Insolitas  fingunt  voces,  Aegyptia  pallent 
Sollicito  simulacra  metu,  suspirat  Anubis : 
Fatidicosque  legens  vates  examinat  omnes 
Pervigil  historias  et  caeli  cogitat  ignes. 

{Benejicia   Christi  usque  ad  Ascensionem). 
Ipse  igitur  divos  linquens  et  liinen  Olympi, 
Aetheraesque  domos  Deus  ad  mortalia  regna, 
Terrenosque  lares,  medio  dum  frigida  cursu 
Suspiceret  cancrum  nox  inclinata  sub  ursam 
Venit  et  angustam  tenuit  praesepia  sedem. 
Tunc  hiberna  gelu  torpebant  arva  sereno 
Et  matutino  siccatum  frigore  gramen, 
Perdiderat  vernum  demissa  fronte  colorem : 
Pigraque  nocturnis  albebant  rura  pruinis. 
Tunc  Rhodopes,  Aemique  nives  iuga  summa  levabant 
Altius  et  niveo  surgebant  aggere  montes, 
Nudaque  ramosae  tendebant  brachia  quercus, 
Et  sylvas  Aquilo  viridi  spoliarat  honore. 
Praevius  Eoa  sanctos  a  Perside  reges 
Ignis  et  insolitis  radians  splendoribus  ardor, 
Misit  ad  infantis  parva  incunabula  Christi. 
Ipse  sub  humana  velatus  imagine  mundi 
Conditor,  ut  tetigit  matura  virilibus  annis 
Tempora,  nascentis  iaciens  primordia  saecli, 
Ante  quaterdenis  ieiunia  longa  diebus 
Pertulit  et  sacro  mox  irroratus  ab  amne 
Abstulit  errorum  tenebras,  noctisque  profundae 
Nubila,  longaevumque  chaos  finivit  ab  alto 
Undique  diffundens  illatam  cardine  lucem : 
Extinctis  oculis  aciem,  lumenque  peremptum 
Restituens,  opus  ignotum,  nostrisque  negatum 
Viribus,  aerios  tractus,  solemque  videri 
Fecit  et  insuetum  terrae,  caelique  decorem. 
Sicca  per  aequoreos  fixit  vestigia  fluctus : 
Admirata  novum  credebat  Ariona  Thetys 
Cum  cythara  curvos  inter  delphinas  euntem, 
Mox  ubi  vi  propria  tutos  suspendere  passus, 
Vidit  et  humanis  liquidas  iter  esse  per  undas 

Gressibus,  haec  non  est  audax  industria  dixit 
Romanae  virtutis,  aquae  sensere  Tonantem  : 
Haec  ait  et  fugiens  imas  se  torsit  in  undas. 

{Reliqua  beneficia  et  miracula   Christt). 

Imperio  ventorum  iras,  pelagique  furorem 
Pressit,  in  excelso  Galilaei  vertice  montis 
Ora,  manus,  oculos  et  pectora  sancta  beato 
Lumine  perfusus  patuit  Deus,  aethere  lapsum 
Numen  et  albenti  vestitum  nubis  amictu 
Adstitit,  auricomi  sonuit  globus  aeris  ingens. 
Carmine  non  magico,  non  vi  medicaminis  ulla 
Defunctos  iterum  vitam  revocavit  in  artus. 
Emigrare  leves  animas,  retroque  reverti 
Obstupuit,  celeresque  fremens  Pluto  induit  iras. 
Languida  quae  nulla  potis  est  humana  iuvare 
Ars  ope,  per  vicos  gradiens,  per  rura,  per  urbes, 
Nunc  prece,  nunc  solo  sanabat  corpora  tactu. 
Sancta  Dei  tenuem  pietas  induta  figuram, 
Non  pertaesa  rudes  animos  moribundaque  membra, 
Ferre  nec  aestivo  graciles  aspergere  plantas 
Pulvere,  nec  luteis  vestigia  ponere  campis 
Erubuit,  tolerare  famem  pascique  per  agros 
Graminibus,  vitreoque  sitim  restringere  rivo 
Dulce  fuit,  coluitque  inopum  consortia  :  tantus 
Ardor  in  accenso  regnabat  pectore,  tantis 
Curabat  studiis  humana  negotia,  ut  ipsum 
Aethera  iam  posset,  seseque  oblita  videri : 
Ante  ipsam  quotquot  hominum  componere  mores 
Conati,  statuere  modum,  normamque  dedere 
Vivendi,  vel  pro  certis  incerta  fuerunt, 
Falsave  pro  veris,  vel  non  perfecta  locuti : 
Hinc  pater  omnipotens  animos  miseratus  inertes, 
Atque  imbecilles  sensus  et  pectora  tarda, 
Immensum  Eoo  reseravit  ab  aethere  lumen  : 
Progeniemque    suam  summo  demisit  Olympo. 
{Enumerat  beneficia  Dei). 

Haec  sunt  illa,  quibus  Deus  instaurare  caducum 
Naturae  labentis  opus  tentavit  et  omni 
Conatus  studio  veteres  avertere  morbos. 
Ut  patrias  sordes,  crimenque  aboleret  avitum, 

Legit  inauditum  fati  genus,  illita  fuso 
Sanguine  et  ardenti  liventia  verbere  membra  : 
Profossumque  caput,  terebrataque  tempora  duris 
Sentibus  erexit  miles  Romanus  in  altum 
Aera,  frigentes  plantas,  proiectaque  longe 
Brachia  et  humentes  oculos  et  pectus  apertum, 
Concretosque  pio  crines,  barbamque  cruore, 
Ingratae  moriens  plebi  monstrabat  ab  alta 
Arbore  et  ingenti  mortem  clamore  ciebat. 
Cuius  ad  interitum  coepere  elementa  moveri, 
Sol  gemuit,  nigroque  caput  velavit  amictu, 
Contremuit  tellus,  timuit  mare,  palluit  aer, 
Et  collisa  gravi  sonuerunt  marmora  planctu. 
Haec  fuit  atra  dies  et  lamentabile  tempus, 
Cum  subito  media  tenebris  in  luce  subortis 
Lumen  in  horribilem  fugit  sine  nubibus  umbram, 
Aurea  cum  vernus  retineret  vellera  Titan: 
Longaque  longinquae  contraria  sidera  librae. 
Sic  est  parta  salus  homini,  longaevaque  primae 
Cum  gemitu  et  lacrymis  deleta  iniuria  culpae  est. 
(Detestatur  ingratitudinem   Christianotuni). 
Immemores  tanti  populus,  patresque  laboris, 
Neglecto  Superum  cultu,  spretoque  Tonantis 
Imperio,  Baccho  indulgent,  Venerique  ministrant, 
Sacra  ferunt  auro,  nummis  altaria  condunt, 
Auro  vina  libant,  auro  laquearia  fulgent. 
Scorta  tegunt  gemmis,  canibus  convivia  ponunt, 
Sordet  in  exili  Virtus  incognita  veste, 
Exuviis  inopum  culti,  ditesque  rapinis, 
Successu  elati  Superos,  Acherontaque  rident. 
Propterea  hostilis  rabies  insurgit  et  ira 
Corda  micant,  maiora  novus  fert  praelia  Mavors. 
Ausoniae  labentur  opes:  nam  claustra  Liburnae 
Praeteriens  angusta  viae,  per  rura  Timavi 
Quae  ferus  algenti  Gothus  descendit  ab  axe, 
Seu  qua  Piceni  superum  mare  littoris  oras 
Alluit  Epyrum  dirimens  et  Iapygis  arva 
Turcorum  ingentem  parvus  vomet  angulus  undam. 
Bisque  patens  expertus  iter  magno  agmine  miles 
Veloces  ascendit  equos,  sonuere  pharetrae, 

Cornipedum  crebris  resonant  hinnitibus  aurae 

Vallibus  in  mediis  et  quadrupedante  tumultu 

Auditur  longe  strepitus,  clamorque  virorum. 

Sublati  quoties  aestu  rapiente  vapores 

Alta  petunt,  piceoque  tegunt  velamine  coelum, 

Et  nova  tempestas,  clausisque  sonantia  ventis 

Nubila  per  coeli  tractus  volvuntur  apertos, 

Rugitu  ingenti  resonans  volat  aere  grando 

Pulsa  Noto,  Boreave,  tremunt  cum  rupibus  Alpes. 

Tunc  fracta  si  nube  fragor  subit  ima  profundae 

Vallis  et  impulsu  nemorum  et  telluris  opacae 

Undique  comprensus  fugit  atque  repellitur  aer, 

Aerii  montes  clamant,  magnoque   boatu 

Antra  sonant,  Stygium  dicas  mugire  barathrum. 

Horrida  per  campos  procul  exaudita  paventes 

Corda  ferit  gladio  strages  humana  timore. 

Tela  sonant,  longo  populatrix  agmine  turba 

Ore,  manu,  teloque  minax,  sitibundaque  nostri 

Sanguinis  irrumpit,  scopulosa  Ceraunia  lugent. 

Silva  vetus  Dodona  timet,  gemuere  Molossi 

Rura  soli,  tremit  omnis  ager:  pavet  Adria  pondus 

Classis  et  adductum  peregrino  remige  Martem : 

Trans  mare,  trans  Indos,  Nabathaeaque  regna  nefandae 

Gentis  in  auxilium  rutilo  volat  Eurus  ab  ortu 

Impiger  et  firmae  captat  iam  littora  terrae. 

Butroti  iam  culmen  habet,  summasque  per  arces 

Dyrrachii  stridens  frondosa  cacumina  curvat. 

Velaque  iam  sinuans,  proras,  aerataque  rostra 

Vertit  in  Italiam,  salit  aequor  et  unda  carinas 

Ausoniam  versus  sensim  levat  atque  secundum 

Spondet  iter,  culpansque  moras  Neptunia  Doris 

Per  noctem  ad  nautas  ita  circum  littora  clamat: 

(Doris  hortatur   Turcas  ad  Italiam  expugnandani). 

Tempora,  Martigenae,  quid  idonea  perditis  ?  ite  : 
Ite  lares  Italos  et  fundamenta  malorum 
Romuleas  arces  et  Pontificalia  tecta, 
Colluviem  scelerum,  temerate  faventibus  auris  : 
Ite  citi,  quando  astra  vocant,  quando  omnia  mandant 
Numina,  flammanti  Mavors  quid  cogitet   ore 
Cernite,  Saturni  facies  infensa  Latinis 

Quid  velit,  atque  Iovem  laetos  non  ire  per  ignes 

Suspicite  et  quo  fata  vocant,  convertite  proras: 

Aetheriae  mentes,  quibus  est  tutela  Latinae 

Gentis,  ab  occulto  bella  haec  immissa  videntes 

Imperio  Patris  et  longa  clade  esse  litandum 

Imbelles  haerent  atque  in  sua  regna  furorem 

Ire  sinunt :  Romaque  alio  fugere  relicta, 

Caede  nova  veteres  culpas  abolere  necesse  est. 

Ecce  Tarentinis  vacuas  in  collibus  urbes 

Et  nudas  custode  domos  et  littus  inerme 

Milite  deseruit  dux  Parthenopaeus  abacto. 

Etruscas  populata  domos  modo  trans  iuga  pulso 

Marte,  per  Aemiliam  et  Venetos  bacchatur  Erynnis  : 

Nec  vos  immensum  dirimit  mare,  transitus  una 

Nocte  brevis  Calabros  turmas  exponet  in  agros. 

Vix  spatio  maiore  fretum  diffunditur  istud, 

Quam  quod  adhuc  fama  notum  est  Athamantidos  Helles 

Et  vada  Leandri  crebro  sulcata  natatu. 

(JDoris  docet,   Italiam  ad  Turcas  pertinere) 
Ite,  quid  ambigitis  ?  vobis  est  debita  tellus 
Itala,  qui  Phrygios  domuistis  et  Hellada,  gentes 
Oenotriae  ducunt  genus  ab  radicibus  illis. 
Quis  Pallantaeum  ?  veterem  quis  condidit  Albam  ? 
Hoc  opus  Aenae  profugi,  fuit  Arcadis   illud. 
Dardanius  Phrygia  veniens  Antenor  ab  Ida, 
Euganeis  latam  statuit  sub  collibus  urbem  : 
Quae  superest,  triplicique  sedet  munimine  cincta, 
Parrhasii  Pisas,  pubes  Spartana  Tarentum 
Struxit  et  imperium  Daunus  partitus  et  agros 
Cum  Diomede  fuit,  cuius  tenet  insula  notum 
Nomen  adhuc,  sunt  qui  Ausoniam  de  nomine  dicant 
Ausonii  Laertiadae  de  sanguine  Ulyssis. 
Progeniti,  quid  Surrentum,  Tyrrhenaque  dicam 
Regna  ?  quibus  Lydi  frater  Tyrrhenus  ab  agris 
Maeoniis  Asiae  sortes  et  fata  secutus 
Attulit  et  leges  alias  et  nomina  fixit : 
Et  Phaetonthiades  loca  per  montana  Ligystus 
Errantes  populos  domuit :  Liguresque  vocavit. 
Sardoum  tenuit  littus  satus  Hercule  magno 
Sardus  et  a  Graiis  Cyrni  descendit  origo. 

Roma  Phrygum  labor  est :  Capuanaque  moenia,  Manto 

Filia  Dircei  vatis  post  condita  tecta 

Et  Clarii  delubra  Dei  comes  addita  Lydis 

Cum  Duce  Tyrrheno  Venetos  adnavit  ad  agros. 

Tibur  ab  Argolicis  positum  :   Locrensibus  Aiax 

Auctor,  ab  Argivis  Volsci  fundata  Coracis 

Oppida.  Quid  scopulis  segnes  haeretis  in  istis  ? 

Vestra  nec  aspicitis  sese  ostentantia  regna  ? 

Arduus  Hesperio  vobis  Garganus  ab  orbe 

Ostentat  sublime  caput,  cum  mane  colorat 

Sol  novus  oppositos  Eoa  lampade  montes. 

Cernimus  excelsas  umbris  in  rupibus  arces, 

Picenisque  iugis  albentia  moenia,  clamat 

Vos  ab  oliviferis  laetissima  collibus  Ancon  : 

Brachiaque  in  portus  pandit  sinuata  capaces, 

Amplexura  rates  et  susceptura  benigno 

Mahumeti  genus  hospitio,  fautrixque  futura. 

Gloria  vos  aeterna  manet,  generosa  nepotes 

Facta  legent,  patrumque  volens  exempla  iuventus 

Magna  sequi  pugnas  animosior  ibit  in  omnes  : 

Et  partas  augebit  opes,  natosque  per  artes 

Ingenuas  ducet  Virtus  audita  parentum. 

Sic  vivet  longaevus  honos  et  fama  superstes 

Per  populos  ibit  late.  Si  Troius  heros 

Ista  per  iratum  diis  adversantibus  aequor 

Navibus  amissis  et  milite  coepit  inermi 

Arva,  quid  haec  delecta  manus,  congestaque  classis 

Foeta  armis,  animisque  ducum,  numeroque  virorum 

Moliri  poterit  ?  Longo  iam  vincitis  aevo  : 

Nec  fugere  a  vestris  audet  victoria  castris. 

Vos  immane  genus  Thraces  et  Marte  superbos 

Nubigenas,  saevoque  satas  Ixione  gentes, 

Atque  Pelectronios  Laphithas  vicistis  et  omnem 

Euboeam,  Pelopisque  domos,  aftamque  Corinthum, 

Euxinum  pelagus  vestrum  est  et  lata  Propontis, 

Ioniumque  fretum,  laeto  vos  Adria  vultu 

Nunc  vocat  et  fines  Thetys  quae  cingis  Etruscos, 

Et  minor  est  vobis  audacia  viribus,  ite 

Divitias,  aurum,  pecus  et  sola  pinguia  vobis 

Hesperii  servant,  istis  audete  potiri. 

In  vetitas  non  itis  opes,  in  vestra  venitis. 
Heredis,  non  hostis  erunt  Oenotria  regna, 
Cum  vestrae  ditionis  erunt,  modo  possidet  hostis 
Ausoniam,  patiturque  truces  invita  tyrannos. 
Nocte,  dieque  gemunt  urbes,  durumque  recusant 
Ferre  iugum,  populi  tensis  ad  sidera  palmis 
Maturare  rogant,  ita  se  finire  labores, 
Aerumnasque  putant  et  libertate  potiri. 

LIBER  TERTIUS. 

(Introducitur  Romulus  cohortans  Pompeium  Magnum,  ut  succurrat. 

Ita  omnis  rei  publicae  amicus  nunc  siibvenire  debet). 

Talibus  indomitas  mentes  et  barbara  corda 
Irritat  Dea  saeva  maris:  de  littore  classis 
Solvitur  et  nostros  venit  eversura  penates. 
Chaoniae  nostris  vicinae  finibus  Alpes 
Acclamant  et  saxa  cavis  quae  plurima  pendent 
Rupibus  acceptas  confuso  murmure  voces 
Conglomerant,  nec  clara  sinunt  respondeat  Echo. 
Magnus  apud  manes  Itala  de  gente  coacto 
Agmine  Pompeius  rogat  ad  sua  moenia  mitti 
Italiae  laturus  opem,  sub  pectore  forti 
Vivit  adhuc  patriae  pietas,  stimulatque  sepultum 
Libertatis  amor,  pondus  mortale  necari 
Si  potuit,  veteres  animo  post  funera  vires 
Mansere  et  prisci  vivit  non  immemor  aevi 
Sollicitusque  hisdem  curis,  quem  Romulus  aevo 
Grandior  his  acuit  dictis:  I,  magne  meorum 
Immortalis  honos  et  gloria  summa  nepotum. 
I,  commune  bonum  serva,  quando  haec  tibi  semper 
Cura  fuit,  totum  pietas  tua  nota  per  orbem 
Imperio  dignum  nostrae  te  fecerat  urbis. 
Coelo  aliter  visum  est,  coelum  culpare  quis  audet? 
I,  patrium  defende  solum,  quando  Itala  virtus 
Usque  adeo  cecidit,  quando  Germania  quondam 
Armipotens,  nunc  lenta  iacet,  nec  Caesaris  ullum 
Audet  opus  Caesar,  genus  hoc  ignobile  gentis 
Barbaricae  procul  Ausoniis  a  finibus  arce. 
Te  Pontus,  te  novit  Arabs,  te  Graecia  et  omne 

Aegeum,  Ioniumque  fretum,  te  Punica  tellus, 
Tyrrhenum  magnis  equitasti  classibus  aequor, 
Te  Ligur,  Alpinaeque  nives,  te  sensit  Hiberus, 
Galliaque,  et  latis  ingens  Germania  campis. 
Per  freta,  per  campos  victricia  signa  tulisti, 
Regna,  urbes,  maria  et  terras  felicibus  armis 
Calcasti,  totusque  tuos  miratus  honores 
Orbis,  ut  indigno  raptum  te  vulnere  novit, 
Ingemuit,  flevere  Arabes,  flevere  Sabaei, 
Indus  et  extremi  flerunt  tua  funera  Seres. 
I,  decus  Ausoniae,  regno  suppone  cadenti 
Ingentes  humeros  et  fortia  pectora  tantis 
Fluctibus  opponas,  magnae  teque  obiice  cladi. 
Communes  tutare  domos,  communia  serva 
Regna,  mea  fundata  manu,  sententia  fratri 
Ista  Remo  sedet;  id  Curii,  Deciique  precantur, 
Id  Numa  coelicolum  cultor,  sanctique  Catones, 
Id  Populus,  Patresque  rogant,  ne  despice  gentem 
Nate  tuam,  viden'  ut  campis  tam  multa  virorum 
Millia  praestantum  generosis  frontibus  errent 
Elysiis :  te  nemo  tamen  praestantior  ore, 
Non  animo  melior,  nec  ad  horrida  promptior  arma. 
Te  externi,  nostrique  duces  venerantur  et  ipse 
Depositis  odii  causis,  livore  sepulto, 
Te  praefert  Caesar,  meliorem  seque  fatetur, 
Quandoquidem  pietas  et  nescia  rumpere  leges, 
Dignior  et  sceptro  et  regni  diademate  virtus. 

(Cicero  Romulum  et  Pompeium  persuadet, 
mala  haec  a  Deo  immissa  esse  propter  scelera). 

Hac  prece  motus  erat,  mentemque  movebat  ad  artes 
Antiquas,  artes  belli,  Martisque  laborem, 
Cum  pater  eloquii  culto  sic  Tullius  ore 
Flexit  ab  incoeptis  animos,  coetumque  resolvit: 

Magne  pater  nostri  generis,  tuque  optime  civis, 
Optime  Dux,  patriaeque  ingens  pietatis  amator, 
Quem  cives  colui  ante  alios,  dum  vita  manebat, 
Ferre  urbi  auxilium  frustra  meditamur,  Olympi 
Ipse  pater,  qui  regna  tenet,  qui  fulmina  torquet, 
Sic  statuit,  scelus  hanc  hominum  sibi  suscitat  iram, 
Divisae  excitis  se  seditionibus  urbes 

Ausoniae  lacerant,  una  intra  moenia  livor, 
Ambitio,  nummique  sitis  corrumpere  mores, 
Ut  coepere  pios,  nulla  est  reverentia  recti, 
Nulla  quies  animis,  nullusque  salutifer  urbi 
Civis,  opes  patriae  rapiunt,  aeraria  nudant, 
Et  commune  bonum  in  proprios  elabitur  usus. 
Hae  pravae  vivendi  artes,  haec  pessima  morum 
Colluvies,  nobis  latum  qui  reximus  orbem 
Abstulit  imperium,  Romamque  aliena  coegit 
Iura  pati ;  serviret  adhuc,  nisi  provida  Narsis 
Cura  redemisset,  pulso  capitolia  Gotho. 
Quae  rapuit  patres  eadem  fortuna  nepotes 
Insequitur,  viret  aeterna  sors  aspera  fronde. 
Prospera  brumales  pluvias  et  frigora  sentit. 
Astraque  debihbus  non  fert  ardentia  ramis, 
Atque  omnis  timet  incursus,  aevoque  senescit 
Sponte  sua,  cum  fixa  manens,  stabilisque  putatur, 
Occidit  extemplo,  fugitque  infida  repente. 
Sorte  sua  utantur,  lex  est  Deus  omnibus  aequa, 
Omne  quod  a  Superis  bellum  est,  revocabile  non  est, 
Sed  neque  rex  Erebi  quemquam  tranare  paludem, 
Nec  Superis  iterum  reddi  sinit :  est  pia  quae  te, 
Romule,  cura  movet,  sed  subdita  legibus  Orci, 
Nos  istis  aeterna  ligant  ergastula  campis, 
Nec  licet  ad  patrium  limen,  coelumque  reverti. 
Felices  animae,  sedem  quibus  aetheris  alti 
Iuppiter  indulget,  possunt  ea  fata  movere. 
Nos  orbis  quondam  Domini  servimus  Averno, 
Fata  regunt  illae,  terrenaque  regna  gubernant. 
Verte  alio  mentem,  nec  nos  ea  cura  fatiget, 
Sit  satis  exilio  nobis  leviore  teneri. 

{Enumerantur  flagitia  quae  cladem  inferunt). 
His  animae  dictis  coetu  siluere  relicto. 
Interea  nostras  odiis  flagrantibus  urbes 
Exercent  furiae;  per  rura,  per  oppida  saevit 
Martis  opus,  Petrique  domus  polluta  fluenti 
Marcessit  fluxu :  nulla  hic  arcana  revelo, 
Non  ignota  loquor,  liceat  vulgata  referre. 
Sic  urbes,  populique  ferunt,  hic  rumor  ab  austro 
Cimmerios  ultra  latices  per  opaca  silentis 

Claustra  viae,  sale  concreto,  quae  plurima  crescit 
Stiria  frigentes  Scythiae  penetravit  in  agros, 
Venit  ab  herculeis  per  Iberum  Gadibus  aequor 
Qua  subit  excelsam  Thetys  interflua  Calpen 
Ad  vada  Gangaridum,  magno  qui  proxima  Gangi 
Rura  tenent,  gemmasque  legunt,  ea  fama  per  omnem 
Iam  vetus  Europam  mores  extirpat  honestos. 
Sanctus  ager  Scurris,  venerabilis  ara  cinaedis 
Servit,  honorandae  divum  Ganimedibus  aedes. 
Quid  miramur  opes,  recidivaque  surgere  tecta? 
Thuris  odorati  globulos  et  cynnama  vendit 
Mollis  Arabs,  Tyrii  vestes  et  muricis  imbrem, 
Indus  ebur,  croceum  Cilices  et  Tmolus  odorem, 
Mel  Siculi,  ferrum  Chalybes,  tenuissima  Seres 
Vellera,  Cretenses  mollissima  vina,  Tanager 
Pernices  mercatur  equos,  venalia  nobis 
Templa,  sacerdotes,  altaria,  sacra,  coronae, 
Ignes,  thura,  preces,  coelum  est  venale,  Deusque. 

(Xystum  IV  Papam  cohortatur  ad  coercenda  vitia). 

Xyste  pater,  fidei  custos,  oviumque  magister, 
Quas  bonus  effuso  moriens  in  sanguine  pastor 
Abluit  aetatis  damnosa  licentia  nostrae, 
Quam  veterum  semper  crescens  incuria  patrum, 
Et  sceleri  pandens  aditum,  moresque  severos 
Aversata  parit,  tua  sentiat  arma,  coerce 
Hanc  vitem,  ancipiti  ramos  preme  falce  vagantes, 
Namque  feros  fructus  et  tristem  frugibus  umbram 
Fert  inculta,  iacens  Cererem  necat,  occupat  agrum. 
Mille  sub  his  latebrae  foliis  et  mille  rapaces 
Hac  habitant  sub  fronde  ferae,  vulpesque,  lupique 
Mitiaque  invadunt,  laniantque  animalia  passim, 
Sic  cicurum  genus  omne  perit,  per  ovilia  regnant 
Saevus  aper,  tigres  rapidae,  truculenta  leonum 
Semina,  multicolor  pardus,  gryps  naribus  uncis, 
Et  variae  panthera  cutis,  gravis  unguibus  ursa. 
In  genus  hoc  pater  arma  move,  sua  pascua  redde 
Foecundis  ovibus,  stent  ad  praesepia  tauri, 
Qui  signata  iugis,  longoque  attrita  labore 
Colla  gerunt,  postquam  rerum  te  Roma  potentem 
Fecit  et  obscuro  iubar  hoc  resplenduit  orbi, 

Exanimis  virtus  scelerum  sub  mole  sepulta 
Respirare  parum  visa  est  et  tollere  frontem. 
Et  nisi  tot  vitiis  haec  saecula  nostra  fuissent 
Depravata,  boni  poterant  rectoris  habenae 
Errantes  frenare  rotas,  sed  tantus  equorum 
Impetus  aurigam  superat,  frustraque  retractans 
Lora  gubernator  sine  lege  per  invia  fertur. 
Propterea  sortem  doleo  mitissime  patrum 
Xyste  tuam,  fueras  annis  melioribus  aptus. 
Est  tibi  quae  tanto  satis  est  in  principe  virtus : 
Sed  velut  obscuris  Phoebi  sub  nubibus  ardor 
Languet  et  umbra  diem  piceae  caliginis  aufert, 
Sic  tua  corrupti  vitio  clementia  saecli 
Obscuratur,  eunt  pessum  pietasque,  fidesque. 

(  Varia  regnant  vitiorum  monstra,   sed  desunt  domitores). 
Lerna  palus  terra  est,  vitiorum  exercitus  hydra, 
Alcides  nusquam  est,  ardentem  saeva  Chimaeram 
Monstra  tenent,  nec  adest  Glauci  castissima  proles. 
Candida  Gorgonei  capitis  coma  fluxit  in  angues, 
Et  neque  Mercurii  prosunt,  nec  Palladis  arma. 
Daedaleis  inclusa  viis  Minoia  monstra 
Passim  habitant,  crebris  uterum  quae  caedibus  augent, 
Nec  potis  est  multa  ingluviem  saturare  rapina, 
Nec  superat  Thesea  manus :   per  tecta,  per  aulas 
Harpyiae  funesta  lues,  fluxuque,  fameque 
Infestae  volitant:   Boreae  genus  omne  recessit. 
Syrenes  redeunt  et  Phoebi  filia  Circe, 
Quae  placidos  hominum  ferali  carmine  vultus 
Vertit  in  immites  formas  et  in  ora  ferarum. 
Plurima  sunt  nobis  sancti  vestigia  saecli, 
Et  gentis  monumenta  piae,  sunt  ardua  templa; 
Sunt  sacris  congesta  patrum  sancta  ossa  sepulcris. 
Est  fidei  caput,  est  veri  latria  Tonantis, 
Ista  sed  Hesperidum  velut  aurea  mala  dracones 
Caerulei  servant,  (res  detestanda)  nec  ullis 
Flenda  satis  lacrymis,  nec  me  convitia  quisquam 
Texere  causetur,  mordaxque  excudere  carmen  : 
Haec  sunt  pro  sanctis  gemitus,  lamenta,  dolores 
Moribus  et  Superum  pro  maiestate  querelae. 

{Culpae  cleri.   C/.  p.  6). 
Ista  movent  Superos,  vocat  hoc  scelus  aethere  ab  alto 
Bella,  famem  et  diri  genus  insuperabile  morbi. 
Heu  sortem  gregis  adversam,  sidusque  malignum, 
Quum  custode  caret,  cum  fracto  vimine  sepes 
Nocturnos  aditu  fures  admittit  aperto, 
Praesertim  cum  dira  fames  ieiuna  luporum 
Intestina  premit,  rabidique  mapalia  lustrant. 
Praeda  sumus,  fracto  ferimur  temone  per  altum, 
Qua  furit  Oebaliae  violentior  ira  Maleae. 
Nunc  vada  latrantis  scyllae,  nunc  ora  carybdis 
Radimus  et  Libycas  rapido  nunc  aequoris  aestu 
Pellimur  in  Syrtis,  nunc  per  tua  saxa  Caphareu. 
Pulsa  dies  tenebris,  nubes  Erymanthidon  ursam 
Abstulit,  indicium  coeli  Magneta  latentis 
Perdidimus,  tumet  in  montes  et  lapsa  remugit 
Doris,  arenosi  saliunt  ad  sydera  fluctus, 
Adversaeque  undis  undae,  contrarius  Euro 
Flat  Zephyrus,  Boreas  Austro,  subversa  dehiscunt 
Aequora  et  inter  se  spumis  albentia  pugnant. 
Vicini  trepidant  agri,  pulsata  reclamant 
Littora,  vixque  obstant,  collisa  rebellibus  undis. 
Ah  miserae  quae  nunc  inter  cunabula  matres 
Parvula  securo  nutritis  pignora  lacte ! 
Quot  tepidi  erumpent  oculis  turgentibus  imbres, 
Quot  gemebunda  premet  fessus  suspiria  pulmo. 
Maesta  quot  attractis  salient  singultibus  ora, 
Quum  tepido  dulces  rapientur  ab  ubere  nati, 
Atque  viris  ipso  caesis  in  limine  vestrae 
Diripientur  opes,  sparsis  cum  crinibus  ipsae 
Praeda  eritis,  manibus  vinctis  hostile  per  agmen 
Ibitis,  attonito  prostrata  cadavera  gressu 
Calcantes,  lacerasque  comas  atque  ora  cruenta 
Vestrorum  seu  natorum,  seu  forte  parentum, 
Atque  pio  late  stagnantes  sanguine  campos! 
(Orat  Deum  pro  insontibus). 
Summe  Pater,  coeli  saltem  cui  regia  paret, 
Singultus  audi  insontes,  fletuque  piorum 
Flectere :  crudeles  gladii,  saturandaque  caede 
Spicula  primores  populi,  frontesque  superbas, 

Oraque  blasphemo  feriant  inflata  tumore. 
Parce  rudi  populo  maiorum  exempla  sequenti, 
Imbellemque  manum  salva,  qui  cetera  salvas. 
Quid  meruere  greges?  pastorum  incuria  damno  est. 
Cerne  laborantem  freta  per  salientia  cymbam, 
Et  miseris  fer  opem  nautis,  pontumque  furentem 
Sterne,  suis  manda  ventos  liget  Aeolus  antris. 
Fatales  properant  anni,  noviesque  voluta 
Fert  alias  leges  centeno  machina  cursu. 
Nec  Deus  has  labi  aerumnas  prohibebit  ab  astris. 
Tempus  adest,  quod  iam  venturi  praescia  vatum 
Pectora,  fatidicae  quod  praedixere  Sibyllae: 
Corripite  arma  viri  dextris,  laevasque  reflexis 
Insertate  manus  clypeis,  Deus  odit  inertes. 
Ecce  procul  denso  nigrescit  pulvere  coelum, 
Sublataeque  leves  nimbi  tolluntur  arenae. 
Accipient  fuscae  caedis  cava  flumina  rivos, 
Rubraque  pampineos  imitabitur  unda  liquores. 
Non  igitur  frustra  diros  ardere  cometas 
Vidimus  et  medio  Phoebum  pallescere  coelo, 
Defectumque  pati,  nigraque  in  veste  sororem 
Inter  nocturnos  ignes  incedere  moestam. 
Tempus  erit  Parcis  celeres  glomerantibus  annos, 
Cum  mediis  fossor  campis  tellure  subacta 
Inveniet,  conosque  truces  et  nuda  virorum 
Ossa,  gravesque  solo  galeas,  ensesque  sepultos, 
Armaque  nostra  suo  non  convenientia  saeclo, 
Atque  immutatos  rerum  mirabitur  usus. 
Haec  properant,  dictumque  fides  non  sera  sequetur. 
Sed  steriles,  gelidaeque  animae  quas  imbre  Megaera 
Lethaeo  aspergens  requie  sopivit  inerti 
Contemnunt,  tepidoque  trahunt  secura  cubili 
Otia,  tractantes  lautis  convivia  mensis. 

(Excitat  ad  fiduciam  i?i  Deuni). 
Nubila  mens  hominum,  sortisque  ignara  futurae, 
Terretur  vanis  et  vera  pericula  ridet. 
Non  tamen  ista  minus  properant,  incredula  poenas 
Turba  dabit,  curisque  brevi  tabescet  amaris. 
At  si  tantus  amor  Superum,  si   tanta  moveret 
Corda  virum  pietas,  studiis  si  talibus  artes 

Ingenuas  colerent  homines,  nec  iacta  perirent 
Semina,  nec  litui  streperent,  nec  classica  cantu 
Terribili,  nec  dira  lues  praecideret  annos. 
Nam  licet  obsequiis  opifex  lucentia  mundi 
Astra  suis  aptans  semen,  causasque  malorum 
Ignibus  aethereis  dederit,  coeloque  volanti : 
Ipse  tamen  liber,  nulloque  coercitus  astro, 
Vultque,  potestque  piis  precibus,  votisque  suorum 
Annuere  et  coeli  flammas  cohibere  nocentes. 
Aspice  magnanimum  bellatoremque,  ducemque, 
Qui  promissa  suum  genus  introduxit  in  arva  : 
Et  facilem  cognosce  Deum,  miserisque  faventem 
Casibus  et  nostra  Superum  prece  numina  flecti. 
Barbara  gens  populum  reducem  prohibebat  ab  agro 
Pollicito,  contra  sumptis  Dux  impiger  armis 
Castra  movens  hostes  ingemi  strage  fugatos 
Pressit  et  infesto  turbas  dum  caederet  ense. 
Iam  nox  atra  caput  velata  nigrantibus  umbris 
Pallentes  urgebat  equos,  lentumque  soporem 
In  terras  biiugo  secum  temone  vehebat, 
Ne  tenebris  decepta  manus  victoris  ab  ictu, 
Caedeque  cessaret,  Solymis  ut  gloria  maior 
Esset  et  evulsa  generis  radice  superbi 
Libera  pacificis  habitarent  agmina  campis. 
Vota,  precesque  ducis  Deus  audiit,  atque  volantis 
Ipse  manus  Phoebi  volucrumque  retraxit  equorum 
Lora  Pater,  pluresque  diem  produxit  in  horas, 
Vincendique  moras  dedit  et  comes  ivit  in  arma. 
Sol  stupuit,  fixoque  diu  resplenduit  orbe. 
Caetera  quae  coeli  Dominum  Titana  sequuntur 
Ordinibus  certis  sua  ne  intervalla,  vetusque 
Sidera  mutarent  iter  et  ne  curreret  orbis 
Ordine  turbato  currus  traxere  citatos 
Et  iuga  frenatis  subito  tenuere  quadrigis 
Solis  ad  exemplar,  regemque  imitata  quierunt, 
Uranie  dulci  septem  discrimina  cantu 
Quae  regit  immoto  vocem  compressit  Olympo. 
Sic  Pater  edixit,  sic  Dii  fecere  minores, 
Sirenesque  octo,  quibus  est  data  cura  movendi 
Immortale  Dei  templum  bis  quattuor  orbes. 

Ipse  arcem  super  excelsam,  super  ardua  mundi 
Culmina,  qua  roseum  surgens  aurora  colorem 
Explicat,  aeterno  patrem  modulamine  laudant, 
Cunctaque  distinctis  aptant  mortalia  fatis  : 
Humanis  igitur  si  mitia  numina  rebus 
Cernimus  antiquos  tantum  curasse  labores, 
Ut  tardata  polis  mundi  mirantibus  astra 
Paruerint  homini,  credo  si  nescia  labis, 
Totaque  sub  magni  imperium  collata  Tonantis 
Semper  nostra  piis  pareret  legibus  aetas, 
Sollicito  terrore  carens  felicibus  armis 
Mortales  agerent  sub  Diis  custodibus  aevum, 
Nostraque  non  nimbo  metuens,  non  missa  per  auras 
Ardenti  Iovis  arma  manu,  non  torva  furentis 
Ora  Noti,  Libycum  spumans  quibus  aequor  in  altum 
Tollitur  et  campis  versata  liquentibus  unda 
Serpit  in  Ausoniam,  tyrrhenaque  littora  pulsat: 
Sed  neque  tecta  timens  caeco  sub  gurgite  saxa, 
Non  vada,  non  scopulos,  Turcarum  a  littore  victrix, 
Foetaque  multiplici  remearet  foenore  classis. 
Quomodo  Deus  placandus  sit. 
{Petit  id  sibi  a  Musis  tamquam    Angelis  revelari), 
Qua  prece  placari,  quo  possint  munere  flecti 
Numina,  Castalides,  ostendite,  numina  vobis 
Cognita;  terrigenum  miserae  succurrite  sorti. 
Dum  precor,  Uranie,  cui  sidera  nota,  Deumque 
Tecta,  supercilio  sic  est  effata  sereno: 
Corpora  siderei    sicut  mortalia  coeli 
Imperio  subsunt  et  nulla  rebellibus  armis 
Bella  audent,  sequitur  magnes  Erimantidos  astrum, 
Et  quo  luna  iubet  fugit  atque  revertitur  unda: 
Tempora  sol  variat,  sic  mens  aeterna  parenti 
Iustitiam,  sanctos  mores  et  laudis  honorem 
Perpetuum  debet,  sunt  haec  gratissima  coelo 
Orgia  et  infestis  obstare  potentia  fatis. 
Sed  postquam  liquit  terras  Astraea  nocentes 
Fugit  et  ipse  hominum  leges,  qui  condidit  ordo. 
Temporeque  ex  illo  summi  reverentia  patris, 
Sanctaque  divini  ruit  observantia  cultus. 
Hi  quoque,  qui  nomen  de  relligione  superbum 


Usurpant,  quamquam  sanctis  a  patribus  ortos 
Se  iactent,  ovium  molli  sub  vellere  fraudes 
Mente  Lycaonias  servant  et  crimine  sordent: 
Quod  speciem  virtutis  habens  scelus  omne  colorat. 
Nec  tamen  his  maculis  sordet  pecus  omne,  magister 
Ne  pereat,  quaedam  sibi  servat  ovilia,  semen. 
Qui  prece  sollicitant  Superos,  multoque  per  omnes 
Thure  litant  aras  veniam,  pacemque  precantes, 
Invisi  Superis,  faedaque  libidine  olentes. 
Heu  frustra  incestis  iterant  sacra  orgia  dextris, 
Polluti  circum  quoties  altaria  vultus 
Conveniunt,  celebrantque  choros  et  carmine  mixto 
Sancta  Deum  vanis  penetralia  vocibus  implent: 
Irritant,  irasque  movent,  non  numina  flectunt. 
Hac  prece  nil  opus  est,  nil  adiutoribus  istis 
Auxilii  sperate,  novis  date  templa  ministris. 
Sacrilegum  genus  ex  adytis,  templisque  Deorum 
Pellite,  nec  longos  scelera  haec  vertantur  in  usus. 
Quid  Solymos  ritus,  quid  montibus  aemula  templa, 
Aequatamque  iugis  molem,  longumque  pcr  aevum 
Limina  solemni  late  celeberrima  cultu, 
Antiquasque  Dei  sedes  cum  moenibus  altis 
Eruit  et  pulchram  ex  imis  radicibus  urbem  ? 
Sacrificae  gentis  scelus  et  contagia  passim 
In  patrias  prolapsa  domos  movere  Tonantem, 
Qui  Romana  vocans  ad  opes  et  regna  suorum 
Castra,  secundabat  cursus,  classemque  regebat 
Ausoniam,  stimulosque  animis  addebat  et  ignes. 
Ipse  acies  inter  tenui  circumdatus  aura 
Versabatur  agens  animosam  in  praelia  gentem, 
Oppugnansque  altas  arces,  scelerata  ruebat 
Moenia.  Coelicolum  post  longa  silentia  tandem 
Evigilans  furor  imperiis,  regnisque  ruinam 
Ingerit  et  celeri  pessum  trahit  omnia  caede. 
Sicut  in  antiquas  flammis  volitantibus  aedes, 
Quum  saevit  Vulcanus,  eunt  laquearia  iunctis 
Cum  trabibus,  tabulaeque  leves  atque  ardua  tecta 
In  cineres,  longosque  rapit  brevis  hora  labores. 


—  80  — 

(  Vetus  religio  instauranda 
et  Deus  rite  colendus ;  altero  Elia  Propheta  nunc  opus  est). 
Si  robusta  fides,  si  spes  immobilis,  ardens, 
Si  pietas  senis  et  vitio  inviolabile  pectus 
Afforet,  ignicolor,  quem  lapsus  ab  aethere  currus 
Sustulit  in  Phoebi  silvas  atque  ardua  templa, 
Ferret  opem,  possetque  instans  avertere  fatum  ; 
Ipse  sacerdotes  Phythonia  pectora  falsos 
Abstulit  et  longo  campis  arentibus  aestu 
Elicuit  largum  subitis  de  nubibus  imbrem. 
Traxit  et  aethereos  superis  ex  orbibus  ignes. 
Et  nova  circumdans  liquidis  altaria  rivis 
Quum  bove  mactato  rutilans  superincidit  ardor, 
Et  quum  dura  ferens  regis  mandata  superbi, 
Attonitus  sensit  flagrantia  fulgura  miles. 
Hic  antiqua  tuae  iecit  primordia  gentis, 
Namque  rudem  tunicam  tetrae  fuliginis  instar, 
Cui  simplex,  expersque  artis  natura  colorem 
Fecerat,  induitur,  per  saecula  cuncta  nepotum 
Progenies  iussit  similem  gestaret  amictum. 
Incola  Carmeli  primus  fuit  ipse  pudoris 
Virginei  princeps  et  vitae  coelibis  auctor. 
Ipse  suo  sanctos  urbes  et  moenia  patres 
Linquere  et  in  tacitis  servare  silentia  campis, 
Exemplo  docuit,  solus  namque  ipse  per  umbras 
Errabat  nemorum,  pomis  contentus  et  unda. 
Gramen  ei  pro  melle  fuit,  pro  nectare  lympha. 
Sed  felix  nunc  arva  colit  ridentia  supra 
Frigoris  aerii  et  lapidosae  grandinis  oram. 
Ille  licet  gemina  vertex  aestate  quotannis 
Sudet  et  a  nobis  cum  sol  declinat  in  aust^os 
Et  cum  littorei  petit  humida  brachia  cancri, 
Scilicet  aequali  Librae,  Phryxique  sub  astro, 
Depresso  quoniam  multum  telluris  ab  orbe 
Tollitur,  infestis  numquam  tamen  ignibus  ardet, 
Purpureos  semper  flores,  spirantibus  auris, 
Ora  tepens  semper  violas  et  candida  semper 
Lilia  fert,  brevibusque  dies  absconditur  umbris. 
Quattuor  ex  is\is  labentia  flumina  campis 
Lata  rigant  Asiae  ripis  ingentibus  arva: 

Sunt  rigui  fontes,  vitreosque  nitentia  rivos 
Prata  bibunt,  tersus  semper  sine  nubibus  aer, 
Nec  quatitur  ventis,  nec  rauca  tonitrua  frangit: 
Brachia  pomiferae  curvant  redolentia  silvae, 
Pendulaque  electri  gratum  induit  uva  colorem. 
Collibus  in  parvis,  ubi  paulum  iugera  surgunt, 
Perpetuas,  ramis  fecunda  feracibus  arbor, 
Semper  habet  fruges,  quibus  et  contemnere  fatum 
Possit  et  expertem  morbi  servare  iuventam. 
Nulla  patet  curis  illuc  via,  nulla  dolori, 
Nulla  neci,  colit  ista  senex  loca  sancta  beatus. 
Atque  sub  occasum  mundi  rediturus  in  orbem, 
Non  timet  interea  Parcae  ne  stamina  rumpant. 
Hoc  sene  nunc  opus  est  et  te,  mitissime  vatum, 
Cuius  ad  ingressum  rubri  salis  unda  recessit 
In  geminas  rupes,  patuit  maris  alveus  ingens 
Praetereunte  Duce  et  populo  per  concava  regna 
Neptuni,  timuit  Triton,  sonuere  cavernae, 
Delphines  curvi  et  Phocae  fugere  natantes, 
Subque  imas  egit  Protheus  pecus  omne  latebras. 
Si  Deus  hos  nostro  miserans  concederet  aevo, 
Dura  inter  vapidos  paterentur  iurgia  patres: 
Usque  adeo  invisa  est  probitas,  odiosaque  Virtus. 
Tempore  namque  isto,  vitio  datur  esse  pudicum : 
Est  scelus  esse  pium,  saecli  haec  est  gloria  nostri! 
Parce  igitur  pro  gente  tua  tabescere,  vates, 
Pone  preces,  ambire  Deos  et  sidera  noli. 
Quod  coelum,  Superique  ferunt,  mutabile  non  est. 

{Describit  dihivium,   cuius  causa  erant  scelera). 
Dixerat  Uranie,  cum  Thespias  altera  vocem 
Extulit  et  tales  est  orsa  Polymnia  cantus: 
Hic  iuvat  antiquam  cladem,  veterumque  dierum 
Fata  recensere  et  primaevae  gentis  ab  ortu 
Illuviem,  repetens  missos  trans  littora  fluctus, 
Ignotosque  prius  nimbos  et  nubila  dicam, 
Scilicet  ut  memores  iusto  sub  iudice  vestros 
Ire  dies,  certasque  sequi  post  crimina  poenas, 
Cautius  ambiguae  cursus  et  euntia  vitae 
Tempora  curentur,  nec  inerti  pressa  veterno 
Mens  hebeat,  sed  prompta  graves  superevolet  artus, 

Venturamque  timens  cladem,  vicinaque  fata, 

Mobilium  turpi  rerum  ne  se  inquinet  usu, 

Sed  solum  videat  Patrem  et  reverenter  adoret: 

Qui  sedet  et  stabilis  solo  movet  omnia  nutu. 

Cum  Pater  Oceano  sceleratam  perdere  gentem 

Vellet,  ad  imbriferos  errantia  sidera  pisces 

Duxit  et  officiis  aptavit  tristibus  astra: 

Sed  tamen  ante  rudes  turbas  et  barbara  regna 

Quam  subitis  deleret  aquis,  praemisit  in  orbem 

Fatidicum  vatem,  qui  crimina  longa  piari 

Posse,  libidinibus  si  noxia  parceret  aetas, 

Instantesque  iras  caneret,  clademque  futuram. 

Interea  Divum  monitu  contexere  vastum 

Instar  montis  opus  coepit:  quo  clauderet  omne 

Quadrupedum,  volucrumque  genus,  stirpemque  nepotum 

Formabatque  ratem  magnis  super  aequor  ituram 

Motibus  et  grandi  pressuram  Nerea  mole. 

Clarus  adhuc  radiis  Phoebi  lucentibus  aether 

Splendebat,  quum  ligna  faber,  caesamque  pararet 

Materiem,  nondum  tellus  cogtioverat  imbres: 

Sed  crescentis  adhuc  post  prima  exordia  mundi 

Terra  patens,  proprioque  madens  humore  ferebat 

Omnia:  proventuque  suos  meliore  colonos 

Iugera  pascebant,  gravioraque  semina  culmos, 

Pomaque  maiori  curvabant  pondere  ramos. 

Tunc  etiam  virides  animalia  tuta  per  agros 

In  longos  ventura  annos,  aevumque  senile 

Gramina  tondebant,  nondum  violata  pruinis 

Nec  gelidas  experta  nives,  sed  mitia  Veris 

Tempora  et  assiduum  placidissima  frigora  rorem  ; 

Nondum  Lampeties  Ithacis  armenta  colonis 

Obfuerant,  nec  fixa  .veru  versaverat  exta 

Geriones,  nondum  fuerant  magalia,  necdum 

Raptor  Aventinos  macularat  sanguine  colles: 

Impia  nec  caesis  vivebant  saecula  bobus. 

Tunc  igitur  populi  indociles,  ignara  Deum  gens 

Mirantes  ratis  immensam  consurgere  molem, 

Consilium  sprevere  viri,  nec  dicta  putarunt 

Digna  fide  et  sanctum  senis  irrisere  furorem. 

Ecce  niger  piceis  velatur  nubibus  aer 

Et  Phoebi  lux  alraa  diem  dififundit  opacara. 
Iam  coelum  insolitis  reboat  mugitibus,  ingens 
Nimbus  adest,  fugere  ferae,  fugere  volucres: 
Flumina  certatim  tumidis  Nereides  undis, 
Et  freta  tollebant,  nigro  pallentia  coelo. 
Nubila  conglomerans  pennis  rorantibus  Auster 
Aethiopes,  Libyamque  super  stridente  volatu 
Ibat  et  excussis  ardebant  ignibus  aurae. 
Aeoliae  tremit  omne  solum,  furit  Aeolus,  antra 
Fracta  sonant,  factoque  volant  procul  agmine  venti. 
Contremuere  urbes,  tristes  per  rura  coloni 
Cogere  ab  imbre  greges,  stabulisque  armenta  tueri 
Dum  properant,  crescentis  aquae  lata  aequora  cursus 
Impediunt,  frustra  pecudes  balatibus  agnos 
Sollicitant,  frustraque  vocant  sua  parva  capellae 
Pignora,  convellunt  frondosa  cacumina  Cauri : 
Diripiuntque  casas,  volitantque  per  aera  culmi. 
Attonitae  matres  strictis  ad  pectora  natis 
Ardua  tecta  petunt,  iuvenum  robustior  aetas 
Annosas  scandunt  quercus,  fugiuntque  repente, 
Quo  nulli  fugisse  datur,  confusa  per  urbes 
Infantum,  iuvenumque  sonant  lamenta,  senumque. 
Itur  io  excelsas  turres  et  summa  domorum 
Culmina :  Neptunus  spumans,  ultricibus  undis, 
Insequitur  miseros,  arctant  praesentia  fata. 
Imbre  madent  tunicae,  porrectis  crinibus  unda 
Liquitur:  Oceanum  dicas  ex  aethere  labi. 
Et  lacrymae  miscentur  aquis,  ad  nubila  frustra 
Tolluntur  cum  voce  manus,  sua  numina  quisque 
Clamat :  in  erectas  Boreae  violentia  frontes 
Nimboso  spuit  ore  tonans  et  verba  precantum 
SurTocat,  ne  forte  Dei  referantur  ad  aures. 
Iamque  superfusum  campos  absconderat  aequor, 
Nulla  fugae  superest,  superest  spes  nulla  salutis. 
Haec  vada  non  gressu,  non  sunt  tentanda  natatu : 
Et  iam  raontanis  veniunt  qui  e  fontibus  aranes, 
Et  quae  per  campos  latis  vada  concava  ripis 
Magna  mole  fluunt,  gremio  complexa  capaci, 
Vix  tanto  satis  est  oneri  Neptunia  Doris. 
Iam  solae  extabant,  excelsa  cacumina  quondam, 

Nunc  humiles,  mersaeque  altis  in  fluctibus  Alpes. 
Utribus  innixi,  tabulisque  ad  pectora  tractis 
Complexique  trabes  haustum  saepe  ore  vomebant 
Oceanum,  tandem  victi  oppugnantibus  undis 
Ora  sub  immensos  mergebant  pallida  fluctus. 
Vallibus  ex  imis  profugos  qui  summa  tenebant 
Culmina,  montanosque  apices,  cum  Nerea  semper 
Alta  magis  petere  et  plenis  de  nubibus  imbres 
Certatim  ruere  et  iam  mortem  instare  viderent. 
Poenituit  tandem,  serasque  dedere  gementes 
Nequicquam  lacrymas  et  fallere  numina  votis 
Consueti,  quum  vota  darent,  ridebat  Olympus. 

{Prosequitur  descriptio?iem  mag?ii  diluvii). 
Flumina  non  norant  ripas,  nec  littora  fluctus ; 
Aeriae  volucres  humore  madentibus  alis 
Praecipiti  casu  lapsae  cum  brachia  multum 
Iactassent  pelago,  fatum  tandem  ore  trahebant. 
Fugerat  in  latices  Rhodope,  magnusque  latebat 
Apenninus  aquis,  nigro  sub  gurgite  summum 
Presserat  Ossa  caput,  non  apparebat  Olympi 
Altus  apex,  ipsis  avibus  non  pervius  ante  : 
Tunc  tamen  et  curvis  ratibus  (si  forsitan  illa 
Aetas  usa  fuit  ratibus),  pecorique  marino 
Pervius,  aequoreo  quae  numquam  tingitur  imbre 
Vicinis  timuit  mergi  sub  fluctibus  Ursa. 
Apta  prius  bello  atque  armis  procera  Gigantum 
Corpora  cum  parvis,  turba  cum  paupere   reges 
Purpurei  nabant  sine  maiestate  supinis 
Pectoribus,  merso  sub  gurgite  foemina  vultu, 
Diffusisque  freto  vittis  et  crinibus  ibat. 
Involvit  sors  una  omnes  discrimine  nullo. 
Gryphes,  equi,  damae  atque  canes,  cervi  atque  leones, 
Agna,  lupus  simul  errabant,  certamina  litis 
Mors  dirimit,  certamque  dies  parit  ultima  pacem. 
Iamque  homines,  iamque  unda  feras  populata  fluebat 
Libera,  non  scopuli,  toto  non  insula  ponto, 
Nec  Cyprum  Venus  alma  videt,  nec  Delphica  Phoebus 
Templa,  nec  Alcides  Thebas,  nec  Cynthia  Delon, 
Nec  Iuno  sua  rura  Samon,  nec  Gnosia  regna 
Iuppiter,  extincta  fugit  Vulcanus  ab  Aetna  : 

Quamvis  claudus  erat  Triviae  vicina  petivit 
Atria,  praepetibus  pennis,  celerique  volatu. 
Nec  cupressiferam  Cyllenen  aspicit  Hermes, 
Nec  Tyberim  Mavors  audax,  tegit  omnia  pontus. 
Protheus  et  Doris,  Glaucus,  Matuta,  Palaemon 
Cuncta  tenent,  Pindi  phocae  videre  cacumen. 
Occiderat  tellus,  ignis,  Neptunus  et  aer 
Mundus  erat:  Cererem  Tethys  amplexa  premebat 
Undique,  Neptunum  quartae  reverentia  sortis 
Non  metuit  violare  domum,  thalamosque  sororis 
Herbiferae,  tentare  etiam  Iunonia  regna 
Non  metuens  auras  spatio  breviore  coegit. 

(Arca  tandem  ad  Armeniae  montes  appulsa  est). 
At  ratis  omne  vehens  animal  terrestre  per  altum 
Ibat  et  obiecta  dirimebat  corpora  prora: 
Atque  videns  utrumque  polum  sublimior  ipsis 
Nubibus  aethereum  per  iter,  qua  casus  agebat : 
Nunc  Zephyros  contra  errabat,  nunc  Solis  ad  ortus, 
Nunc  Austros,  nunc  usta  petens  Aquilonibus  arva, 
Donec  in  Armeniae  rupis  delata  cacumen 
Iam  retro  labente  mari  vestigia  fixit. 
Nam  Pater  excelsa  mundum  speculatus  ab  arce, 
Ut  genus  humanum  salvo  vix  semine  vidit 
Interiisse,  fretum  iussit  cessare,  nec  unquam 
Amplius  Aegeon  dixit  montana  reviset 
Culmina,  nec  scyllae  Glaucus  iungetur  in  altis 
Montibus,  extremae  lustrabunt  caetera  flammae: 
Cum  vetus  ingenti  tellus  arsura  camino 
Absorbebit  aquam  pelagi  sitientis  et  ipsos 
Aethereos  montes  camporum  aequabit  arenis, 
Tunc  altos  mortale  genus  volvetur  in  ignes, 
Immensumque  dabit  volitans  vaga  flamma  fragorem, 
Et  fornace  gemens  mundus  fumabit  eadem. 
Nec  tamen  haec  Phaethontis  erunt  incendia,   Phoebo, 
Quae,  nolente,  crement  orbem :  tunc  omnia  vires 
Astra  suas  iurata  dabunt  et  nostra  facessent 
Imperia  atque  alias  alio  pro  crimine  poenas 
Gens  humana  luet,  cinerem  solventur  in  atrum, 
Quae  mare,  quae  tellus,  quae  corpora  possidet  aeY, 
Nec  tunc  ulla  virum  flammas  industria  vincet. 

Haec  dicente  Deo,  nubes  fugere,  Notusque 

Occidit  et  pulsus  claris  Aquilonibus  Auster. 

Iam  Taurus  iuga  tollebat  deformia  limo; 

Lentus  et  ex  altis  stillabat  frondibus  humor. 

Semisepulta  inter  cumulos  humentis  arenae 

Corpora  siccabant  aurae,  passimque  abeunte 

Rupibus  in  summis  haerebant  aequore  conchae. 

Iam  claro  rutilans  ardebat  lumine  Phoebus, 

Monstrabatque  procul  discussis  nubibus  Idam, 

Turribus  ex  altis  primum  Titana  videntem. 

Riphaeas  arces  Lyciae,  Cilicumque  superbis 

Aggeribus  frontes,  Athon  et  Rhodopeia  saxa, 

Et  Casias  moles,  magnique  cacumen  Olympi, 

Atque  Pyrenaeos  apices,  Athlantaque  magnum. 

Ex  alta  senior  specula  caput  extulit  album, 

Telluremque  videns  :   Salve  sanctissima,  dixit, 

Terra  hominum,  pecudumque  parens,  faecundaque  nutrix, 

Quae  frugum  genus  omne  paris,  quae  vulnera  tergo 

Infmita  pio  pateris,  quo  pignora  pascas. 

Tu  rapidos  ignes,  elementaque  caetera  fixo 

Limite,  tu  coelos  sicut  gravis  anchora  puppes 

Inconcussa  tenes,  pedibus  tua  mitia  nostris 

Pectora  substernis  gaudens  et  moesta  capaci 

Membra  sinu  defuncta  foves,  siccare,  tuamque 

Accipe  progeniem,  pelagi  tot  casibus  actam, 

Longaque  perpessam  angustis  incommoda  tectis. 

(Quomodo  Noe  tandem  ex  arca  egressits  esf). 
Haec  ait  et  pressas  valles  speculatus,  aquosos 
Vidit  adhuc  campos,  nebulasque  errare  cadentes 
Arva  per,  et  lento  circum  iuga  serpere  gressu, 
Et  prono  petere  ima  gradu,  Zephyrisque  fugari 
Lenibus  et  sensim  notis  sua  flumina  ripis 
Restitui  et  pressos  sua  littora  quaerere  fluctus. 
Tum  pater  ingentes  rupto  sibi  limite  portas 
Oceanus  fecit,  per  quas  ire  atque  reverti 
Posset  et  imperio  Lunae  labi  atque  relabi 
Motibus  alternis,  mediasque  revisere  terras  : 
Tunc  gelidi  sinus  Euxini,  tunc  alta  Propontis, 
Ioniumque  fretum,  longis  quod  fluctibus  altum 
Currit  ad  Atlantem,  solidis  tum  Caspia  ripis 

Colligere  occultas  coeperunt  aequora  venas, 

Fluminaque  et  missos  Scythicis  de  vallibus  amnes/ 

Tunc  Arabes  inter  campos,  Nilique  lacunas 

Se  late  mare  diffudit,  tunc  Persica   Doris 

Est  ingressa  solum,  merces  latura  per  Indos. 

Tum  quoque  Maeotis  latam  diffusa  paludem 

Fecit  et  immenso  glacies  induruit  orbe  : 

Despiciens  iterum  sublimibus  alta  fenestris 

Protulit  ora  senex  et  circum  lumina  vertens 

A  ciliis  pendente  manu  deprendit  Araxem 

Finibus  includi  propriis  :  Tygrimque  volantem. 

Sic  ratus  Euphratem,  sic  est  ratus  ire  Niphatem, 

Sic  Rhenum,  Venetumque  padum,  Rhodanumque,  Ararimque, 

Sic  Thermodontem  dubiis  e  fontibus  ortum, 

Et  latos  Hypanis  latices  bisaporis  et  Istrum. 

Sic  vada  Iordanis,  sic  Nili  flumina  septem, 

Et  sua  qui  nigris  dat  nomina  gentibus  Indum, 

Immixtumque  fretis,  solumque  Borystenis  amnem  : 

Tunc  etiam  nitido  coelos  incedere  vultu, 

Et  Phoebi  occasum  croceo  splendore  rubentem, 

Humentisque  Noti  flatus  cessasse  nocentes, 

Contemplatus :  Habent,  dixit,  bella  aspera  finem, 

Et  tandem  maris  et  coeli  cecidere  furores. 

Mox  reserata  videns  bipatentibus  ostia  valvis 

(Namque  Deus  limen,  quod  clauserat  ante,  reclusit) 

Omine  frondiferae  laetus  redituque  columbae, 

Servata  cum  plebe  senex  exivit  et  agris 

Restituit  pecus  et  nemori  genus  omne  ferarum, 

Et  levibus  pennis  volucres  abiere  per  auras. 

{Subiungittir  Abrahae  historia). 
Finierat  tali  responsa  Polymnia  cantu, 
Altera  cum  docti  nutu  soror  annuit  oris, 
Et  placidam  Clio  surgens  extollere  vocem 
Coepit  et  exemplum  prisci  memorabile  dixit : 
His  adiunge  senis,  qui  marmore  primus  acuto 
More  sacerdotum   Phrygiae  pudibunda  Cybelis 
Membra  secans,  magno  dedit  orgia  grata  Tonanti, 
Ipse  pater  sanctae  fidei,  pater  ipse  timoris. 
Hunc  habeant  tua  saecla  ducem,  sic  flectere  coelum, 
Sic  mutare  Deos  poterunt,  sic  fata  movere. 

Tu  Dea  dic,  inquam,  tuus  hic  labor,  ipsa  capaci 
Mente  tenes,  vitaeque  memor  monumenta  prioris 
Cernis  et  annales  aeterno  pectore  servas, 
Cunctaque  praeteriti  memoranda  negotia  saecli  : 
Tunc  Dea  virgineos  oculos,  frontemque  venustam 
Movit  et  in  coelum  versis  ita  vultibus  orsa  est : 
Da  pater  ingeniis  lumen,  da  cordibus  aures, 
Et  chaos  humanis  caecum  de  mentibus  aufer, 
Oblitosque  novas  sordes  laudata  priorum 
Facta  sequi,  patrumque  vias  concede  nepotes. 
Mox  ad  me  conversa  suoque  innixa  sedili 
Talibus  historiam  coepit  percurrere  dictis. 

(Patria,   studium,  peregri?iatio,  fides  etc,  Abrahae). 

Clara  iacet  tellus  ultra  Babylona  superbam, 
Ouam  veteres  ideo  vestri  dixere  Medamnem, 
Ouod  geminos  inter  late  diffunditur  amnes  : 
Scilicet  Euphratem,  Tigrimque  e  fontibus  hisdem 
Progenitos  et  mox  disiunctis  flumina  ripis 
In  duo  divisos,  quorum  secat  illud  Eoas, 
Occiduas  aliud  partes,  longoque  meatu 
Per  nigros  Arabum  populos  versata  rubentes 
Ingrediuntur  aquas  et  se  cum  Doride   miscent. 
Terra  igitur  fluviis  prius  intercepta  duobus, 
Frugum  terra  ferax,  argenti  dives  et  auri  : 
Ouae  nimio  neque  sole  calens,  neque  frigoris   aestu 
Pressa  gravi  tepet  aeterno  placidissima  vere  : 
Indiga  lympharum  tamen  est,  paucisque   rigatur 
Fontibus,  assiduo  pascuntur  gramina  rore. 

Haec  hominum  sublime  genus,  clarosque  virorum 
Fert  animos,  Divum  sacris  aptissima  rebus 
Pectora,  caelestesque  vias  et  sidera  doctos, 
Quos  dixere  Magos,  etiam  per  Persidis  agros, 
Phoenicumque  domos  habitant  et  Agenoris  arva : 
Hos  antiqua  Tyrus  novit,  piscosaque  Sidon. 
Terra  tamen  gemino  primum  quae  clauditur  amne, 
Hos  tulit  et  primos  horum  sibi  vindicat  ortus. 
Hac  igitur  de  gente  satus  gratissima  caelo 
Progenies,  magnique  sagax  Abramus  Olympi, 
Cognitor  errores  varios  damnavit  et  aras 
Indigenae  gentis,  veras  namque  ipse  per  artes 

Illapsuque  Dei  monitus  diversa  negavit 
Numina,  sed  solum  summa  confessus  in  arce 
Esse  patrem  rerum  artificem,   mundique  magistrum 
Abstulit  et  fati  leges  et  inania  iura 
Fortunae,  casusque  levis  damnabile  nomen, 
Aeternosque  docens,  animos  post  funera,  dixit, 
In  requiem  et  vitae  patriam  melioris  ituros : 
Qui  veriti   Numen,  Maiestatemque    Tonantis, 
Clausissent  sine  labe  dies  et  sancta  sequuti, 
Quae  generi  dedit  ipse  suo,  mandata  fuissent. 
Propterea  falsis  assuetae  legibus  urbes, 
Ut  nova  tradentem  populo  mandata,  Deosque 
Tollentem  novere  virum,  communia  sanctum 
In  civem  vertere  odia,  infensaeque  fuerunt, 
Qualis  Socraticae  quondam  gens  Attica  voci. 
Id  metuens  natale  solum,  patriamque  reliquit, 
Regnaque  Sidonio  petiit  contermina  ponto. 
Rex  erat  Assyriis  Ninus  atque  Semiramis  uxor 
Extincti  post  fata  viri  victricibus    armis 
Protulit  imperii  fines  per  Bactra,  per  Indos. 
Inachus  Argivam  parvo  post  tempore  gentem 
Rexit  et  Inachia  cum  Iuppiter  Iside   captus. 
Tunc  Atlas  humero  caelum  tulit,   igne  Prometheus 
Humanum  madido  formans  in  pulvere  corpus 
Contigit  et  venas  vitalibus  imbuit  auris. 
Nondum  Roma  suum  Tyberim,  nec  magna  futurae 
Troia  parens  Romae  Xanthi  cognoverat  undas. 
(Reliquae  partes  hisloriae  Abrahae)* 
At  cum  dura  fames  agros  et  moesta  teneret 
Regna  Palaestinae,  mutata  sede  petivit 
Niligenas,  felixque  solum,  quod  pinguibus  undis, 
Horrea  centeno  latissima  foenore  complet. 
Tunc  rudis  Aegyptus  campos  et  dura  colebat 
Iugera,  nec  causas  rerum  speculata  latentes 
Noverat,  aeterno  currentia  sidera  motu. 
Lanigeros  curare  greges,  cava  cymbia   dulci 
Lacte  coronare  et  mites  nutrire  iuvencos: 
Tunc  communis  erat  labor,  hoc  Aegyptia  pubes 
Exercebat  opus,  glebasque  domabat  aratro. 
Traxit  ab  his  curis  animos  Abramus  et  altam 

Suspiciens  arcem  mundi  :  Cognoscite,  dixit, 
Aethereos  ignes  et  non  mortalia   magni 
Templa  Patris,  sanctique  operis  sanctissima  signa, 
Artificemque  Deum,  qui  sidera  calcat  et  ipsam 
Grandibus  infusam  membris,  cognoscite  mentem : 
Neu  sinite  aeternos  animos  assuescere  terrae, 
Laetarique  luto  et  rebus  gaudere  caducis. 
Terra  perit,  pereunt  undae,  mutabilis  aer, 
Intereunt  ignes,  semper  durabile  coelum 
Permanet  et  nostris  animis  habitacula  servat. 
Ob  scelera  et  culpas  hominum,  ritusque  nefandos 
Impia  diffuso  perierunt  saecula  Ponto  : 
Ob  scelera  et  culpas  hominum,  ritusque  nefandos 
In  cineres  ibit  tellus,  tenuemque  favillam  : 
In  superos  estote  pii,  satis  ampla  feretis 
Sacra  Deo,  templisque  suos  reddetis  honores, 
Ouum  sine  sorde  preces  et  labe  carentia  vota 
Offeret  intactum  maculis  et  crimine  pectus, 
Iustitiam,  moresque  pios  offerte,  litari 
His  sibi  vult  Pater,  infractus  licet  irruat  orbis : 
Virtutes,  animique  manent,  benefacta  supersunt 
Semper  et  arbitrio  Deus  omnia  iudicat  aequo. 
Vivite  virtutum  memores,  virtutibus  aether 
Scanditur  et  summos,  quos  cernitis,  itur  ad  orbes. 
Haec  populis  praecepta  ferens  Abramus  Olympi 
Explicuit  cursus  omnes,  bissenaque  signa, 
Ouae  variant  nitidum  stellati  limitis  orbem, 
Innixasque  fretis  terras,  pontumque  teneri 
Aere,  sublimes  ferri  circum  aera  flammas, 
Astra  ignes  circum  super  ardua  culmina  mundi 
Aeternum  regnare  Patrem,  sceptrumque  tenere. 
His  superaddiderat  prolem  post  longa  futuram 
Tempora,  quae  renovet  meliori  saecula  lege. 
Rura  petens  iterum  proli  promissa  futurae, 
In  primos,  quos  ante  fame  regnante,  penates 
Fugerat,  argenti  locuples  remeavit  et  auri : 
Et  cum  rege  loci  percusso  foedere  gressum 
Cum  consorte  thori,  servorumque  agmine   magno 
Fixit  et  Assyrios  implevit  ovilibus  agros. 

(Ouomodo  promissio  facta  est  Abrahae  et  quomodo  hic  filium 
iussus  est  immolare). 
Tum  primum  coeleste  genus  sub  imagine  visum 
Creditur  humana,  quum  forte  sub  ilicis  umbra 
Frigora  captaret,  venientia  numina  vidit : 
Unum  quod  dulcem  nati  praediceret  ortum, 
Et  duo,  quae  flammis  ruerent  coelestibus  urbes, 
Infames  vitiis  urbes  et  sulphure  dignas. 
Et  quoniam  mater  ventura  senilibus  annis 
Pignora  subrisit,  materni  nomina  Risus 
Induit  auspiciis  oriens  felicibus  infans, 
Spes  generis,  coeli  Proles  habitura  favorem, 
Et  longos  visura  dies,  magnamque  datura 
Progeniem,  visura  Detim,  visura  Tonantis 
Semina,  de  seris  exire  nepotibus  olim. 
Pulcher  et  eximiae  divino  frontis  honore 
Praeditus,  undenos  iam  bis  puer  egerat  annos: 
Ouum  Deus  Abramo  dedit  haec  mandata  fideli : 
I  celer,  ut  nostrae  dulcem  tua  pignora  Risum 
Sacra  feras  arae,  summi  pete  culmina  montis, 
Compositisque  super  truncis  altaria  rlammas 
Subiice  et  arrepto  nati  pete  guttura  cultro, 
Accensosque  super  ramos  effunde  cruorem. 
Impiger  ostensum  cara  cum  prole  cacumen 
(Struxit  ubi  celsam  templi  rex  tertius  arcem) 
Solus  adit  famulis  umbrosa  in  valle  relictis. 
Saepe  patri  dixit  iuvenis:  tibi  culter  et  ignis, 
Victima  nulla  tamen :  suspiria  longa  paternum 
Pectus  agens ;  Nostris  (inquit)  lectissima  flammis 
Victima  mox  aderit,  lacrymaeque  per  ora  cadebant. 
Et  iam  multiplici  stabat  rogus  arbore  grandis, 
Subiectisque  novae  rutilabant  ignibus  arae  : 
Quum  pater  aetherei  reserans  mandata  Parentis, 
Talia  vix  pressis  nato  singultibus  inquit : 
Care  puer,  dulcis  vitae  mihi  dulcior  annis, 
Quem  mea  clausurum  sperabam  lumina,  cuius 
Auxilio  leviter  senii  grave  pondus  inertis 
Laturus   fueram,  mea  spes,  mea,  nate,  voluptas, 
Ob  decus  egregium  formae,  teneramque  iuventam, 
Ingeniumque  pium,  sacrisque  accommoda  rebus 

Corda,  videbaris  longo  dignissimus  aevo : 
At  secus  est  coelo  visum,  summoque  Tonanti. 
Sicut  mira  tibi  fuit  et  coelestis  origo, 
Sic  memoranda  tuum  renovat  miracula  funus, 
Sanctaque  felici  mors  non  discordat  ab  ortu. 
Non  morbo,  seniove  cadis,  non  occidis  hoste, 
Hostia  coelitibus  fies,  manibusque  paternis 
Mite  feres  mortis  genus  hoc,  invita,  tremensque 
Tristibus  officiis  accedit  dextra,  pavetque 
Pectus  et  immotis  frigent  praecordia  fibris  ; 
Sed  Superum  mandata  sequi  et  parere  necesse  est. 
Nec  te  dura  brevis  moveat  praesentia  fati, 
Quando  tibi  melior  dabitur  vita  aethere  in  alto. 
{Prosequitur  responsum    Isaac). 
Hac  pater  illacrymans,  caraque  in  imagine  nati 
Lumina  defixus  minuebat  voce  dolorem. 
Filius  haec  contra  :  Pater  haec  suspiria  pone, 
Pone  pater  fletum,  si  quidquam  fata  doloris, 
Funera  si  quid  habent  poenae,  fugit  ocius  Euro. 
Ergo  Dei  sortem  potuisti  credere  nato 
Difticilem?  tenerisve  fui  sic  doctus  ab  annis? 
Hos  puero  mores  pater,  haec  praecepta  dedisti  ? 
Intrepidus  fati  genus  hoc  reverenter  honestum 
Suscipio,  nec  me  flammae,  nec  vulnera  terrent. 
Immo  ego  me  frustra  genitum  et  vitalibus  auris 
Contra  iura  frui  credam,  si  iussa  pigeret 
Ista  pati;  mea  membra  Deus  melioribus  auris 
Imbuet,  interea  donec  nova  venerit  aetas, 
Pace  fruar  placida,  patrum  cum  mitibus  umbris 
Te  expectans,  tua  namque  iterum  pater  ora  videbo. 
His  pater  in  fletum  dictis  prorupit  et  ibant 
Ora  per  et  barbam  lacrymae,  cecidere  trementi 
Arma  manu,  cum  sic  iterum  puer  ora  resolvit : 
Quid  patris  et  nati  tantum   te  nomina  terrent  ? 
Quid  te  falsa  ligat  stultae  pietatis  imago  ? 
Est  pietas  suprema  Deo  parere,  nec  ullum 
Gratius  est  sacrum,  nec  victima  sanctior  ulla. 
Anne  doles,  tua  quod  Superis  sit  et  aethere  digna 
Progenies  ?  quid  adhuc  trepidas  Abraame  ?  quid  haeres  ? 
Quid  tam  felici  fraudas  tua  pignora   sorte  ? 

Redde  Deo,  precor,  hanc  animam  terrena  perosam, 
Eripe  me  tenebris,  aditumque  ad  sidera  pande. 
Prospicit  ex  alto  Deus  haec  spectacula  coelo, 
Hasque  moras  dudum  et  dextram  miratur  inertem. 
Sic  ait  et  molli  denudans  guttura  veste, 
Post  patrem  rutilos  puer  accedebat  ad  ignes. 
Iam  pater  ardentes  plorans  ascenderat  aras, 
Nudatoque  pitim  nati  caput  ense  petebat, 
Ouum  Deus  amborum  motus  pietate,  ministro: 
I,  dixit,  celer,  et  veniens  clamabat  ab  auris: 
Pone,  pater,  cultros,  mitem  ne  interfice  natum, 
Sat  tua  nota  fides,  pietas  tua  cognita  coelo. 
Iam  satis  est;  cessa,  gratam  nobisque,  tibique 
Progeniem  serva  et  matri  sua  pignora  redde, 
Obiecitque  caprum  gladio,  qui  cornibus  altis 
Vepribus  haerebat,  tenuique  evanuit  aura. 

Auctoris  peroratio,  carminisque  conclusio 
{Cohortatur  mortales  ad  resipiscentiam). 
Cernis  ut  indomitis  hominum  cervicibus  in9tet, 
Ira  Deum,  durasque  terat  quo  turbine  frontes: 
Aspicis,  ut  subiecta  fovens  et  sancta  gubernans, 
Corda  pius  Pater  aequali  regat  omnia  lance. 
Nos  igitur  quos  tot  surgunt  immania  contra 
Signa,  tot  hostiles  vultus,  truculentaque  torvis 
Ora  oculis,  qui  tot  devastatricia  monstra, 
Perque  agros,  passimque  ipsas  errare  per  urbes 
Cernimus  et  nostris  instare  pericula  rebus, 
Si  gravibus  moniti  exemplis  oracula  Divum, 
Et  responsa  Deum  sequimur,  nec  Flumine  Sacro 
Poenituit  prima  fusos  ab  origine  crines, 
Clara  soporatas  illustrent  lumina  mentes, 
Lustremusque  animas,   humiles  in  sancta   feramus 
Templa  preces,  exempla  patrum  meliora  sequuti  : 
Purior  interea  depulsis  nubibus  aer 
Induet  antiquos  vultu  ridente  colores : 
Grana  ferent  sulci,  dulcesque  racemifer  uvas 
Palmes  et  alma  Ceres,  mitisque  favebit  Iacchus: 
Atque  salutiferis  immissae  flatibus  aurae 
Innocuos  coeli  tractus,  sinceraque  reddent 
Atria,  fatifero  passim  moriente  veneno, 
Bellaque,  composita  cessabunt  horrida  pace. 

